Zuvaanunge baeh namoonaa Keerithi Quruaan in | Mihaaru\nދުބާއީގައި އީދު ނަމާދަށް ފަހު ޒުވާން ގްރޫޕެއް ދަނީ: އިސްލާމް ދީނުގައި ޒުވާނުންގެ ދައުރު ބޮޑު. --ފޮޓޯ:އޭއެފްޕީ\n16 އޯގަސްޓް 2019 - 09:453comments\nއިސްލާމީ އުންމަތުގެ ޝަރަފާއި އިއްޒަތް އުފުލައި، ފުތޫހާތުތައް ފުޅާކޮށް، އިސްލާމީ ދަޢުވަތު ކާމިޔާބުކޮށް، ޙަޟާރަތު ގާއިމު ކުރުމުގައި ނަބަވީ މަދަރުސާއިން ތަރުބިޔަތު ލިބުނު ޒުވާނުންގެ ހިއްސާ ވަރަށް މަތީ ދަރަޖައަކަށް ލިބުނެވެ. މި ޒުވާނުން ނަމޫނާ ލިބިގަތުމުގައި ކީރިތި ނަބިއްޔާގެ އިތުރުން ކީރިތި ޤުރްއާނުގައި ބަޔާން ކުރެވިފައިވާ އެހެން ނަމޫނާތަކުން ވެސް ފިލާވަޅު ލިބިގަނެފައިވާނެކަން ކަށަވަރެވެ.\nކީރިތި ޤުރްއާނުގައި ބަޔާންކުރެވިފައިވާ ޒުވާނުންގެ އެއް ނަމޫނާ އަކީ އިބްރާހީމްގެފާނެވެ. އެކަލޭގެފާނު ޒުވާން ދުވަސްވަރު ގައުމުގެ މީހުން ބުދަށް އަޅުކަން ކުރަމުން ދިޔަ ދިއުން އިންކާރު ކުރެއްވި އެވެ. "އެއުރެން ބުނޫ އެވެ. އިބްރާހީމް އޭ ކިޔާ ޒުވާނަކު އެ އެއްޗެއްސަށް އައިބު ބަސް ބުނާ އަޑު ތިމަންމެން އެހީމުއެވެ." (އަލްއަންބިޔާއު 60). މިއީ ހަގީގަތް ހޯއްދެވުމަށް އިބްރާހީމްގެފާނު ކުރެއްވެވި މަސައްކަތުގެ ނަތީޖާ އެވެ. އުދަރެސްތައް ބައްލަވައި ޑިޑަކްޓިވް މެތަޑް ބޭނުން ކުރައްވައިގެން ހިއްސީ ދަލީލުތަކާއި ބުއްދީގެ ދަލީލުތަކުގެ އަލީގައި ﷲ މަޢުރިފާ ކުރެއްވި އެވެ. ހައްގުން އެއްކިބާވެފައިވީ ފަރާތްތަކާ ޖަދަލު ކުރެއްވުމުގެ ކުޅަދާނަކަން ހޯއްދެވިއެވެ. ހަގީގަތް ހޯއްދަވަން ކުރެއްވެވި މަސައްކަތްޕުޅު ކާމިޔާބުވެ ﷲ އަށް އީމާންވިކަން ކީރިތި ޤުރްއާނުގައި ބަޔާންވެފައި ވެއެވެ. (އަލްއަންޢާމް 78). އެހެންކަމުން އެއްކައުވަންތަ ކަމުގެ (ޙަނީފީ) ޢަޤީދާ ގަބޫލު ކުރުމާއި ޝިރުކާއި އުރެދުމަށް އިންކާރު ކުރުމުގެ ޒުވާން ނަމޫނާއެއް ކަމުގައި އިބްރާހީމްގެފާނު ވެގެން ދެއެވެ.\nނަމޫނާގެ ގޮތުގައި ބެލެވިދާނެ ޒުވާނުންގެ ވާހަކަތަކުގެ ތެރެއިން ކީރިތި ޤުރްއާނުގައި ބަޔާންވެގެންވާ ދެވަނަ ނަމޫނާ ޒުވާނަކީ ޔޫސުފްގެފާނެވެ. އެކަލޭގެފާނުގެ ޒުވާން ދުވަސްވަރު، ﷲ އެކަލޭގެފާނަށް ޢިލްމާއި ޙިކުމަތް ދެއްވި އެވެ. (ޔޫސުފް 22). ވަރުގަދަކަމާއި ކެތްތެރިކަން ދެއްވި އެވެ. އިންސާނީ ޝަހުވަތުގެ ކޮޅިގަނޑު ތަކާއި، ޖިންސާއި މުދަލާއި ޖާހަށް ދަހިވެތި ކުރުވުމުގެ ރޭވުންތަކާ ކުރިމަތިލައްވަން ޖެހިވަޑައިގަތެވެ. "އަދި އެކަލޭގެފާނު އެކަނބުލޭގެ ގޭގައި ހުންނެވި ކަނބުލޭގެ، އެކަލޭގެފާނުގެ އަރިހުން ނުބައިކަމަކަށް އެދުނެވެ." (ޔޫސުފް 23). ފަހައިދުވުމާއި، ބިރުދެއްކުމާއި، މަޖުބޫރުކުރުވުމާއި، ޖަލަށްލުން ފަދަ ގޮންޖެހުންތަކުގެ ކުރިމަތީގައި ޒުވާން، ހިތްވަރުގަދަ ޔޫސުފްގެފާނު މި ކަސްތޮޅުތައް މުގުރާލެއްވި އެވެ. ޝަހުވަތުގެ ކަސްތޮޅުގެ ތެރޭގައި ބަންދުވެ އެ ދަންތުރާގައި ޖެހުމުގެ ކުރިން އެ ޒުވާނާ ސަލާމަތްވެ ވަޑައިގަތެވެ. އެކަލޭގެފާނު ވިދާޅުވީ "މަޢާޛަﷲ" އެވެ. އެބަހީ، ﷲ ގެ ރައްކާތެރިކަމަށް އެދެމެވެ. ދެން ވިދާޅުވީ "(ޚިޔާނަތްތެރިވުމަށް ކަނބުލޭގެ ތިޔަ އެދޭމީހާ) އެއީ ހަމަކަށަވަރުން ތިމަންގެ ސާހިބުމީހާ އެވެ. އޭނާ ތިމަން ކަލޭގެފާނު ބަހައްޓާފައިވަނީ މާތް ރަނގަޅު ގޮތަށެވެ." (ޔޫސުފް 23).\nޔޫސުފްގެފާނު މި އަންހެނާގެ އެދުމަށް އިޖާބަ ނުދެއްވެވީ ކީއްވެގެން ހެއްޔެވެ؟ ދެއްކިދާނެ އުޒުރުތައް ނެތީ ހެއްޔެވެ؟ ޒުވާންކަމުގެ ހުޅުގަނޑު ރޯވެފައި ހުރި ވަގުތެކޭ، އަޅުންނާއި ސާހިބުން ތަފާތުވާނެޔޭ، ޢިއްފަތްތެރިކޮށްދޭނެ އަނބިމީހަކު ނެތޭ، އެތައް ޒަމާނެއް ވަންދެން ރަށުން ބޭރުގައޭ، ބައެއްގެ އަތްދަށުގައިވީމާ ހަދާނެ ގޮތެއް ނެތޭ، މިފަދަ އެތައް އުޒުރެއް ދެއްކިދާނެ ނޫންހެއްޔެވެ؟ ނަމަވެސް ޔޫސުފްގެފާނު ދެއްކެވީ ޢިއްފަތްތެރި ކަމުގައި ހުންނަން ބޭނުން ޒުވާނުންނަށް އެންމެ ރީތި މިސާލެވެ. ﷲ ގެ ޙަޟްރަތުން ވާގިވެރިކަމާއި މަދަދު ހޯދުމުން މިކަން ކާމިޔާބުވާނެ ކަމުގެ ޔަގީންކަމެވެ.\nމަގު ގެއްލިފައިވާ، ހަގީގަތަށް ވާސިލު ނުވެވޭ، ބޮޑާ ކަމުގެ ނަމޫނާތަކުން ޒުވާނުންނަށް ކާމިޔާބެއް ނުލިބޭނެ އެވެ. ކީރިތި ޤުރްއާނުގައިވާ މިފަދަ އެއް ނަމޫނާ އަކީ ނޫޙުގެފާނުގެ ދަރިފުޅެކެވެ. ކާފިރުންނާ އެކުގައި ނުވެ ނައުކޮޅަށް އަރަން ނޫޙުގެފާނު އާދޭސް ކުރައްވައި ވިދާޅުވި އިރު އެ ދަރިފުޅުގެ ފަރާތުން ލިބުނު ޖަވާބަކީ، "ފެނުން، ތިމަން ރައްކާތެރިކުރާނޭ ފަރުބަދައަކަށް ތިމަން ހިނގައިދާ ހުށީމެވެ." (ހޫދު 43). މި ގޮތުގައި ސަލާމަތެއް ނެތްކަން، އަދި ސަލާމަތްކަން ލިބޭނީ ﷲ ގެ ޙަޟްރަތުންކަން ނޫޙުގެފާނު ބަޔާން ކުރެއްވުމުން ވެސް ބަސް ނޭހި އެވެ. ނަތީޖާ އަކީ އެ ދަރިފުޅު ޣަރަޤުވެގެން ދިއުމެވެ.\nޤުރްއާނުން ފެނިގެންދާ ޒުވާން ތިންވަނަ ނަމޫނާ އަކީ މޫސާގެފާނެވެ. ޠާޣޫތުކަމާއި ޖައްބާރުކަމާއި، ޖާހާއި މުއްސަނދިކަމުގެ ދާނެއްގައި މޫސާގެފާނު ބޮޑުފުޅުވެ ވަޑައިގަތް ނަމަވެސް އިލާހީ ރިސާލަތުގެ އުސޫލުތައް އެކަލޭގެފާނާ ވަކިވެގެން ނުދެއެވެ. އަނިޔާވެރިންގެ ފަރާތުން ލިބޭ އެހީތެރިކަމަކަށް އެކަލޭގެފާނު ބޭނުންފުޅުވެ ވަޑައެއް ނުގަންނަވައެވެ. ޔޫސުފްގެފާނެކޭ އެއްފަދައިން މޫސާގެފާނު ވެސް ފުރާފުރިހަމަވީ ހިނދު ﷲ ގެ ޙަޟްރަތުން ޢިލްމާއި ޙިކުމަތް ލިބިލެއްވި އެވެ. (އަލްޤަޞަޞް 14). ހަށިގަނޑުގެ ދުޅަހެޔޮކަން ލިބިލެއްވި އެވެ. މި ބާރުތަކުގެ ބޭނުން ޒުވާން އިރު ހިއްޕެވީ އެކި ފަރާތްތަކަށް އެހީތެރިވުމަށެވެ. އަނިޔާވެރިންގެ ކިބައިން އެހެން މީހުން ސަލާމަތް ކޮށްދެއްވުމަށެވެ. ހައްގުގެ މަގުގައި ހިޖުރަ ކުރެއްވުމަށެވެ. ބުރަ މަސައްކަތް ކުރެއްވުމަށެވެ. މިގޮތުން ޝުޢައިބުގެފާނަށާއި އެކަލޭގެފާނުގެ އަންހެން ބޭކަނބަލުންނަށް ޚިދުމަތްކޮށްދެއްވި އެވެ.\nއެހެންކަމުން ޒުވާނުންނަށް މޫސާގެފާނު ދައްކަވައިދެއްވި ނަމޫނާ އަކީ، ޒުވާނުން މަސައްކަތްތެރިންނަށް ވުމަށާއި މަސައްކަތަށް އަހުލުވެރިވުމުގެ ޝަރުތު ފުރިހަމަ ކުރުމަށާއި މަސައްކަތުގައި ގެންގުޅެން ޖެހޭ މުހިންމު އުސޫލުތަކުގެ ނަމޫނާ އެވެ. މައިންބަފައިން ބުރަ މަސައްކަތުން ހޯދާ އެތިކޮޅު ކާލައިގެން ކަމެއް ނެތިފައި ތިބޭ ބަޔަކަށް ޒުވާނުން ނުވުމުގެ ނަމޫނާ އެވެ. މުޖުތަމައަށް ވަރުގަދަ މުލައްދަނޑިތަކެއް ދައްކައި ދިނުމުގެ ބަދަލުގައި މުޖުތަމައަށް އުފުލަން ޖެހިފައި އޮތް ބުރައަކަށް ޒުވާނުން ނުވުމުގެ ނަމޫނާ އެވެ.\nކީރިތި ޤުރްއާނުން ފެނިގެންދާ ހަތަރުވަނަ ނަމޫނާ އަކީ ކަހްފު ބާގައިގެ ޒުވާނުންނެވެ. "ހަމަކަށަވަރުން އެއުރެންނީ އެއުރެންގެ ވެރި ރަސްކަލާނގެ އަށް އީމާންވެ، އެއުރެންނަށް، ތިމަންރަސްކަލާނގެ ތެދުމަގު އިތުރު ކުރައްވާފައިވާ ޒުވާން ފިރިހެނުންތަކެކެވެ." (އަލްކަހްފު 13). ﷲ އެ ޒުވާނުންގެ ހިތްތަކަށް ގަދަކަން ދެއްވި އެވެ. އެއީ އެ ޒުވާނުން ޖޯޝާއި އެކު ތެދުވެ "ތިމަންމެންގެ ވެރިރަސްކަލާނގެއީ، އުޑުތަކާއި ބިމުގެ ވެރި ރަސްކަލާނގެއޭ، ތިމަންމެން އެކަލާނގެ ނޫން އިލާހަކަށް އަޅުކަމެއް ނުކުރާނޫއޭ" ބުނުމުގެ ސަބަބުންނެވެ. އަދި އެނޫން ގޮތަކަށް ތިމަންމެން ބުނެފިނަމަ "ތިމަންމެން އޭރުން އެބުނީ، އަނިޔާވެރިކަމާއި، ކުފުރުގެ ނިހާޔަތަށް ގޮސްފައިވާ ބަހެއްކަން ކަށަވަރު" ކަމަށް ވެސް އެ ޒުވާނުން ބުނުމުގެ ސަބަބުންނެވެ. (އަލްކަހްފު 14). ޒުވާންކަމާއި އާރާއި ބާރުގެ އެންމެ ސައްހަ މަފްހޫމް ތައުޙީދުގެ ޢަޤީދާއާ ގުޅުވާލެވިފައި އޮތުމުން ހައްގު ނޫން ފަރާތްތަކަށް އަޅުވެތިވުމުން މިންޖުވުމުގެ ފުރުސަތު މި ޒުވާނުންނަށް ލިބިގެން ދިޔައެވެ. ނަފްސުގެ ޝަހުވަތްތަކާއި އެދުންތައް ކޮންޓްރޯލް ކުރެވިގެން ދިޔައެވެ. އަނިޔާވެރިންގެ ކިބައިން ސަލާމަތްވެ ނަސްރު ހޯދުނެވެ. ފާސިދުންގެ ކިބައިން މުޖުތަމައު ސަލާމަތްކޮށް ފަސާދައިގެ މައްޗަށް ގަދަވެގަތުމުގެ ފުރުސަތު ލިބިގެން ދިޔައެވެ.\nމިއީ މިއަދުގެ ޒުވާނުންނާ ކުރިމަތިވެފައިވާ ބޮޑު ގޮންޖެހުމަކުން ސަލާމަތްވުމަށްޓަކައި އިބުރަތް ހޯދަން ރަނގަޅު ނަމޫނާ އެކެވެ. ހައްގު އިލާހަށް އީމާންވެގެން ތިބި ބަޔަކު، މިނިވަންކަމުގެ ނަމުގައި ހައްގު ނޫން ފަރާތްތަކަށް އަޅުވެތިވާން ގޮވާލަމުން ދަނީ ވަރަށް ފާޅުކަން ބޮޑުކޮށެވެ. މިކަމަށް މަގުފަހި ކުރުމަށްޓަކައި ވެރިކަމުގެ ނިޒާމާއި ގާނޫނު ހެދުމުގެ ނިޒާމުގެ ތެރެއަށް ލާދީނީ ފިކުރަށް ތަބާވާ މީހުން ގާތް ކުރުމަށް މަސައްކަތް ކުރަމުން ދަނީ އިންތިހާ އަށެވެ. މިފަދަ ދަނޑިވަޅެއްގައި ކަހަފް ބާގައިގެ ޒުވާނުންގެ ކިބައިން އަޅުގަނޑުމެންގެ ޒުވާނުން ހިތްވަރު ހޯދަން ޖެހެއެވެ. އެ ޒުވާނުންގެ ނަމޫނާ އަށް ތަބާވާން ޖެހެއެވެ.\nމިފަދަ އަނެއް ނުރަނގަޅު ނަމޫނާ އަކީ މައިންބަފައިންނާ ދިމާލަށް "ތިޔަ ދެމީހުންނަށް ނުބައިކަން ހުއްޓޭ" ބުނި މީހާ އެވެ. އީމާންވުމަށް އެދި، އަދި އީމާންނުވާނަމަ ހަލާކު ހުރިކަން ބަޔާންކޮށްދިން އިރުވެސް އެ ބަސް ގަބޫލު ނުކޮށް "ތިޔައީ އެވޭލާ މީހުން ދައްކައި އުޅުނު ފުލޯކު ވާހަކަތައް ކަމުގައި މެނުވީ ނުވާ" ކަމަށް އޭނާ ބުންޏެވެ. (އަލްއަޙްޤާފު 17).\nޒުވާނުންނަށް ހެޔޮ ނަމޫނާތައް ކީރިތި ޤުރްއާނުގައި އަދިވެސް އެބަހުއްޓެވެ. މިގޮތުން ޔަޙުޔާގެ ފާނަށް ޅައުމުރުގައި ޙިކުމަތް ދެއްވިކަން ބަޔާންވެފައިވެ އެވެ. (މަރްޔަމް 12). ޔޫޝަޢު ބިން ނޫން، މޫސާގެފާނުގެ އެހީތެރިއެއް ގޮތުގައި އީމާންތެރިކަމާއި ﷲ ގެ އަމުރުފުޅުތަކަށް ތަބާވުމުގައި ދެމިހުންނެވިކަން ކަހްފު ސޫރަތުން އެނގެއެވެ. ކީރިތި ރަސޫލާ، ޞައްލަﷲ ޢަލައިހިވަސައްލަމް، އާއި އެކަލޭގެފާނުގެ ބައެއް އަޞްޙާބުންގެ ޒުވާން ދުވަސްވަރު ހިނގާފައިވާ މުހިންމު ބައެއް ކަންކަމަށް ތައުރީފު ކުރެވިފައިވެސްވެ އެވެ. މިއަދުގެ ޒުވާނުން މިފަދަ ނަމޫނާތަކުން އިބުރަތް ހޯދަން ޖެހެ އެވެ.\nއިތުރު ލިޔުންތައް ދީން އިސްލާމް ޒުވާނުން


ނަމާދަކީ އެހެން އަޅުކަންތަކާ ވަރަށް ގިނަ ގޮތްގޮތުން ތަފާތު އަޅުކަމެކެވެ. މިގޮތުން އެއީ ޝަހާދަތުގެ ދެކަލިމަ އަށް ފަހު އެންމެ ފުރަތަމަ އަދާކުރަން ޖެހޭ އަޅުކަމެވެ. އެއީ ދީނުގެ ތަނބެވެ. އެއީ ޤިޔާމަތްދުވަހު އެންމެ ފުރަތަމަ ހިސާބު ބެއްލެވޭ އަޅުކަމެވެ. މިނޫން ވެސް ތަފާތުތައް ހުރެ އެވެ. މިގޮތުން ވަރަށް ބޮޑަށް ފާހަގަކޮށްލެވޭ އެއް ތަފާތަކީ...\nސޫރަތްތައް ފަށާފައިވާ އަކުރުތަކުގެ މާނައަކީ ކޮބާ؟\nކީރިތި ޤުރްއާނުގެ ބައެއް ސޫރަތްތައް ވަކިވަކި އަކުރުތަކަކުން ފަށާފައި ވުމުގެ ހިކުމަތާ މެދު ކުރީގެ ލިޔުމެއްގައި ވާނީ ބަލާލައިފަ އެވެ. މި ލިޔުމުގައި މި ބަލައިލަނީ އެފަދަ އަކުރުތަކުގެ މާނައާ މެދު ޢިލްމުވެރިން ވިދާޅުވެފައިވާ ބަސްފުޅުތަކަށެވެ. މި އަކުރުތަކުގެ މާނަ ކީރިތި ރަސޫލާ، ޞައްލަﷲ ޢަލައިހި ވަސައްލަމްގެ އަރިހުން ބަޔާންވެގެން...\nގުރުއާން ތަފްސީރުގެ ފޮތެއް ދިވެހި ބަހުން ނެރެނީ\nގުރުއާން ތަފްސީރުގެ ފޮތެއް ދިވެހި ބަހުން ނެރުމުގެ މަސައްކަތް ކުރަމުން އަންނަ ކަމަށް އިސްލާމިކް މިނިސްޓަރު ޑރ. އަހުމަދު ޒިޔާދު ބާގިރު މިއަދު ވިދާޅުވެއްޖެ އެވެ.\nބައެއް ސޫރަތްތައް ފެށުން އަކުރުތަކަކުން، ކީއްވެ؟\nކީރިތި ޤުރްއާނުގެ ބައެއް ސޫރަތްތައް ފެށުމުގައިވާ ވަކިވަކި އަކުރުތަކުގެ ހަގީގަތްތަކާ މެދު ޢިލްމުވެރިން ވަރަށް ބޮޑަށް ބަހުސް ކޮށްފައިވެ އެވެ. މިގޮތުން މި އަކުރުތައް ކީރިތި...\nދީނީ ކަންކަމަށް ސްކޫލް ހޯލްތައް ނުދޭތީ ކަންބޮޑުވެއްޖެ\nއަމިއްލަ ޖަމިއްޔާތަކުން ދީނީ ދަރުސްތަކާއި ވޯކްޝޮޕްތަކާއި ތަފާތު ހަރަކާތްތައް ބޭއްވުމަށް ސްކޫލްތަކުގެ ހޯލްތައް ދޫ ނުކުރާ ކަމަށް ބުނެ، މަޝްހޫރު ބައެއް ދީނީ އިލްމުވެރިން ކަންބޮޑުވުން ފާޅުކުރަން ފަށައިފި އެވެ.\nރޯދަ ޚާއްޞަވުމާއި ޖަޒާ ލިބުމުގައި ތަފާތުވުމުގެ ހިކުމަތް\nރޯދައިގެ އަޅުކަމަކީ އެހެން އަޅުކަންތަކާ އަޅާބަލާއިރު ޚާއްޞަ އަޅުކަމެކެވެ. އަދި އެއަށް ޖަޒާ ލިބުމުގައި މިންގަނޑެއް ނެތް އަޅުކަމެކެވެ. އިމާމް ބުޚާރީ އާއި މުސްލިމް ރިވާ ކުރައްވާފައިވާ ހަދީސެއްގައި ވެއެވެ. "ﷲ ތަޢާލާ ވަޙީ ކުރެއްވިއެވެ. އާދަމްގެ ދަރިޔާގެ ކޮންމެ ޢަމަލެއް ވަނީ އޭނާ އަށެވެ. ރޯދަ ފިޔަވައެވެ. ފަހެ އެ (ރޯދަ) ވަނީ ތިމަން ﷲ...\nކޮންމެ ހުކުރު ދުވަހަކު ކަހަފު ސޫރަތް ކިޔަވަން އަޅުގަނޑުމެން ފަރުވާތެރިވަމެވެ. އެއީ އެކަމުގެ މާތްކަމާ ބެހޭ ގޮތުން ވާރިދުވެފައިވާ ގިނަ ހަދީސްތަކެއް ހުރުމުންނެވެ. ސައްހަ މަގުން ރިވާވެގެންވާ ހަދީސްތަކުން އެނގޭ ގޮތުގައި އެ ސޫރަތް ކިޔަވާ މީހަކަށް އަލިކަމެއް ލިބިގެންވެ އެވެ. އެއް ހުކުރުން އަނެއް ހުކުރަށް ފާފަތައް ފުހެވިގެންދެ އެވެ....\nދުނިޔޭގެ އެކި ގައުމުތަކަށް ދަތުރުކޮށް، ތަފާތު މީހުންނާއި ކަންކަމާ ގުޅޭ ގޮތުން އެއް މިނިޓްގެ ވީޑިއޯ ހަދައި ނުސައިރު ޔާސިން (ނަސް) ގެ ފޭސްބުކް ޕޭޖުގައި، ރާއްޖެއާ ބެހޭ ގޮތުން...\nދުނިޔޭގެ އެކި ގައުމުތަކަށް ދަތުރުކޮށް، ސޯޝަލް މިޑިއާގައި އެއް މިނެޓްގެ ވީޑިއޯތަކެއް އާންމުކޮށްގެން މަޝްހޫރުކަން ހޯދާފައިވާ ނުސައިރު ޔާސީން (ނަސް) ރާއްޖެ އަށް އައިސް ހެދި ވީޑިއޯ...\nކޮންމެ ދުވަހަކު ގުރުއާނުން އާޔަތެއް ކިޔާލާ: މެންކް\nގުރުއާނަކީ ބަލިތަކަށް ޝިފާއަކެއް ކަމަށާއި އެ ފޮތް ކިޔެވުމުގެ ސަބަބުން ހިތްތަކަށް އުފާވެރިކަން ލިބޭނެ ކަމަށް ދީނީ އިލްމުވެރިޔާ މުފްތީ އިސްމާއިލް މެންކް މިރޭ ވިދާޅުވެއްޖެ އެވެ.\nނަފްސު ޠާހިރު ކުރުމަށް ރޯދައިގެ އައްޑަނަ ބޭނުން ކުރުން\nއިންސާނާގެ ނަފްސު، އެންމެހާ ނުބައި ސިފަތަކުން ޠާހިރުކޮށް އަދި އެންމެހާ ރަނގަޅު ސިފަތަކުން ޒީނަތްތެރި ކުރުމަކީ (އާދެ، ނަފްސު ތަޒުކިޔާ ކުރުމަކީ) ކޮންމެ މުސްލިމަކު ވެސް ކުރަން ޖެހޭ...\nއެމްއޭސީއެލްގެ ރޯދަ ހަދިޔާއަށް އެޕްލިކޭޝަނެއް\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން މި ރޯދަ މަހާ ގުޅުވައިގެން ދީނީ ގިނަ މައުލޫމާތުތައް ލިބޭ އެޕްލިކޭޝަނެއް އިއްޔެ ލޯންޗްކޮށްފި އެވެ.\nރީތި އަޚުލާގުގައި ދެމިތިބުމަށް ރައީސް އެދިވަޑައިގެންފި\nރޯދަ މަހުގެ ދުވަސްތަކުގައި އިސްލާމީ ރިވެތި އަޚުލާގުގައި ދެމިތިބުމަށް ރައީސް އަބްދުﷲ ޔާމީން މިރޭ އިލްތިމާސް ކުރައްވައިފި އެވެ.\nމުޖުތަމައުން އިސްލާމީ ސަމާޙަތު ފެންނަން ޖެހޭ\nދިރިއުޅުމުގެ އެންމެހާ ކަންކަން ފުރިހަމަ އަދި އަދުލުވެރި ގޮތުގައި އިންތިޒާމު ކުރެވޭނެ މުހިންމު އަސާސްތަކެއްގެ މަތީ މުޖުތަމައު ބިނާ ކުރުމަށް އިސްލާމް ދީން ވަރަށް ބޮޑަށް ބާރު އަޅަ އެވެ. މި އަސާސްތައް ބިނާވެފައިވަނީ މި އަސާސްތަކާ ގުޅޭ ވަރަށް މަތިވެރި އުސޫލުތަކެއް މުޖުތަމައުގައި ދެމެހެއްޓުމުގެ މައްޗަށެވެ. މިގޮތުން މުޖުތަމައުގައި...\nރައީސް އަބްދުﷲ ޔާމީންގެ ވެރިކަމުގައި ފައިސާގެ ގޮތުން އަގު ބޮޑު، ބިޔަ މަޝްރޫއުތަކެއް ހިންގަމުން ގެންދިޔަ ނަމަވެސް އެންމެ ބޮޑު ބިޔަ މަޝްރޫއަކީ ރާއްޖޭގައި އިސްލާމް ދީން ދަމަހައްޓައި...\nއެންމެ މުހިންމީ އެއްބައިވަންތަކަން ދެމެހެއްޓުން\nމުސްލިމުން އެއްބައިވަންތަވެ އެކަކު އަނެކަކާ ގުޅިގެން އުޅުމަށް އިސްލާމް ދީން ވަރަށް ބޮޑަށް ބާރު އަޅަ އެވެ. ހަމަ މިއާ އެކު އަނެއްކޮޅުން، ދެކޮޅުވެރިވެ ބައިބައިވެގެން އުޅެން އިސްލާމް...


سورة الأحزاب ހިތުދަސްކުރުމަށް އަވަސްމަގެއް | Jazeera\tسورة الأحزاب ހިތުދަސްކުރުމަށް އަވަސްމަގެއް - Jazeera\nسورة الأحزاب ހިތުދަސްކުރުމަށް އަވަސްމަގެއް\nއަލް އަޚް މުޙައްމަދު މަޢޫން ޝަރީފް December 5, 2018 129 views0\nމި ސޫރަތް ހިތުދަސްކުރަން ބޭނުންނަމަ، މައިގަނޑު7ބަޔަކަށް ސޫރަތް ބަހައިލެވިދާނެއެވެ. މި އަރޓިކަލް ގައި މިގެނެސްދެނީ سورة الأحزاب މައިގަނޑު7ބަޔަކަށް ބަހައިލެވިދާނެ ގޮތާއި، މި ސޫރަތުގައިވާ މުހިއްމު ނުކުތާތައް އިސްވެ ދެންނެވި7ބައިގެ ދަށުގައި ގިންތި ކުރެވިދާނެ ގޮތެވެ.\nالأوّل: މާތްﷲއަށް ކިޔަމަންވުމަށް ރަސޫލާ صلى الله عليه وسلم އަށް އަމުރުކުރެވިފައިވެއެވެ. އަދި މުނާފިޤުންނާއި ކާފިރުންނަށް ކިޔަމަންވުމުން ދުރުވުމަށް އަމުރުކުރެވިފައެވެ. މާތްﷲއަށް ވަކީލުކުރުމަށާއި އެކަލާނގެ ބާއްވައިލެއްވި ވަޙީއަށް ތަބަޢަވުމަށްވެސް އަމުރުކުރެވިފައިވެއެވެ. (1 ވަނަ އާޔަތުން3ވަނަ އާޔަތަށް)\nالثّاني: الظهار އާއި التبنّي ގުޅޭ އަޙްކާމްތައް ބަޔާންވެފައިވެއެވެ.\nالظهار އާއި التبنّي ގުޅޭ އަޙްކާމްތައް ބަޔާންވެފައިވެއެވެ. (4 ވަނަ އާޔަތުން5ވަނަ އާޔަތަށް).\nﷲ ތަޢާލާ އަށް ފަހު މުއުމިނުން އެންމެ ބޮޑަށް ލޯބިވާންޖެހޭ ފަރާތަކީ ރަސޫލާ صلى الله عليه وسلم ކަން ބަޔާންވެފައިވެއެވެ. (6 ވަނަ އާޔަތް).\nއެއްކައުވަންތަކަމުގެ ދަޢުވަތު މީސްތަކުންނަށް ބަޔާންކޮށްދެއްވުމަށް ނަބިއްޔުންގެ ކިބައިން މާތް ﷲ އަހުދުކަށަވަރު ހިއްޕަވާފައިވާކަން ބަޔާންވެފައިވެއެވެ. (7 ވަނަ އާޔަތުން 8 ވަނަ އާޔަތަށް).\nالثّالث: އަޙްޒާބު ހަނގުރާމައިގެ ވާހަކަ ބަޔާންވެފައިވެއެވެ. (9 ވަނަ އާޔަތުން 27 ވަނަ އާޔަތަށް).\nއަޙްޒާބު ހަނގުރާމައިގެ ދުވަހު މާތްﷲ މުއުމިނުންނަށް ދެއްވި ނަޞްރާއި މަދަދުގެ މަތިން ހަނދާންކޮށްދެވިފައިވެއެވެ. (9 ވަނަ އާޔަތުން 11 ވަނަ އާޔަތަށް).\nމުނާފިޤުންގެ ބައެއް ސިފަތައް ބަޔާންވެފައިވެއެވެ. (12 ވަނަ އާޔަތުން 20 ވަނަ އާޔަތަށް).\nރަސޫލާ صلى الله عليه وسلم އަކީ އެންމެ ހެޔޮ ނަމޫނާކަމާއި ސަޙާބީން އިސްލާމްދީން ފެތުރުއްވުމުގައި ވެވަޑައިގެންނެވި ޤުރުބާނީ ބަޔާންވެފައިވެއެވެ. (21 ވަނަ އާޔަތުން 24 ވަނަ އާޔަތަށް).\nމި ހަނގުރާމައިގެ އާޚިރު ނަތީޖާ ބަޔާންވެފައިވެއެވެ. އަދި ޔަހޫދީންގެ ނޭއްގާނީކަމުގެ ސަބަބުން ނިކަމެތިކަމާއި ކުރިމަތިލާން ޖެހުނު ގޮތް ސިފަކޮށްދީފައިވެއެވެ. (25 ވަނަ އާޔަތުން 27 ވަނަ އާޔަތަށް).\nالرّابع: ނަބިއްޔާ صلى الله عليه وسلمގެ އަނބިއަނބިކަނބަލުންނަށް ކުރެވިފައިވާ ބައެއް އަމުރުފުޅުތަކުގެ ބަޔާން އައިސްފައިވެއެވެ.\nނަބިއްޔާ صلى الله عليه وسلم ގެ އަނބިއަނބިކަނބަލުންގެ ގޮތުގައި ތިބުމާއި ނުވަތަ އެކަނބަލުން ބޭނުންފުޅުނަމަ ވަރިކުރައްވާނެކަމުގައި ނަބިއްޔާ صلى الله عليه وسلم ޙަދީޘްކުރެއްވި ހާދިސާއަށް އަލިއަޅުވައިލެވިފައިވެއެވެ. (28 ވަނަ އާޔަތުން 29 ވަނަ އާޔަތަށް).\nނަބިއްޔާ صلى الله عليه وسلمގެ އަނބިއަނބިކަނބަލުންގެ މަތިވެރިކަމާއި މި މަތިވެރި ނިޢުމަތުގެ މުޤާބިލުގައި އެކަނބަލުން ކަންތައް ކުރައްވަން ޖެހޭގޮތް ބަޔާންވެފައިވެއެވެ. (30 ވަނަ އާޔަތުން 34 ވަނަ އާޔަތަށް).\nބާއްޖަވެރިންގެ 10 ސިފަ ބަޔާންވެފައިވެއެވެ. އަދި ހެޔޮ ޢަމަލުތަކަށް ޘަވާބު ލިބުމުގައި އަންހެނުންނާއި ފިރިހެނުން ހަމަހަމަވެގެންވާކަން ބަޔާންވެފައިވެއެވެ. (35 ވަނަ އާޔަތް)\nالخامس: زينب بنت جحش އާއި ޒައިދުގެފާނުގެ ވާހަކަ ބަޔާންވެފައިވެއެވެ. رضي الله عنهما.\n• زينب بنت جحش އާއި ޒައިދުގެފާނުގެ ވާހަކަ ބަޔާންވެފައިވެއެވެ. رضي الله عنهما. (36 ވަނަ އާޔަތުން 39 ވަނަ އާޔަތަށް).\nނަބިއްޔާ صلى الله عليه وسلم އަކީ އެންމެ ފަހުގެ ނަބިއްޔާކަން ބަޔާންވެފައިވެއެވެ. (40 ވަނަ އާޔަތް)\nގިނަގިނައިން ޒިކުރުކުރުމަށް މުއުމިނުންނަށް އަމުރުކުރެވިފައިވެއެވެ. (41 ވަނަ އާޔަތުން 42 ވަނަ އާޔަތަށް).\nމުއުމިނުންނަށް މާތްﷲ ދެއްވި އަދި ދެއްވަވާނެ ބައެއް ނިޢުމަތްތަކުގެ މައްޗަށް އަލިއަޅުވައިލެވިފައިވެއެވެ. (43 ވަނަ އާޔަތުން 44 ވަނަ އާޔަތަށް).\nނަބިއްޔާ صلى الله عليه وسلمގެ ބައެއް ނަންފުޅުތައް ބަޔާންވެފައިވެއެވެ. އަދި މިއީ އެކަލޭގެފާނުގެ ޞިފަފުޅުތަކެއްކަމުގައިވެސް ބައެއް ޢިލްމުވެރިން ވިދާޅުވެއެވެ. (45 ވަނަ އާޔަތުން 46 ވަނަ އާޔަތަށް).\nއިސްލާމްދީނަށް ދަޢުވަތުދިނުމުގެ ބައެއް އުސްލޫބު ބަޔާންވެފައިވެއެވެ. (47 ވަނަ އާޔަތް)\nމުނާފިޤުންނާއި ކާފިރުންނަށް ކިޔަމަންވުމުން ދުރުވުމަށް އަމުރުކުރެވިފައެވެ. (48 ވަނަ އާޔަތް)\nޖިމާޢުވުމުގެ ކުރިން ވަރިކުރެވިފައިވާ އަންހެނާގެ ޢިއްދަ ބަޔާންވެފައިވެއެވެ. (49 ވަނަ އާޔަތް)\nالسّادس: ނަބިއްޔާ صلى الله عليه وسلم އަށް ޚާއްޞަވެގެންވާ ބައެއް ކަންކަމާއި އެކަލޭގެފާނާމެދު ބަހައްޓަންޖެހޭ ބައެއް އަދަބުތައް ބަޔާންވެފައިވެއެވެ. އަދި ޙިޖާބާއި ގުޅޭ ބަޔާނެއް އައިސްފައިވެއެވެ. (50 ވަނަ އާޔަތުން 59 ވަނަ އާޔަތަށް)\nކައިވެނީގެ އަޙްކާމްތަކުގައި ނަބިއްޔާ صلى الله عليه وسلم އަށް ޚާއްސަވެގެންވާ ބައެއް ކަންކަމުގެ ވާހަކަ އައިސްފައިވެއެވެ. (50 ވަނަ އާޔަތުން 52 ވަނަ އާޔަތަށް).\nނަބިއްޔާ صلى الله عليه وسلمގެ ގެކޮޅުތަކަށް ވަދެ ނިކުމެ އުޅުމުގައި ގެންގުޅެން ޖެހޭ މިންގަނޑުތަކެއް ބަޔާންވެފައިވެއެވެ. (53 ވަނަ އާޔަތް)\nޙިޖާބާއި ގުޅޭ ބަޔާނެއް އައިސްފައިވެއެވެ. (53 ވަނަ އާޔަތުން 55 ވަނަ އާޔަތަށް).\nނަބިއްޔާ صلى الله عليه وسلم ގެ މަތިވެރި މަޤާމް ބަޔާންވެފައިވެއެވެ. އަދި އެކަލޭގެފާނަށާއި މުއުމިނުންނަށް އުނދަގޫކުރުން ޙަރާމްވެގެންވާކަން ބަޔާންވެފައިވެއެވެ. (56 ވަނަ އާޔަތުން 58 ވަނަ އާޔަތަށް)\nމުސްލިމު އަންހެނާ ހެދުން އެޅުމުގައި ތަބަޢަވާންޖެހޭ މިންގަނޑު ބަޔާންވެފައިވެއެވެ. (59 ވަނަ އާޔަތް)\nالسّابع: ޤިޔާމަތްދުވަހުގެ ބައެއް ވާހަކަ ތަކާއި އިންސާނާ ތަކުލީފު އުފުލުމަށް އެއްބަސްވި އެއްބަސްވުމުގެ ވާހަކަ އައިސްފައިވެއެވެ.\nމުނާފިޤުންނާއި ކާފަރުންނަށްހުރި ޖަޒާގެ ވާހަކަ ބަޔާންވެފައިވެއެވެ. (60 ވަނަ އާޔަތުން 68 ވަނަ އާޔަތަށް)\nމުއުމިނުންނަށް ދެވިފައިވާ ބައެއް ނަސޭހަތްތައް އައިސްފައިވެއެވެ. (69 ވަނަ އާޔަތުން 71 ވަނަ އާޔަތަށް)\nއިންސާނާ ތަކުލީފު އުފުލުމަށް އެއްބަސްވި އެއްބަސްވުމުގެ ވާހަކަ އައިސްފައިވެއެވެ. (72ވަނަ އާޔަތުން 73 ވަނަ އާޔަތަށް)


Samaaluvey: Male' Gai Mi Dhuvas Varu Roagaa Aa Faana Basandhu Fethurenee\nސަމާލުވޭ: މާލޭގައި މިދުވަސްވަރު ރޯގާއާ ފާނަބަސަނދު ފެތުރެނީ!\n-އައިޖީއެމްއެޗް ހޮސްޕިޓަލް/ ފޮޓޯ: އަވަސް\nމާލޭގައި މިދުވަސްވަރު ރޯގާއާ ފާނަބަސަނދު ފެތުރެމުން އަންނަ ކަމަށް އައިޖީއެމްއެޗުން ބުނެފިއެވެ.\nއައިޖީއެމްއެޗުން ބުނީ ފާނަބަސަނދު ޖެހިގެން އުޅޭ ގެއެއްގައި މީގެކުރިން ފާނަބަސަނދު ޖެހިފައި ނުވާ މީހުންނާއި ފާނަބަސަނދުގެ ވެކްސިން ދެ ޑޯޒް ޖެހިފައި ނުވާ މީހުން އަލާމާތެއް ފެންނަން ނެތަސް ބައްޔަށް ހުށަހެޅިފައިވާ މީހުންގެ ޒަރީއާއިން ބަލި ޖެހުމުގެ ފުރުސަތު ބޮޑުވާނެ ކަމަށެވެ.\nއެގޮތުން ކުޑަކުދިންނާއި އުމުރުން ދުވަސްވީ މީހުންނާއި ދިފާއީ ނިޒާމު ބަލިކަށި މީހުންގެ އިތުރުން ރޯގާޖެހި ހުން އައިސް ކިނބިހި އަޅާ ނުވަތަ ކެއްސާ މީހުންނަށް ބަލި ޖެހުމުގެ ފުރުސަތު ބޮޑު ކަމަށާއި އެފަދަ ފަރާތްތަކުން ސަމާލުވުމަށް އައިޖީއެމްއެޗުން ވަނީ ބުނެފައެވެ.\nބަލިން ރައްކާތެރިވުމަށް ކެއްސާ ކިނބިހި އަޅާއިރު މޫނު ނިވާ ކުރުމާއި ސައިބޯނި ލައިގެން ގިނަގިނައިން އަތް ދޮވުމާއި އަތް ދޮވެގެން މެނުވީ ލޮލާއި ނޭފަތުގައި އަތް ނުލުމަށް އައިޖީއެމްއެޗުން ވަނީ އެދިފައެވެ. ރޯގާޖެހި ކިނބިހި އަޅާ ކެއްސާ ނަމަ ސިއްހީ މާހިރެއްގެ އިރުޝާދާއި އެކުގައި މާސްކު އެޅުމަށްވެސް އައިޖީއެމެޗުން ވަނީ އެދިފައެވެ.\nމިދުވަސްވަރަކީ މާލޭގައި ރޯގާ އަދި ފާނަބަސަންދު ފެތުރޭ ދުވަސްވަރަކަށްވާތީވެ ބަލިމީހުންގެ އަދި އަމިއްލަ ރައްކަލަށްޓަކައި، ތިރީގައި ދެންނެވިފައިވާ ފަރާތްތައް ބަލިމީހުންނަށް ޒިޔާރަތް ނުކުރުމީ އެދެވިގެންވާ ކަމެކެވެ. pic.twitter.com/QBQv43woIj\n— IGMH (@igmhmv) February 29, 2020\nމާލޭގައި ރޯގާއާ ފާނަބަސަނދު ފެތުރެމުން އަންނައިރު ރާއްޖެއިން އެއްކޮށް ނައްތާލާފައި ވަނިކޮށް ހިމަބިހިވެސް ވަނީ ފެނިފައެވެ. ހިމަބިއްސަށް ވެކްސިން ދިނުމުގެ ކެމްޕެއިނެއް ފަށައިގެން ކުރިޔަށްދާއިރު މުޅި ދުނިޔޭގައި ހަލުވިކަމާއި އެކު އަންނަނީ ނުރައްކާތެރި ވައިރަހެއް ކަމަށްވާ ކޮވިޑް-19 ނުވަތަ ކޮރޯނާ ވައިރަސް ފެތުރެމުންނެވެ. އެކަމަށްވެސް ރާއްޖެއިން އަންނަނީ ގިނަ ފިޔަވަޅުތަކެއް އަޅަމުންނެވެ.\nމާލޭގެ ގެއެއްގެ ތެރޭގައި މީހަކު މަރުވެފައި އޮއްވާ ފެނިއްޖެ\n2 ޖެނުއަރީ 2022\nނުރަސްމީ ދަތުރުފުޅެއްގައި ރައީސްގެ ދެކަނބަލުން ލަންކާއަށް


ހދ. ވައިކަރަދޫގެ ތާރީޚާ ބެހޭ ގޮތުން ތައްޔާރުކުރައްވައިފައިވާ ސީ.ޑީ. އެއް ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒަށް ހަދިޔާކޮށްފިއެވެ.4ފެބްރުވަރީ 2009 ވީ ބުދަ ދުވަހު ހެނދުނު ޤައުމީ މަރުކަޒުގައި އޮތް ރަސްމިއްޔާތުގައި މި ސީ.ޑީ. އާއި ޙަވާލުވެވަޑައިގެންނެވީ ޤައުމީ މަރުކަޒު ހިންގެވުމާއި ޙަވާލުވެވަޑައިގެން ހުންނެވި މިނިސްޓަރ އޮފް ޓޫރިޒަމް އާރޓްސް އެންޑް ކަލްޗަރގެ ނާއިބު އަލްފާޟިލް މުޙައްމަދު ޠާރިޤެވެ.\n"ތުންތުންމަތިން ވައިކަރަދޫގެ ތާރީޚު" ގެ ނަމުގައި ތައްޔާރުކުރައްވައިފައިވާ މި ސީ.ޑީ. އާ ބެހޭ ގޮތުން މި ޙަފްލާގައި ވާހަކަފުޅުދެއްކެވި ވައިކަރަދޫގެ ޒުވާނަކު ވިދާޅުވީ، މި ޑޮކިއުމެންޓްރީ ތައްޔާރުކުރުމުގައި ދުވަސްވީ ބޭފުޅުންގެ ޚިޔާލުފުޅާއި، ތާރީޚު ދިރާސާކުރައްވާ ބޭފުޅުންގެ މަޝްވަރާ ވެސް ހޯއްދަވައިފައިވާ ކަމަށެވެ. އަދި މިއީ ހަފްތާއެއްގެ މަސައްކަތުން ތައްޔާރުކުރައްވައިފައިވާ ޑޮކިއުމެންޓްރީއެއް ކަމަށް ވެސް އެ ފަރާތުން ހާމަކުރެއްވިއެވެ.\nމި ރަސްމިއްޔާތުގައި ވާހަކަފުޅުދައްކަވަމުން، މިނިސްޓްރީ އޮފް ޓޫރިޒަމް އާރޓްސް އެންޑް ކަލްޗަރގެ ނާއިބު އަލްފާޟިލް މުޙައްމަދު ޠާރިޤު ވިދާޅުވީ، ޤައުމީ މަރުކަޒުގެ ޤާނޫނީ މަސްޢޫލިއްޔަތަކީ ރާއްޖޭގެ ތާރީޚު ރައްކާކޮށް އަންނަން އޮތް ޖީލުތަކަށް ގެނެސްދިނުން ކަމަށާއި އެ ގޮތުން ތާރީޚީ، އާސާރީ ތަކެތި ރައްކާތެރިކޮށް ދެމެހެއްޓުން ވެސް އެ މަރުކަޒުގެ މަސައްކަތްތަކުގެ ތެރޭގައި ހިމެނޭ ކަމަށް ވިދާޅުވިއެވެ. އަދި މިފަދަ ސީ.ޑީ. އެއް ހަދިޔާކުރެއްވީތީ، މި ސީ.ޑީ. ތައްޔާރުކުރެއްވި ބޭފުޅުންނަށް ޝުކުރު އަދާކުރެއްވިއެވެ.


ކޮވިޑް-19 އަޕްޑޭޓް: ފުވައްމުލައް ސިޓީ އަދިވެސް މޮނިޓަރިންގައި – ފާއިތުވި މަސް ދުވަހުގެ ޕޮޒިޓިވްވި އެވްރެޖް ހުރީ4ގައި – Mikal News\nކޮވިޑް-19 އަޕްޑޭޓް: ފުވައްމުލައް ސިޓީ އަދިވެސް މޮނިޓަރިންގައި – ފާއިތުވި މަސް ދުވަހުގެ ޕޮޒިޓިވްވި އެވްރެޖް ހުރީ4ގައި\nކޮވިޑް-19 ފުވައްމުލައް ސިޓީގެ ދުވަހީ އަދަދު. ޖުލައި 2021\nފުވައްމުލައް ސިޓީ އަދިވެސް އޮތީ ކޮވިޑް-19ގެ ޙާލަތު މޮނިޓަރިންގައެވެ. ފާއިތުވި ޖުލައި މަސް ނިމުނު އިރު އެމަހުގެ ޕޮޒިޓިވްވި އެވްރެޖް ހުރީ4ގައެވެ. ރަށުތެރޭގެ ސާމްޕަލުން ޖުލައި މަހު ޕޮޒިޓިވް ވެފައިވަނީ ޖުމުލަ 24 މީހުނެވެ. މަހުގެ ކުރީ ކޮޅުގައި ރަށުތެރޭގެ ސާމަޕްލުން ޕޮޒިޓިވްވި ކޭސްތައް ގިނަ ނަމަވެސް މަހުގެ ފަހުކޮޅު ކޭސްތައް މަދުވެފައި ވެއެވެ.\nއިއްޔެ، 31 ޖުލައި2021 ގައި4މީހުން ބައްޔަށް ޕޮޒިޓިވްވިއިރު އޭގެތެރެއިން2މީހުންނަކީ ރަށުތެރޭގެ ސާމްޕަލްކަތުން (ރޭންޑަމް، ފުލޫ ކްލިނިކް، އެކްޓިވް ސާވޭލަންސް) އިން ޕޮޒިޓިވްވި މީހުންނެވެ. އަނެއް4މީހުންކީ ބަލީގެ ކޮންޓެކްޓުންގެ ތެރެއިން ޕޮޒިޓިވްވި މީހުންނެވެ. މިއެންމެންކީ ވެސް ދިވެހިންނެވެ. އިއްޔެގެ އިތުރުން އެންމެ ފަހުން ރަށުތެރޭގެ ސާމްޕަލުން ޕޮޒިޓިވްވެފައި ވަނީ ޖުލައި މަހު 27 ވަނަ ދުވަހު ފެނުނު2ޕޮޒިޓިވް ކޭސް އެވެ.\nކޮވިޑް-19 ފުވައްމުލައް ސިޓީގެ ޕޮޒިޓިވުޓީ ރޭޓް. މެއި-ޖުލައި 2021 – ފުވައްމުލައް ސިޓީ ކައުންސިލް\nމިހާރު ބަލީގެ އެކްޓިވް ކޭސްގެ އަދަދު ވަނީ 55 އަށް ތަންކޮޅެއް މައްޗަށް ޖެހިފައެވެ. މިހާރު ތިބި އެކްޓިވް އެންމެނަކީ ވެސް ދިވެހިންނެވެ. މީގެ ތެރޭގައި ރޭންޑަމް ސާމްޕަލުން ޕޮޒިޓިވެފައިވާ 1 މީހާކާއި ފުލޫ ކްލިނިކުން ޕޮޒިޓިވް ވެފައިވާ 10 މީހުން ހިމެނެއެވެ. ދެން ތިބީ ހޯމް ކަރަންޓީނުން ޕޮޒިޓިވްވި އެއް މީހަކާއި ކޮންޓެކްޓުންގެ ތެރެއިން ޕޮޒިޓިވްވި 43 މީހެކެވެ.\nމިހާތަނަށް ފުވައްމުލައް ސިޓީއިން ޖުމުލަ 874 މީހުން ބައްޔަށް ޕޮޒިޓިވްވެފައި ވާއިރު 820 މީހުން ބަލިން ރަނގަޅުވެފައި ވެއެވެ.\nއަލަށް ނެގި ސާމްޕަލް 116 (ރަށުތެރޭ 73)\nނަތީޖާ ނުލިބޭ 125\nނަތީޖާ ލިބުނު 95 (ރަށުތެރޭ 58)\nމިހާތަނަށް ފުވައްމުލައް ސިޓިއިން 19،473 ސާމްޕަލް ނެގިފައިވާ ކަމަށް ފުވައްމުލައް ސިޓީ ކޮވިޑް ޑޭޝްބޯޑުގައި ހާމަކޮށްފައި ވެއެވެ. މިވަގުތު ކޮވޑް-19 އެކްޓިވް ކޭސްތައް ތިބީ ފުވައްމުލައް ސިޓީގެ6އަވަށެއްގައެވެ. މިހާރު އެކްޓިވް ކޭސްތައް ތިބި އަވަށްތަކަކީ ހޯދަޑު 20، މިސްކިތްމަގު 15، މާދަޑު 8، ދިގުވާޑު 7، މާލެގަން 4، އަދި ފުނާޑު 1 އެވެ.\nމިބަލީގައި ފުވައްމުލައް ސިޓީއިން މިހާތަނަށް އެއްވެސް މީހަކު ނިޔާވެފައެއް ނުވެއެވެ. އަދި ސީރިއަސް ޙާލަތުގައި ވެސް އެއްވެސް މީހަކު ނެތެވެ. ބަލީގެ އިތުރު ފަރުވާއަށް އައްޑޫ ސިޓީ ކޮވިޑް ފެސިލިޓީއަށް ފޮނުވީ ޖުމުލަ3މީހުން ވެސް ބަލިން ވަނީ ރަނގަޅު ވެފައެވެ.\nމިހާރު ފުވައްމުލައް ސިޓީގެ ކާފިއުގެ ވަގުތަކީ ރޭގަނޑު 11:00 އިން ފަތިހު 4:00 އަށެވެ.\nމޮނިޓަރިންގައި އޮތުމުން ދަތުރުފަތުރުކުމުގެ ބޮޑެތި ދަތިތަކެއް ހުރުމުން، ބޭސްފަރުވާއަށާއި ޒަރޫރީ އެހެނިހެން ބޭނުންތަކަށް އައްޑޫ ސިޓީ އަށް ހަފުތާއަކު ދެ ދުވަހު ލޯންޗު ފެރީގެ ދަތުރުތައް ބޭއްވުމަށް ފުވައްމުލައް ސިޓީ ކައުންސިލުން ވަނީ ހަމަޖައްސާފައެވެ. އެގޮތުން ފުރަތަމަ ދަތުރު މާދަމާ،2އޮގަސްޓް އަށް ލަސްކުރެވިފައެވެ. އާއްމުކޮށް މި ދަތުރުތައް ބާއްވަނީ ހަފުތާގެ ބުރާސްފައްޗާއި އާދީއްތަ ދުވަހުއެވެ.\nމި ޖުލައި މަހު ވެކްސިން ޖެހި މީހުން – ފުވައްމުލައް ސިޓީ. ޖުލައި 2021\nކޮވިޑް-19 ވެކްސިން އަޕްޑޭޓް (ހުކުރު ހޮނިހިރު ދެ ދުވަހު ވެކްސިން ޖެހުމެއް ނޯވޭ)\nފުރަތަމަ ޑޯޒް: އީދުގެ ފަހުން – އާއެކު ޖުމުލަ 5972\nދެވަނަ ޑޯޒް: އީދުގެ ފަހުން -، އާއެކު ޖުމުލަ 4673


މެއި 6، 2021 . ބުރާސްފަތި\nޚާއްޞަ ޤާނޫނަކާއި ޢާންމު ޤާނޫނެއް އެއްފަހަރާ އެއް ތަނެއްގައި އޮވެއްޖެނަމަ ހަދާނެ ގޮތަކާބެހޭ ގޮތުން ޤާނޫނީ މީހުންގެ މެދުގައި ޚިޔާލުތަފާތުވެފައިވެއެވެ. މިސުވާލަށް، ދާދި ފަހުން ދިވެހިރާއްޖޭގެ ސުޕްރީމް ކޯޓުން ޖަވާބެއް ދެއްވިއެވެ. މުޅިން ފުރިހަމަ ނުވިޔަސް، މިވަގުތަށް ކުރިއަށް ދާނެ މަގެއް ދައްކަވައި ދެއްވިއެވެ. މިލިޔުމުގައި ބަލައިލަނީ، ސުޕްރީމް ކޯޓުގެ ނިންމެވުމާއި އެއާ ގުޅިގެން މިހާރު ޢަމަލުކުރާންވީ ގޮތާބެހޭ ގޮތުންނެވެ.\nޚާއްޞަ ޤާނޫނު . ޢާންމު ޤާނޫނު\nޤާނޫނީ ބަހުރުވައިގައި، ޚާއްޞަ ޤާނޫނަކީ، ވަކި ކަމަކާ ގުޅިގެން، ނުވަތަ ވަކި ބާވަތެއްގެ ކުށްތަކާ ގުޅިގެން، އެކަންކަމުގައި ޢަމަލުކުރާނެ ޤާނޫނީ އުޞޫލުތައް ބަޔާންކޮށް، ރައްޔިތުންގެ މަޖިލީހުން ހަދާ ޤާނޫނަށެވެ. މިސާލަކަށް، ޤާނޫނު ނަންބަރު 2009/12 (ކުޑަކުދިންނަށް ޖިންސީ ގޯނާ ކުރާ މީހުންނާމެދު ޚާއްޞަ އުޞޫލުތަކަކަށް ޢަމަލުކުރުމުގެ ޤާނޫނު) ނުވަތަ ޤާނޫނު ނަންބަރު 2015/32 (ޓެރަރިޒަމް މަނާކުރުމުގެ ޤާނޫނު) އެވެ. ޚާއްޞަ ޤާނޫނުގެ ބޭނުމަކީ، އެބާވަތުގެ ކުށްތަކާ ގުޅިގެން، ޢާންމުކޮށް ހިނގާ ކަންކަން ފިޔަވައި، ޚާއްޞަ އުޞޫލުތަކެއް އެކުލަވާލުމެވެ. އޭގެ ތެރޭގައި ހިމެނޭނީ ޚާއްޞަ ކުށާއި ޚާއްޞަ އިޖުރާއާތާ، މިދެބާވަތެވެ.\nޢާންމު ޤާނޫނަކީ، ޖިނާއީ ޢަދުލުގެ ނިޒާމުގައި ބޭނުންކުރާ، ޢާންމު ޙާލަތުތަކަށް ހިނގާ، ޢާންމު ޤާނޫނުތަކެވެ. ޚާއްޞަ ޤާނޫނުތައް ހިނގާނީ އެކުށެއް ޚާއްޞަ ކުރި ކުށްތަކާއި އިޖުރާއަތުތަކަށެވެ. ޢާންމު ޤާނޫނަކީ، ޚާއްޞަ ޤާނޫނުގައި ނުހިމެނޭ ކޮންމެ ކަމެއްގައި ހިނގާ ޤާނޫނެވެ. ޖިނާއީ ޢަދުލުގެ ނިޒާމުގައި ބޭނުންކުރާ މައިގަނޑު ދެ ޢާންމު ޤާނޫނަކީ ޤާނޫނުލްޢުޤޫބާތު (ހުރިހާ ކުށްތަކެއް ބަޔާންކޮށްފައި އޮތް ޤާނޫނު) އާއި (ކުށުގެ ޢަމަލެއް ތަޙްޤީޤުކުރުމާއި ދައުވާ ކުރުމާއި ޝަރީޢަތް ހިންގުމުގައި ޢަމަލުކުރަންޖެހޭ ހުރިހާ ޢާންމު އުޞޫލުތައް ބަޔާންކުރާ) ޖިނާއީ އިޖުރާއަތުގެ ޤާނޫނެވެ.\nޚާއްޞަ ޤާނޫނާއި ޢާންމު ޤާނޫނުގެ ގުޅުން\nޢާންމު ގޮތެއްގައި، ޚާއްޞަ ޤާނޫނެއްގައި އޮތް ކަމެއް ކުރާނީ އެޤާނޫނެއްގައި ބުނާ ގޮތަށެވެ. ޚާއްޞަ ޤާނޫނުގައި ނެތް ހަމަ ކޮންމެ ކަމެއް، ޢާންމު ޤާނޫނުގައި ބުނާ ގޮތަށް ކުރާނީއެވެ. މިއީ، މިގޮތަށް ބަލާއިރު، ވަރަށް ފަސޭހަ ކަމެކެވެ. ނަމަވެސް، މިކަން އުނދަގޫވެ، ތުރާވާ ސަބަބަކީ، ދިވެހިރާއްޖޭގައި ޤާނޫނުތައް ހެދިފައި ހުރި ތަރުތީބުގެ ގޮތުންނެވެ. ގިނަ ޚާއްޞަ ޤާނޫނުތައް ހެދިފައި ހުރީ ޢާންމު ޤާނޫނުތަކުގެ ކުރިންނެވެ. ފަހުން ހެދުނު ޚާއްޞަ ޤާނޫނު ތަކުގައިވެސް، ޢާންމު ޤާނޫނާއި ޚާއްޞަ ޤާނޫނުގެ ‘ތިމާގެ ކަމުގެ ގުޅުން’ ގެންގުޅޭނެ ގޮތާމެދު ވިސްނާލެވިފައި ނެތީއެވެ.\nމިސާލަކަށް، ކުޑަކުދިންނަށް ޖިންސީ ގޯނާ ކުރާމީހުންނާމެދު ޚާއްޞަ އުޞޫލުތަކަކަށް ޢަމަލުކުރުމުގެ ޤާނޫނު ލިޔުނީ 2009 ވަނަ އަހަރު ދިމާވި ޙާދިސާއަކާ ގުޅިގެން، ރައްޔިތުންގެ މެދުގައި އުފެދުނު ޢާޠިފީ ޝުޢޫރުތަކަކަށް ތަސައްލީއެއް ހޯދައިދިނުމުގެ ގޮތުންނެވެ. އެޙާދިސާއަކީ، ކުޑަކުއްޖެއްގެ ނެޕީއެއްގެ ތެރެއިން މަސްތުވާތަކެތި ފެނުނު މައްސަލައަކާއި، އެކުއްޖާ ބެލި ޑޮކްޓަރުންނަށް، އެކުއްޖާގެ ފުރަގަސްފަރާތަށް ޖިންސީ ގޮތުން އަނިޔާވެފައިވާކަމަށް ތުހުމަތު ކުރެވުނު މައްސަލައެކެވެ. ކުޑަކުދިންނަށް ޖިންސީ ގޯނާކުރާ މައްސަލަތަކުގެ ޓްރެންޑު ހުންނަ ގޮތުން، އެކަހަލަ މައްސަލައެއް ރިޕޯޓު ކުރެވިގެން މީޑިއާގައި އެވާހަކަ ދެކެވިއްޖެނަމަ، އެއާ ވިދިގެން އަންނަ މަހެއްހައި ދުވަސްވަންދެން އެބާވަތުގެ ކަންކަން ދާނީ ރިޕޯޓު ކުރެވެމުންނެވެ. އެއުޞޫލުން، އެދުވަސްވަރު އެބާވަތުގެ މައްސަލަތައް ރިޕޯޓުކުރާ މިންވަރު ގިނަވެގެން މިޤާނޫނު ހެދީއެވެ. އޭރަކު، ޖިނާއީ އިޖުރާއަތުގެ ޤާނޫނެއް ނެތެވެ. އެހެންކަމުން، ޚާއްޞަ ޤާނޫނާއި ޢާންމު ޤާނޫނާ ދެމެދު އޮންނަ ގުޅުމާމެދު ވިސްނާނެ ފުރުޞަތެއްވެސް އޭރު ނެތެވެ.\nމިހާރު މިއުޅެނީ، ކުރިން ހެދި ޚާއްޞަ ޤާނޫނުގައި ބުނާ އުޞޫލުތައް، ފަހުން ހެދި ޢާންމު ޤާނޫނާ އެއްހަމަ ކުރެވޭތޯއެވެ. މިކަން އުނދަގޫވަނީ، ޤާނޫނީ ގޮތުން އެއްކޮށް ކިޔަންޖެހޭ ދެ ޤާނޫނެއް، އެކަތި އަނެކައްޗާ އެއްވެސް ގުޅުމެއް ނެތީސް، ދޭތި އެއްކޮށް، އެއްހަމަ ކޮށްގެން، ތިމާގެކޮށްގެން ކިޔަން ޖެހުނީމައެވެ. މިއީ، ޤާނޫނީ ޗަރުކޭހުގެ އެންމެ މަތީ ފަންތީގެ އުފެއްދުންތެރިކަން ބޭނުންވާނެ ކަމެކެވެ.\nސުޕްރީމް ކޯޓަށް ހުށަހެޅުނު މައްސަލައާއި ނިންމެވި ގޮތް\nކުޑަކުދިންނަށް ޖިންސީ ގޯނާކުރާ މީހުންނަށް ޚާއްޞަ އުޞޫލުތަކަކަށް ޢަމަލުކުރުމުގެ ޤާނޫނު (ޚާއްޞަ ޤާނޫނު) ގައި ބުނާ ގޮތުން، އެޤާނޫނުގައި ބުނާ ކުށެއްގެ ތުހުމަތު ކުރެވޭ މީހަކު، ޝަރީޢަތް ނިމެންދެން ބަންދުގައި ބަހައްޓާނަމަ، ބަހައްޓަންޖެހެނީ އެޤާނޫނުގައި އޮތް އުޞޫލުތަކާ އެއްގޮތަށެވެ. އެއުޞޫލުތައް ހުރީ މުއްތަހަމަށް ހަރުކަށިކޮށެވެ. ފުލުހުންނަކަށްވެސް ވަކި ފަސޭހަކޮށެއް ނޫނެވެ.\nއޭގެފަހުން، ޖިނާއީ އިޖުރާއަތުގެ ޤާނޫނު (ޢާންމު ޤާނޫނު) ފާސްކުރިއިރު، ޝަރީޢަތް ނިމެންދެން ބަންދުގައި ބަހައްޓާއިރު ބަލަންޖެހޭ އައު، ތަފްޞީލު އުޞޫލުތަކެއް ލިޔުނެވެ. މިޤާނޫނުގައި ހުރި އުޞޫލުތަކުގައި މާ ރަނގަޅު ތަރުތީބަކާއި، އެކަމުގެ ވަށައިގެންވާ (ގަވާއިދުން ބަންދު މުރާޖަޢާ ކުރުންފަދަ) ކަންކަމުގެ ތަފްޞީލުތައްވެސް އެބަ ހުއްޓެވެ.\nފުލުހުންނާއި ޕްރޮސިކިއުޓަރ ޖެނެރަލްގެ އޮފީހުން ޢަމަލުކުރަމުން އައި އުޞޫލަކީ، ޚާއްޞަ (އަދި ހަރުކަށި) ޤާނޫނު ދަށުން ކޮންމެހެން ގެންދަން ނުޖެހޭކަމަށް ފެންނަ ނަމަ، (މުއްތަހަމަށް ލުއި) ޢާންމު އިޖުރާއަތުގެ ދަށުން ކުރިއަށް ގެންދިއުމެވެ. ޚާއްޞަ ޤާނޫނަށް ދާންޖެހޭފަދަ ސީރިއަސް ކަމެއްނަމަ، ޚާއްޞަ ޤާނޫނުގެ ދަށުންނެވެ.\nސުޕްރީމް ކޯޓުން ކަނޑައެޅުއްވީ، މިކަމުގައި އޮންނަ ޤާނޫނީ އުޞޫލު ހިނގާނެ ކަމަށެވެ. އެއީ، ޚާއްޞަ ޤާނޫނުގައި ވަކި ކަމެއް އޮތްނަމަ، އެކަމެއް ހިންގަންވާނީ ޚާއްޞަ ޤާނޫނުގެ ދަށުންނެވެ. އެކަމަކީ، މުއްތަހަމަށް ބުރަ ކަމަކަށްވިޔަސްވެހެއެވެ. އެ ބުރަ އުޞޫލު ތަޠުބީޤުކުރުމުގެ ބޭނުމެއް އޮތްކަމަށް ޤާނޫނު ތަންފީޒުކުރާ މީހާއަށް ނުފެނުނަސްވެހެވެ. ޚާއްޞަ ޤާނޫނަކަށްވީތީ، އެޤާނޫނަށް ދާންވީއެވެ. މަސްހުނި ނުކުރަންވީއެވެ. މިއުޞޫލު ރަނގަޅެވެ.\nމިހިސާބުން އަޅުގަނޑުމެން (ޤާނޫނު ތަންފީޒުކުރާ މީހުން) ނިންމަންޖެހޭ އިތުރު ކަންކަން ހުރެއެވެ. މިސާލަކަށް، ޚާއްޞަ ޤާނޫނުގައި، ކުށެއް ކުރަނިކޮށް ފެންނަ ހިނދެއްގައި ހައްޔަރު ކުރާނެ އިޖުރާއަތެއް ނެތެވެ. އެހެންވީމާ، ޚާއްޞަ ޤާނޫނުގައި ބުނާ ކުށެއްގައި ހައްޔަރުވެސް ނުކުރެވޭނެތޯއެވެ؟ ހައްޔަރުކޮށްފައި ބަންދުކުރަން ގެންދާއިރު ފުރަންޖެހޭ ފޯމުތައް ހުރީ ޢާންމު ޤާނޫނުގައެވެ. އެހެންވީމާ، މަސްހުނި ނުކުރުމުގެ ބާބުގެ ދަށުން، އެ ފޯމުތައް ބޭނުން ނުކުރެވޭނެތޯއެވެ؟ މިކަހަލަ ޢަމަލީ މަސައްކަތާ ގުޅޭ ސުވާލުތަކެކެވެ.\nސުޕްރީމް ކޯޓުގެ ނިންމުންވެސް މާނަކުރަންވާނީ، ޙުކުމްތައް މާނަކުރަން އެކޯޓުން ކިޔައިދީފައިވާ ގޮތަށެވެ. އެއީ، އެކޯޓުގެ ޙުކުމްތަކަކީވެސް އެކަތައިން ހަދާފައި ހުންނަ އެއްޗަކަށް ނުވާނެތީ، އޭގެ ވަށައިގެން ހުންނަ ކަންކަން، އެޙުކުމުގެ ރޫޙާ އެއްގޮތަށް ތަންފީޒުކުރުމެވެ. މިވިސްނުމުގައި، އަޅުގަނޑު ނިންމީ، ޚާއްޞަ ޤާނޫނުގައި އޮތް ކަމެއްނަމަ، މަސްހުނި ނުކޮށް ޚާއްޞަ ޤާނޫނު ހިންގާނީއެވެ. ޚާއްޞަ ޤާނޫނުގައި ނެތް ކަންކަމުގައި ޢާންމު ޤާނޫނު ހިންގާނީއެވެ. މިދިރާސާ ނިންމައި، މިކަމުގައި ކުރިއަށްދާނެ ގޮތުގެ އިރުޝާދެއް މިއަދު ފުލުސް އޮފީހަށް ފޮނުވައިފީމެވެ. އިރުޝާދުގައި މި ދެންނެވީ، ތިރީގައި އޮތް ޖަދުވަލާ އެއްގޮތަށް ޢަމަލުކުރާށެވެ.\n(2009/12) ޚާއްޞަ ޤާނޫނު ޢާންމު ޤާނޫނު (2016/12) ޢަމަލު\nނެތް މާއްދާ ނަންބަރު: 40 ހައްޔަރުކުރުން\nމާއްދާ ނަންބަރު: 27 މާއްދާ ނަންބަރު: 48 އަމިއްލަ ނަފުސާ ދެކޮށް ބަޔާނެއް ދިނުން\nނެތް މާއްދާ ނަންބަރު: 58 24 ގަޑިއިރު ތެރޭގައި ފަނޑިޔާރެއްގެ ކުރިމައްޗަށް ހާޟިރުކުރުން\nނެތް މާއްދާ ނަންބަރު: 59 އަށް ރިޢާޔަތްކޮށް 60 ވަނަ މާއްދާ ހައްޔަރުގެ ޞައްޙަކަން ކަނޑައެޅުން\nމާއްދާ ނަންބަރު: 30 މާއްދާ ނަންބަރު: 60 ބަންދުކުރުން\nނެތް މާއްދާ ނަންބަރު: 94 ތަޙްޤީޤުކުރުމުގެ މުއްދަތު ހިނގުން\nމާއްދާ ނަންބަރު: 30 މާއްދާ ނަންބަރު: 60 ގެ (ށ) ޝަރީޢަތް ނިމެންދެން ބަންދުކުރުން\nމާއްދާ ނަންބަރު: 36 މާއްދާ ނަންބަރު: 60 ގެ (ވ) ބަންދު މުރާޖަޢާ ކުރުން\nއަޅުގަނޑަށް ފެންނަނީ، ސުޕްރީމް ކޯޓުންވެސް ވިދާޅުވި ގޮތަށް، މިބާވަތުގެ ހަމަނުޖެހޭ ކަންކަން ހަމަޖެއްސުމުގައި ޤާނޫނު ހަދާ މަޖިލީހުގެ ދައުރެއް އޮންނަންޖެހޭ ކަމަށެވެ. އެހެންކަމުން، މިހާރު ތަންފީޒުކުރާ ޤާނޫނުތަކުގައި ހުރި މިޒާތުގެ ފުށުއެރުންތަކުގެ ތެރެއިން އަޅުގަނޑުގެ މަސައްކަތާ ގުޅޭ ފުށުއެރުންތައް އިޞްލާޙުކުރުމުގެ މަސައްކަތް، ބަންޑާރަ ނައިބުގެ މަޝްވަރާއާއެކު، ރައްޔިތުންގެ މަޖިލީހާއި ގުޅިގެން ފަށާނަމެވެ. މިކަމުގައި ފަންނީ ގޮތުން ކުރަންޖެހޭ ހުރިހާ މަސައްކަތެއް ޕްރޮސިކިއުޓަރ ޖެނެރަލްގެ އޮފީހުން މިތިބީ ކުރާ ގޮތަށެވެ. މިމަސައްކަތުގެ ތެރެއިން، ޤާނޫނީ ނިޒާމަށް މީހުންގެ އިތުބާރު އިތުރުކޮށް އާލާ ކުރެވޭނެކަމަށް އަޅުގަނޑަށް ފެނެއެވެ.\nTags:dhivehi, dhivehiblog, interpretation, law, lawyer, supreme court


Sibbe ge kurehun thakun fennanee Raajey ge nalakan - AO News\nސިއްބެގެ ކުރެހުންތަކުން ފެންނަނީ ރާއްޖޭގެ ރީތިކަން\nކުރެހުމަކީ ވަރަށް އާދައިގެ ކަމެކޭ ފަހަރުގައި ހީވެދާނެއެވެ. އެހެންނަމަވެސް ކުރެހުމަކީ އެކަމަށް ހާއްސަ ހުނަރާއި ތަޖުރިބާ އާއި ހިތްވަރާއި ވަގުތުގެ އިތުރަށް އެކަމަށް ޝައުގުވެރިކަން ހުރެގެން ނޫނީ ކުރެވިދާނެ މަސައްކަތެއް ނޫނެވެ. މޮޅު ކުރެހުމެއް އޭގެ އަސްލާއި އެއްގޮތަށް ކުރެހުމަށްޓަކައި އާޓިސްޓުން އެމީހުންގެ އެތައް ވަގުތެއް އޭގެ ތެރެއިން ބައެއް އާޓިސްޓުންނަކީ ގިނަ ބައެއްގެ މެދުގައި މަގުބޫލު އާޓިސްޓުންނެވެ. އެމީހުން އެހެން މީހުންގެ މެދުގައި މަގުބޫލުވެގެންދަނީ ބާއްވާ ބޮޑެތި އާޓް އެގްސިބިޝަންތަކަކުން ނޫނެވެ. އެމީހުންގެ ކުރެހުމުގައި ފޮރުވިފައިވާ އެތެއް ގިނަ ވާހަކަތަކުންނެވެ.\nހދ.ނެއްލައިދޫ އަތަމާގެ އިބްރާހީމް ޝިހާބް، އާންމު ނަމުންނަމަ ސިއްބެ އަކީވެސް މި ފަދަ އާޓިސްޓެކެވެ. މިހާތަނަށް ބޮޑެތި އެއްވެސް އާޓް އެގްސިބިޝަނެއްގައި ބައިވެރިވެފައި ނެތް ނަމަވެސް ސިއްބެ އަކީ އޭނާ މަސައްކަތްކުރާ ކޮންމެ ރިސޯޓެއްގެ ސްވެނިއަރ ސޮޕްގެ އާޓިސްޓެވެ. އޭނާގެ ކުރަހުމުގައި ފޮރުވިފައިވާ އެތެއް ވާހަކަތަކާއެކު ސޯޝަލް މީޑިއާގައި އޭނާގެ ކުރެހުންތަކަށް ވަނީ ބޮޑު ތަރުހީބެއް ލިބިފައެވެ.\nއުމުރުން 13 ވަރަކަށް އަހަރުގައި ސްކޫލުގައި ކިޔަވަން އުޅުނު ދުވަސްވަރު ކުރެހި އޭރުގެ ދިވެހިރާއްޖޭގެ ރައީސުލްޖުމްހޫރިއްޔާ މައުމޫން އަބްދުލް ޤައްޔޫމްގެ ތަސްވީރާއެކު ސިއްބެ ގެ ފޮރުވިފައިވާ ކުރެހުމުގެ ހުނަރު ގިނަ ބައަކަށް ދައްކާލީ ހިތްހަމަޖެހުމާއެކުގައެވެ “ފުރަތަމަ ކުރަހާ އުޅުނީ ފަންސުރުން، ރައީސް މައުމޫނުގެ ފޮޓޯ ކުރަހާލެވުނު ހިސާބުން ކުރެހުމަކީ ވެސް ކުރެވިދާނެ ކަމެއްކަން އަމިއްލައަށް ވެސް ޤަބޫލުކުރެވުން، އެހިސާބުން މިކަމުގެ ތެރެއަށް ވަދެވުނީ.” ސިއްބެ ބުންޏެވެ. ވަޒީފާއަކަށް ދިއުމުގެ ކުރިން ވެސް ރަށުގައި ހުރެގެންވެސް ވަރަށް ގިނަ ކުރެހުންތައް މާލޭގެ ބައެއް ސްވެނިއަރ ޝޮޕްތަކަށް ފޮނުވާ، ސިއްބެ ގަބޫލުކުރާ ގޮތުގައި ކޮންމެ މީހަކީވެސް ކޮންމެވެސް ހާއްސަ ހުނަރެއް ލިބިފައިވާ މީހެކެވެ. އެ ހުނަރެއް ތަރައްޤީކޮށް އެ ހުނަރެއްގެ ބޭނުން ހިފަން ގަދައަޅައި މަސައްކަތް ކުރުމަކީ މުހިންމު ކަމެވެ. ދިރިއުޅުމުގައި ދިމާވި އެކި ސަބަބުތަކާއެކު ސިއްބެ ކުރެހުމާއި ދުރަށް ޖެހިލި ނަމަވެސް ދެން އެބުރި ކުރަހަން ފެށީ ވަރުގަދަ އަޒުމާއެކުގައެވެ. ކުރެހުމުގެ ދާއިރާއިން ކުރިއަށް ދެވޭ ވަރަށް ކޯހެއް ހެދުމަށްފަހު ދެން ސިއްބެ މިސްރާބުޖެހީ ރިސޯޓް އާޓިސްޓެއްގެ ގޮތުގައި މަސައްކަތްކުރުމާއި ދިމާއަށެވެ. އާންމުގޮތެއްގައި ރާއްޖޭގެ ރީތިކަން ފެންނަ މަންޒަރުތައް ކުރެހުމަށް ޝައުގުވެރިވާ ސިއްބެ އެންމެ ގަޔާވަނީ ހޭންޑް ޕެއިންޓިންއަށް ކަމަށްވާއިރު ސްކްރީން ޕްރިންޓިންގެ މަސައްކަތަކީވެސް ސިއްބެ ވަރަށް ޝައުގުވެރިކަމާއެކު ކުރަމުން އަންނަ މަސައްކަތެކެވެ.\nސިއްބެ ގަބޫލުކުރާ ގޮތުގައި މި ދާއިރާއިން ކުރިއަށް ދިއުމަށް ރާއްޖޭގައި ގިނަ ފުރުސަތުތަކެއް އެބަހުއްޓެވެ. ބޭނުންވަނީ ހިތްވަރާއެކު ކުރިއަށްދާނެ ވަރުގަދަ އަޒުމެވެ. “ބައެއް މީހުން އަދިވެސް ޤަބޫލެއް ނުކުރޭ މިއީ މުސްތަޤުބަލު އޮތްދާއިރާއެއް ކަމަކަށް، ނަމަވެސް އަހަރެންގެ ވިސްނުން ތަފާތު، މިއީ މުސްތަޤުބަލުއޮތް ކުރިއަށްދެވިދާނެ ދާއިރާއެއް” ސިއްބެ ބުންޏެވެ. ރާއްޖެއިން މިކަމަށް ބޭނުންވާ ސާމާން ހޯދުމުގައި އެއްވެސް ދަތިކަމެއް ނެތްކަން ސިއްބެ ފާހަގަކޮށްފައިވާއިރު އޭނާ އަކީ މި ދާއިރާއަށް އިތުރު މީހުން ތަމްރީންކުރުމަށްޓަކައި ހިލޭ ސާބަހަށް ކޯސްތައް ވެސް ހިންގަމުންދާ މީހެކެވެ. ދާދި ފަހުންވެސް އޮންލައިންކޮށް ކޯހެއް ކުރިއަށް ގެންގޮސްފައިވާ ސިއްބެ ބުނީ އޭނާ ކައިރިން ކުރެހުމާއި ބެހޭ ގޮތުން އެއްވެސް އެއްޗެއް އޮޅުން ފިލުވަން ބޭނުންވާ މީހަކަށް ނޫނެކޭ ނުބުނާނެކަމަށެވެ. އަދި މިހާރުވެސް ވަރަށް ގިނަ މީހުންނަށް އޭނާއަށް އެގޭ އެއްޗެހި އޮޅުން ފިލިވައިދީފައި ހުންނާނެކަމަށް ސިއްބެ ބުންޏެވެ.


Imran Khan ge hushahelhumah India in dhekolhu hadhaifi | Mihaaru\nއިމްރާން ޚާންގެ ހުށަހެޅުމަށް އިންޑިއާ އިން ދެކޮޅު ހަދައިފި\nޕާކިސްތާނުގެ ބޮޑު ވަޒީރު އިމްރާން ޚާން. --ފޮޓޯ:އޭޕީޕާކިސްތާނުގެ ބޮޑު ވަޒީރު އިމްރާން ޚާން. --ފޮޓޯ:އޭޕީ\n20 ފެބުރުއަރީ 2019 - 16:42\n"ޕާކިސްތާނުން ބައިނަލްއަގުވާމީ މުޖްތަމައަށް އޮޅުވާލުން ހުއްޓާލަން ގޮވާލަން. އޭގެ ބަދަލުގައި ޕުލްވަމާގައި ދިން ހަމަލާގައި ޒިންމާދާރުކަމާ އެކު އަމަލު ކުރުމަށް ވެސް ގޮވާލަން،" އިންޑިއާގެ ޚާރިޖީ ވުޒާރާ އިން ނެރުނު ބަޔާނެއްގައި ބުނެފައިވެ އެވެ. "ޖައިޝީ މުހައްމަދު އާއި އެ ޖަމާއަތުގެ ލީޑަރު މަސްއޫދު އަޒްހަރު އުޅެނީ ޕާކިސްތާނުގައިކަން އެންމެންނަށް ވެސް އެނގޭ. މިއީ ޕާކިސްތާނުން ފިޔަވަޅު އެޅުމަށް އެކަށީގެންވާ ހެކި."\nކަޝްމީރުގައި ދިން ހަމަލާގެ ޒިންމާ ވަނީ ޖައިޝީ މުހައްމަދު ޖަމާއަތުން އުފުލައިފަ އެވެ.\nކަޝްމީރުގައި ދިން ހަމަލާގައި ޕާކިސްތާނުގެ އަތެއްވާ ނަމަ އެކަމުގެ ހެކި ދެއްކުމަށް އިމްރާން ޚާން ވަނީ ގޮވާލައްވައިފަ އެވެ.\n"ޕާކިސްތާނަށް އިންޑިއާ އިން ތުހުމަތު ކުރަމުން ދަނީ އެއްވެސް ހެއްކެއް ނެތި،" ކަޝްމީރުގައި ދިން ހަމަލާއާ ޕާކިސްތާނުގެ ޖާސޫސީ އިދާރާއާ ގުޅުމެއްވާ ކަމަށް އިންޑިއާ އިން ބުނެފައިވާތީ އެކަމަށް ރައްދު ދިނުމުގެ ގޮތުން އިމްރާން ޚާން ވިދާޅުވި އެވެ.\nކަޝްމީރުގައި ދިން ހަމަލާގައި އިންޑިއާގެ ޕެރަމިލިޓަރީ ފުލުހުންގެ 42 މީހުން ވަނީ މަރުވެފަ އެވެ. އެއީ ވޭތުވެދިޔަ 20 އަހަރު ތެރޭ ކަޝްމީރުގައި ދިން އެންމެ ނުރައްކާ ހަމަލާ އެވެ.\nކަޝްމީރުގައި ދިން ހަމަލާގައި ޕާކިސްތާނުގެ އަތެއްވާ ކަމަށް ތުހުމަތުކޮށްފައި ވަނީ އިންޑިއާގެ ލެފްޓިނެންޓް ޖެނެރަލް ކޭޖޭއެސް ދިލޮސަން އެވެ.\nއިންޑިއާ ޕާކިސްތާން އިމްރާން ޚާން ކަޝްމީރު


ދިވެހިރާއްޖޭގެ އިޤްތިޞާދީ މާލީ ސިޔާސަތުގެ ނާރެސް އަދި ރައްޔިތުންނަށް ވިޔަފާރީގައި ބައިވެރިވުމުގެ ފުރްޞަތުތަށް ހުޅުވާލަދެނީ ޙިއްޞާގެ މާރުކޭޓް ކަމުގައި ރައީސުލްޖުމްހޫރިއްޔާ ވިދާޅުވެއްޖެ – Maldivian Democratic Party\n05 އޮކްޓޯބަރު 2011\nދިވެހިރާއްޖޭގެ އިޤްތިޞާދީ މާލީ ސިޔާސަތުގެ ނާރެސް އަދި ރައްޔިތުންނަށް ވިޔަފާރީގައި ބައިވެރިވުމުގެ ފުރްޞަތުތަށް ހުޅުވާލަދެނީ ޙިއްޞާގެ މާރުކޭޓް ކަމުގައި ރައީސުލްޖުމްހޫރިއްޔާ ވިދާޅުވެއްޖެ\nދިވެހިރާއްޖޭގެ އިޤްތިޞާދީ، މާލީ ސިޔާސަތުގެ ނާރެސް އަދި ރައްޔިތުންނަށް ވިޔަފާރީގައި ބައިވެރިވުމުގެ ފުރްޞަތުތަށް ހުޅުވާލަދެނީ، ޙިއްޞާގެ މާރުކޭޓް ކަމުގައި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ. އެމަނިކުފާނު މިހެން ވިދާޅުވީ، ދިރާގުގެ ޙިއްޞާ ޢާންމުކޮށް ވިއްކުން އިފްތިތާޙު ކޮށްދެއްވުމަށްޓަކައި، ރޭ ދަރުބާރުގޭ ރަންނަބަނޑޭރި މާލަމުގައި ބޭއްވެވި ޙަފްލާގައި ވާހަކަފުޅު ދައްކަވަމުންނެވެ.\nމި ޙަފްލާގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ވިޔަފާރީގެ އުޞޫލުން ހިންގޭ ކަންކަން ފާހަގަކޮށް، އެކަންކަން ހަމައެކަނި ވިޔަފާރީގެ އުޞޫލުން ހިންގުމަށް ބާރުއެޅުމަކީ، މިސަރުކާރުގެ ސިޔާސަތެއް ކަމުގައި ވިދާޅުވިއެވެ. އަދި ސަރުކާރުން ވިޔަފާރިކުރުން ހުއްޓާލައި، ވިޔަފާރިއާ ދުރުވުމަށް ކަނޑައެޅިފައިވާ ސިޔާސަތުގެ ޙަޤީޤީ އެންމެބޮޑު ރަމްޒަކީ، ދިރާގުގެ ސަރުކާރުގެ 48 އިންސައްތަ ޙިއްޞާގެ ތެރެއިން 15 އިންސައްތަ ޙިއްޞާ، ސަރުކާރުން ޢާންމު ރައްޔިތުންނަށް ބަދަލުކުރުން ކަމުގައި ވިދާޅުވިއެވެ. މިގޮތުން، ވިޔަފާރިއަކީ ފައިދާއަށް ހިންގާ ކަމެއް ކަމަށާއި، ސަރުކާރު ހިންގަނީ އާންމު މަޞްލަޙަތަށާއި މުޖްތަމަޢަށާއި، ކުރާ ޚިދްމަތެއްގެ ގޮތުގައި ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nސަރުކާރުން ވިޔަފާރިއާ ދުރުވުމަކީ، ސަރުކާރުގެ އިޤްތިޞާދީ ނިޒާމު ބަދަލުވެގެންދާ ކަމެއް ކަމުގައި ރައީސުލްޖުމްހޫރިއްޔާ ފާހަގަކުރެއްވިއެވެ. އަދި ސަރުކާރު ހިންގުމަށް ބޭނުންވާ ފައިސާ ހޯދުމަށްޓަކައި، ވިޔަފާރިކުރާ އަމިއްލަ ފަރާތްތަކުގެ އާމްދަނީއިން އެފަރާތްތަކުން ސަރުކާރަށް ޓެކްސެއް ދެއްވުމާއި އަދި މުދަލާއި ޚިދުމަތުން ވިއްކާ ތަކެތިން ސަރުކާރަށް ޓެކްސް ދެއްވަންޖެހޭ ކަމުގައި ވިދާޅުވިއެވެ. އަދި ދަރަނިވެރިވުމުން ސަލާމަތްވެ، ދެމެހެއްޓިނިވި ތަރައްޤީ ހޯދުމައްޓަކައި، ދިވެހި ދައުލަތާއި ދިވެހި ރައްޔިތުން މަސައްކަތްތަކެއް ކުރަންޖެހޭ ކަމުގައި ރައީސުލްޖުމްހޫރިއްޔާގެ ވާހަކަފުޅުގައި ބަޔާންކުރެއްވިއެވެ. މިރޮނގުން ރައީސުލްޖުމްހޫރިއްޔާ ވާހަކަފުޅު ދައްކަވަމުން، ޙިއްޞާގެ ބާޒާރަކީ އަމިއްލަ ވިޔަފާރި ކުރުމަށްޓަކައި، އެކުންފުނިތަކަށާއި ފައިސާ ހޯދުމަށާއި، އަމިއްލަ ފަރުދުންނަށް ވިޔަފާރިއެއްގައި ބައިވެރިވުމަށް ލިބޭ ފުރްޞަތެއް ކަމުގައި ވިދާޅުވިއެވެ.\nދިވެހިރާއްޖޭގެ މުވާޞަލާތީ ގުޅުން ތަރައްޤީ ކުރުމުގެ އެންމެބޮޑު އެއް ބައިވެރިޔަކީ، ދިރާގު ކަމުގައި ރައީސުލްޖުމްހޫރިއްޔާ ވިދާޅުވިއެވެ. އަދި ރާއްޖޭގެ މުވާޞަލާތީ ޚިދްމަތް، މިއަދު މިއޮތް މިންވަރަށް ތަރައްޤީކުރުމުގައި، ދިރާގާއި ކޭބަލް އެންޑް ވަޔަރލަސްގެ ދައުރަށްވެސް ތަޢުރީފްކުރައްވައި، ދިރާގުގެ މުވައްޒަފުންނަށާއި، އެކުންފުންޏާ ގުޅިފައިވާ ހުރިހާ ފަރާތްތަކަށް އެމަނިކުފާނު ޝުކުރު އަދާކުރެއްވިއެވެ.\nދިރާގުގެ ޙިއްޞާ އާންމުކޮށް ވިއްކުން އިފްތިތާޙް ކުރުމަށްޓަކައި ބޭއްވުނު މި ޙަފްލާގައި، ޙިއްޞާ ބަޔާން ނެރެދެއްވީ ރައީސުލްޖުމްހޫރިއްޔާއެވެ.\nރާއްޖޭގެ ވިޔަފާރި ކުންފުނިތަކުގެ ތެރެއިން އެންމެބޮޑު ފައިދާއެއްވަމުންދާ ކުންފުނި ކަމުގައިވާ ދިރާގުގެ 11,400,000 (އެގާރަ މިލިއަން ހަތަރުލައްކަ) ރުފިޔާގެ ޙިއްޞާ، ޢާންމުންނަށް ވިއްކަން ހުޅުވާލާނެ ކަމަށްއެކުންފުނިން ރޭ އިޢްލާނު ކުރެއްވިއެވެ. ދިރާގުން ހާމަކުރެއްވި ގޮތުގައި، ޙިއްޞާ ވިއްކާނީ -/80 ރުފިޔާއަށް ޙިއްޞާއެއްގެ ރޭޓުންކަމަށެވެ. އަދި ކޮންމެ މީހަކަށްވެސް ޙިއްޞާ ގަނެވޭނެ ކަމަށާއި، މީހަކަށް ވަކިޢަދަދަކަށް ޙިއްޞާ ވިއްކަން ހަމަޖެހިފައި ނުވާ ކަމަށެވެ.


Story: Vakivaan jehumun EP32 - One Online\nބައްތިރީސް ވަނަ ބައި\nޝާމިން އަބަދުވެސް ބުނެއެވެ. "ކޮންމެ މީހެއްގެވެސް ހާއްސަ ކުލައެއް އޮންނާނެއެވެ. ކަމަނާގެ ހާއްސަ ކުލައަކީ ފެހިކުލައެވެ. އެކުލައިގެ ވިދުން ކަމަނާގެ މޫނަށް އެޅިފައި ހުންނަ އިރު މަލަކޫތީ ރީތިކަން ކޮންމެ މީހަކުވެސް އަޖައިބު ކުރުވާހާ ވާނެކަން ގައިމެވެ.." ކައިވެންޏާއި ދަރިން ލިބުމަކީ ހާދަހާ ބޮޑު ތަފާތު ބަދަލެއް އަންނަ ކަމެކެވެ. މީހާ މުޅިން އެހެން މީހަކަށް ބަދަލުވާ ކަހަލައެވެ. ބޭރުފުށުގެ ސިފަވެސް ތަފާތު ރީތިކަމެއް ދައްކައެވެ.\nޒިމްނާއަށް ދަރިފުޅު ލިބިގެން އުޅުނު އިރު ޝައުފާ އަބަދުވެސް ޒިމްނާއާ އެވާހަކަ ދައްކާ އުޅުނެވެ. ޒިމްނާ މާބޮޑަށްވެސް ނަލަވެފައި ދޮން ޖަންބެއްހާ ރީތިވިކަން ޝައުފާ ފާހަގަ ކުރިއެވެ. ކޮންމެވެސް އެއް ދުވަހަކުން އޭނާއަށްވެސް އެކަން ތަޖުރިބާ ކުރެވޭނެ ކަމަށް ޒިމްނާ އާއި ސަމަދު އޭރު ބުނި ބުނުމަކީ ކިހާވަރެއްގެ ތެދެއްކަން މިހާރު އޭނާއަށް ގަބޫލު ކުރެވެއެވެ.\nޝާމިން ރަށަށް އައިސް ހަމައަކަށް އެޅި ދެމީހުންގެ ގުޅުން ރަނގަޅުވެ ހަމަޖެހުމުން ޒިމްނާ އާއި ސަމަދު ފުރައިގެން ދިޔައީ ވަރަށް އަވަހަށް އަންނާނެ ކަމަށް ވައުދުވެފައެވެ. ގޭތެރޭގެ ކަންތައް ބަލައި ހަމަޖައްސައި ހެދުމަށްފަހު ސަމަދުގެ ވިޔަފާރީގެ ގޮތްޕެއް މިރަށުގައި ހުޅުވުމުގެ ޕްލޭނަށް ކުލަ ގެނައުމަށް ވަރަށް އަވަހަށް އަންނާނެ ކަމަށް ޒިމްނާ ވަނީ ވައުދުވެފައެވެ. ޒިމްނާމެން ދިޔަފަހުން މަޑުމަޑުން ދެމީހުން ގޭތެރޭގެ ކަންތައް ފަސޭހަގޮތަކަށް ހަމަޖައްސައިފިއެވެ.\nގޭގައި އިނދެގެން ދެކުދިންގެ ކަންތައް ކުރުމަށްފަހު ގެވެހި އަނތްބެއްގެ ވަޒީފާގައި ހުސްވަގުތެއް އަމުދުން ނޯންނާތީ، ޝާމިން އާމްދަނީ ހޯދުމަށް ކަނޑައެޅީ ނުހަނު ލޯބިވާ މަސައްކަތެކެވެ. އަބަދުވެސް އިންޖީނު ތަކުގެ ދުނިޔެދެކެ ޝާމިން ވަރަށް ލޯބިވެއެވެ. އެދާއިރާއިން ފަހުރުވެރި ޑިގްރީއެއް ހާސިލުކޮށްފައިވުމުން ކުރިންވެސް އޭނާ ވަޒީފާ އަދާ ކުރީ ސަރުކާރު ކުންފުންޏެއްގެ އިސް މެކޭނިކެއްގެ މަގާމެވެ. އެހެންކަމުން މިހާރުވެސް ވަޒީފާއެއް ހޯދުމަކީ އޭނާއަށް ދަތިކަމަކަށް ނުވިއެވެ. ރަށުގައި ފެނަކަ އަށް ތަޖުރިބާ ހުރި މެކޭނިކަކު ބޭނުންވެގެން އިއުލާންކޮށްފައި ވާތާ މަސްދުވަސް ވީއިރުވެސް އެވަޒީފާއަށް އެކަށީގެންވާ މީހަކު ނުލިބުމުން މަގާމް އޮތީ ހުހަށެވެ. ރަށަށް އައިސް ގޭގައި ހަމަޖެހިލުމަށްފަހު ހަމަ ހަތަރު ވަނައަށްވީ ދުވަހު ޝާމިން އެވަޒީފާއަށް ކުރިމަތިލައިފިއެވެ. އަދި ހަމަ އެހަފު ތާތެރޭގައި އޭނަގެ ވަޒީފާ ހަމަޖެހިއްޖެވެސްމެއެވެ.\nހަޔާތުގެ ދުވަސްތައް ވޭތުވާން ފެށީ ނުހަނު އުފާވެރިކަމާއި ހިތްހަމަޖެހުމާ އެކުގައެވެ. އަމިއްލަ ރަށާއި އަމިއްލަ ވަޒަން ކަމަށް ވިޔަސް ޝާމިންގެ ދުނިޔެއަކީ ހަމައެކަނި ޝައުފާ އާއި އޭނާގެ ދެދަރިން ކަހަލައެވެ. ރަށުގައި އުޅޭތާ މަސްދުވަސްވީއިރުވެސް ކޮލި ގަނޑުވަރު ހުންނަ އަވަށަށްވެސް ޝާމިން ނުދެއެވެ.\nވާނީވެސް އެހެން ނޫން ހެއްޔެވެ. އެ އެންމެން އެތިބީ އޭނާ ނެތިސް، އޭނާގެ ލޮބުވެތި އަނބިމީހާ، އޭނާގެ ދަރިންނަށް ބަލިވެ އިނދެ އޭނާގެ އަމާނާތަށް ކަމޭހިތުމުގައި އެތައް ދުވަހެއް ހޭދަކުރަމުން ދިޔައިރު އެންމެ ފަހަރަކުވެސް ހާލު ބަލައިލާކަށްވެސް މިގެއާ ހަމައަށް ނައިތާނގައި މީހަކު ފޮނުވާ ޝައުފާގެ ހާލުވެސް ބަލައިނުލައެވެ. އެންމެ ފަހުން އެ އަނބިމީހާ އޭނާގެ ދެދަރިން ވިހައި އެކުދިންގެ ކަންތައް ހަމައަކަށް އެޅުވުމުގެ ޒިންމާ ރައްޓެހިންގެ އެހީގައި ކުރަމުން ދިޔައިރު އެއީ މިރަށުގައި އުޅޭ ބައެއް ކަމަކަށްވެސް ނުހެދިއެވެ. ވީއިރު އޭނާ އެބައިމީހުންގެ ގާތަށް ގޮސް އެމީހުންނާ ގުޅުން ބަދަހި ކުރުމުގެ ބޭނުމެއް ނެތެއް ނޫންހެއްޔެވެ.\nކޮންމެއަކަސް ދެކުދިންނާއި އަނބިމީހާއާ އެކު އަމިއްލަ ދުނިޔެއެއްގައި ނުހަނު އުފަލާއި ހިތްހަމަޖެހުމުގައި އުޅެނިކޮށް އިއްޔެގެ އިރުއޮއްސެމުން ދިޔަ ގަޑީގައި ގޭގެ ދޮރުމައްޗަށް މަޑުކޮށްލި ސްކޫޓަރެއްގައި އިން ޒުވާނަކު ސަލާން ގޮވާލައިފިއެވެ. އެވަގުތު ޝާމިން ދިޔައީ، ގޭގެ ފުރަގަހު ރޯނުގައި ހިއްކަން އަޅުވާފައި ހުރި ފޮތިތަކާއި އަންނައުނު ނަގައިގެން ގެއަށް ވަންނާށެވެ. ސަލާމުގެ ޖަވާބު ދެމުން އެ ޒުވާނާއާ ދިމާއަށް ޝާމިން ދިޔައީ އެއީ ކީއްކުރަން އައި ކާކުތޯ އަހާލުމަށެވެ.\nދޮންދީދީގެ ފަތްކޮޅެއް ހަވާލުކުރަން އައި އެ ޒުވާނާއަށް ޝުކުރު އަދާ ކުރުމަށްފަހު ޝާމިން ގޭތެރެއަށް ވަދެގެން ދިޔައީ އެއުފާވެރި އަދި ގަބޫލު ކުރަން ދަތި ހަބަރު ވީހާވެސް އަވަހަށް ޝައުފާއަށް ދިނުމަށެވެ.\nއޭރުއްސުރެ ދެމަފިރިން ތައްޔާރުވާން ފަށައިފިއެވެ. މިއަދުގެ ދިހަގަޑި ބައިގައި އެމީހުން ބަލާ އަންނަ ކާރުގެ އިންތިޒާރުގައި އުފަލުން ފޮޅިފައި އެމީހުން ތިބީ ދެކުދިންވެސް ތައްޔާރުކޮށްގެނެވެ.\n"ހަމަތެދެއް މިބުނީ.... ކަމަނާގެ ރީތިކަން ދިއްލިފައި ހުންނަކަހަލަ.... ތިކުލައިގެ ހެދުމުގައި ކަމަނާ ހާދަހާ ވާ ނަލައޭ...."\nމިއަދުގެ ކުލައަކަށް ޝައުފާ ހަމަޖެއްސީ އެމަރެލްޑްފެހި ކުލަ އާއި ރޯޔަލް ފެހިކުލައިގެ އިތުރުން ބޭބީ ފެއްސެކެވެ. އޭނާ ލައިގެން ހުރި މެކްސީ ހެދުމުގައި ޖަރީ ކުރެވިފައި ވަނީ ޝާހީ ކުރެހުމަކުންނެވެ. އެއާ އެކުގައި ބޭނުން ކޮށްފައިވަނީ ވަރަށްވެސް މަޑުމަޑު ކުރީމްކުލައެއްގެ ފަށުވި ދޯޕައްޓާއެކެވެ. ގަހަނާއެއް ނެތަސް ހެދުމުގެ މޮޅުކަން ގަހަނާ ނެތުމުގެ ފަޅުކަން ފިލުވާފައިވާ ކަހަލައެވެ. ވިހައި ގަދަވިފަހުން ކުރިއަަށްވުރެ ޝައުފާގެ އިސްތަށިގަނޑުގެ ބުޅިކަމާއި ކަޅުކަން ގަދަވެފައި މިހާރު ކަކުލާ ހަމައަށް ފައިބާވަރަށް އިސްތަށިގަނޑު އޮތީ ދިގުވެފައެވެ. ފުރަގަހަށް ގަތާ ދެފަށްކޮށް ނަލަ ގޮތަކަށް ހަދާފައި އޮތްއިރު އެގެތުމުގައި ހުވަނދުމަލާއި ގުލްހަޒާރުމަލުން ގަތާލެވިފައިވާ މާފައްޗެއް އޮޅާލާފައިވެއެވެ.\nދެކުދިންގެ ކުލައަކަށް ހަމަޖެއްސީ ބޭބީ ފެއްސާއި ހުދެވެ. ހަމައެހެންމެ ޝާމިންވެސް ލައިގެން ހުރީ ދުވަހުގެ ހާލަތާއި މޫސުމާ ގުޅޭ ފަދައަކުން ކާކީކުލައިގެ ޖީންސަކާއި ކޮޑްރޯފޮތީގެ ކުރީމްކުލައިގެ އަތްދިގު، އަތުކުރި އޮޅާލާފަހުރި ގަމީހެކެވެ. ދެމީހުންގެ މޫނުމަތިން ފެންނަނީ އެތައް ޒަމާންވީ ދިގު އިންތިޒާރެއްގެ ނިމުން ނުހަނު އުފާވެރި ގޮތަކަށް އައި ކަމުގެ ހިނިތުންވުމެކެވެ.\n"ކުޑަކޮށް ބިރުވެސް ގަނޭ...." ރަޖާގަނޑުގައި އޮޅާލެވިފައިވާ ކުދިންގެ ބާލީސް ބާއްވަމުން ޝައުފާ ހިންދެމިލިއެވެ. ދެކުދިންވެސް ތިބީ ނިދިފައެވެ.\n"ކޮންކަމަކާ....؟" ޝައުފާގެ ދެކޮޑުގައި ހިފައި ގަޔާ ކައިރިކޮށްލަމުން ޝާމިން އަހާލިއެވެ.\n"އެންމެ ދެދުވަހު ދޮންދައްތަ ފެނުނީ..... ދެނެއް ނުދެކެން..... އެއީ ވަރަށް ބޮޑުކޮށް ހުންނަ މީހެއް.... ވަރަށް ހަރުކަށި ގޮތަކަށް ހުންނާނީ.... އަނެއްކާ ތިގޭ އެންމެން ތިބޭނެ... މަންމަ.... ދައްތަމެން.... ކޮއްކޮމެން.... ބޭބެމެން..... ފަހަރިން.... ޅިޔަނުން......" ޝައުފާ ހުރީ ހަމަ އަސްލުވެސް ޖެހިލުންވެފައެވެ.\n"މާމަ ކުދިން.... މުނިމާމަ ކުދިން.... ތިމާގެ މީހުން އެމީހުންގެ ދަރިން..... ގޭގެ މަސައްކަތު މީހުން..... މަސައްކަތު މީހުންގެ މަސައްކަތް ބަލައި ފާސްކުރާ މީހުން..... އަދިވެސް އުޅޭނެ..... ކުކުޅުތައް.... މުސަޅުތަކާއި ކޮތަރުތައް...... ގުރާވެސް އުޅޭނެ..... ބުޅާވެސް ގެންގުޅޭނެ....." ޝާމިން ހީނގެންފައި އިތުރަށް ލިސްޓް ކިޔަން ފެށިއެވެ.\n"އާހހނހަ....."ޝައުފާ ދެއަތަކަށް ބޯހޫރަން ފެށިއެވެ. "މާތްކަލާކޯ..... ތިއީ ކުޑަކުޑަ އަވަށެއްތަ......؟"\n"އެހެންކަމަށް ހީއްކޮށްލާ...." ޝާމިިން ހުރީ އޭނާގެ އާއިލާއާ ބައްދަލުކުރަން އަނބިމީހާ އާއި ދަރިން ގޮވައިގެން ދެވޭތީ އިންތިހާއަށް އުފާވެފައެވެ.\n"ގެއަަށް ގެންގޮސް އެންމެން ކުރިމަތީގައި ހިންދީ ޑްރާމާތަކުގައި ހަދާ ގޮތަށް އަހަރެން ފަޟީހަތްކޮށްފިއްޔާޔޯ....!" ޝައުފާ މަޖާވެލާފައި އަހާލިއެވެ.\n"ކަމަނާއާ ދިމާއަށް ކިޔާ ކޮންމެ އެއްޗެއް މަށަށްވެސް އެޕްލައި ވާނެ.... އެހެންނޫނަސް އަބަދުވެސް އަހަރެން ބުނަމެއްނު..... ކަމަނާއާ ދިމާއަށް އެކަކަށްވެސް އެކައްޗެއްވެސް ނުކިޔޭނެއޭ..... އަހަރެން އެހުއްދައެއް ނުދެމޭ އެއްވެސް މީހަކަށް..... ކަމަނާއާ ދިމާއަށް އެންމެ ބަހެއްވެސް ބުނެވޭނީ އަހަރެން އެބާރާއި ހުއްދަ ދީގެނެއްނު...." ޝާމިން ޔަގީންކަންދިނެވެ.\n"އަދިވެސް އަހަންނަކަށް ހަމަގަބޫލެއް ނުކުރެވޭ..... ޝާމިންގެ ތިއްތިބޮޑުމަންމަ އަހަރެމެން އެންމެން އެގެއަށް ދިއުމަށް ދައުވަތު ދިނީމަ..... ހީވަނީ މިއީ ހަމަ ހުވަފެނެއްހެން..... އަހަރެމެން މެރީ ކުރަން އުޅުނީމަ.... އާއިލާއިންނާއި ގެއިންނާއި މުދަލުންވެސް ޝާމިން ވަކިކޮށްލި މީހުން މިހާރު އަހަރެމެން އެންމެންނާވެސް ރުހި ގަބޫލޭ ބުނުމުން ހަމަ ގަބޫލުކުރަން ދަތީ...."\nއެއިވުނީ ބޭރުން ބަރުގޮނެއް އަޅާލި އަޑެވެ. ޝާމިން އަވަސް އަވަހަށް ޝައުފާގެ މޫނުގައި ބޮސްދިނުމަށްފަހު ދެކުދިންގެ ދާންމަތިތައް ދެއަތްމައްޗަށް ނެގިއެވެ.\n"ވަށިގަނޑާއި ދަބަސް ހިފައިގެން އާދޭ...."\nޝާމިން ހިނގައިގަންނަމުން ޝައުފާއަށް ބަލައިލިއެވެ.\n"އަސްލުވެސް ކަމަނާ ހަމަ ވަރަށް ވަރަށް ރީތި..... އަހަރެންގެ ހޮވުން އެއްވަނަކަމަށް އެންމެންވެސް ގަބޫލު ކުރާނެ....."\nގެއިން ނުކުތުމުގެ ކުރިން އެންމެ ފަހު ފަހަރަށްވެސް އަނބިމީހާގެ ކަންފަތްދޮށުގައި ސިއްރުން ޝާމިން ލޯބިން ފުރިފައިވާ އަޑަކުން ތައުރީފުކުރިއެވެ. އަދި ޝައުފާ ރަކި ގޮތަކަށް ހިނިތުންވެލަމުން ޝާމިންގެ ފަހަތުން ހިނގައިގަތެވެ.\n"ދޮންބެއަށް ސަޕްރައިޒެއް ދޭން ވެގެން މަވެސް މިއުޅެނީ.... ގަނިތު ހެލްޕެއް ނުވާނަންތަ.....؟"\nއެއްކޮޅުން ކޮލިގަނޑުވަރު ތެރޭގައި ޝާމިންމެން ބަލައިދިޔަ، އާއިލާގެ ވޭން، ރޭވް4 އެމީހުން ގޮވައިގެން އަންނަ ކަމުގެ ހަބަރާއެކު، ހޭލަމޭލަވުން އަވަސްވެގަތް ވަގުތު، އެތެރެކޮޓަރީގެ މޭޒެއް ދޮށުގައި ތިބި "ކޮލިގަނޑުވަރު"ގެ މާމަކުދިންކޮޅު މަޝްވަރާ ކުރަމުން ދިޔައީ ޝާމިންއަށް ކޮންމެވެސް އަޖައިބުވާވަރުގެ ހަދިޔާއެއް ދިނުމަށެވެ.\n"މިފޮޓޯ.... މިއީ ދޮންބެގެ ހިތަށް ޕިން ހަރާނެ ފޮޓޯއެއް..... ދޮންބެއަށް ދޭނީ ޕްރެޒެންޓަކަށް މި ފޮޓޯއާއެކު މި ސްކާފް..."\nއާލާގެ އަތުގައި އޮތް ފޮޓޯގަޑާއި ސްކާފް ފެނުމުން ގާނިތު ހައިރާންވެއްޖެއެވެ. އަދި ހަމަ ދެވަނަ ސިކުންތުގައި ރުޅިއަތުވެއްޖެއެވެ.\n"ތީ ކާކު ދިން ސްކާފެއްތަ...؟" ސްކާފުގައި ޕްރިންޓް ކޮށްފައިވާ ދެމީހެއްގެ ތަސްވީރު ފެނުމުން ގާނިތު ދެލޯ ބޮޑުކޮށްލިއެވެ.\nއާލާ މަޖާވެފައި އެބުނި ނަމަކުން ގާނިތުގެ ހިތްހަމަނުޖެހުން އިތުރަށް ބޮޑުވެގެން ދިޔައެވެ.\n"ތިކަހަލަ ވިޔާނުދާ ސަމާސާ ނުކުރާތި.... ދޮންބެ އެއަންނަނީ ފަހަރި އާއި ކުދިންވެސް ގޮވައިގެން...... އެއްވެސް މައްސަލައެއް ޖެހި އިތުރަށް އެދެމީހުން ވަކިވާކަށް މަށެއް ބޭނުމެއް ނޫން..... ދޮންބެ އެއައީ އެތައް ދުވަހެއް ވަންދެން ފަހަރިއާ ވަކިން އުޅެފަ.... އެގޮތަށް ދޮންބެ ދެން ގެއްލޭކަށް އަހަރެން ގައިމުވެސް ބޭނުމެއް ނޫން.... އެހެންނޫނަސް ޔުއާނާ ގާތު ބުނޭ ދޮންބެ ނޫޅެއޭ ޔުއާނާއާ ގުޅުމެއް ބާއްވާކަށް.... ދޮންބެއާ ދޭތެރޭ ހިތުހުރި ގޮތެއް ހަދާފައި މިހާރު ދޮންބެ ލައިފެއް ފަށައިގެން އުފަލުގައި އުޅޭތީ އޭނައަށް ހަޖަމުނުވީދޯ.....؟ ޔުއާނާ މިހާރު ރީއްޗެއްވެސް ނޫން..... ދޮންބެދައްތަ ޝައުފައްތަ.... މާބޮޑަށްވެސް ރީތި.... ނުލާހިކު ހިތްހެޔޮ.... އިތުރަކަށް ޔުއާނާ މިފެމިލީއަކަށް ބޭނުމެއް ނޫން..... އާލާ ބުނޭ އޭނަ ގާތު.... ދޮންބެއާ ވައިއަޅާކަން އެނގުނަސް ނިމުނީއޭ...."\nގާނިތު ރުންކުރުވެފައި އެއްފަހަރާ އެހުރިހާ ވާހަކައެއް ދެއްކި އިރުވެސް ހެވިފައި އާލާ އޭނަ ހިފައިގެން އުޅުނު ސްކާފާއި ފޮޓޯގަނޑު ޕާރުސަލް ކުރުމުގައި މަޝްއޫލުވެގެން އިނެވެ. އެވަގުތު ބޭރުން ކާރެއް ކަހަލަ ދުއްވާ އެއްޗެއްގެ ބަރުގޮނުގެ އަޑު އިވުނެވެ.\n"އަސްތަ.... ދޮންބެމެން އައި އަޑު.........."\nގާނިތު އުފަލުން ފޮޅިފައި ހުރެ އެތަނުން ނުކުމެގެން، އެތެރެގޭތެރެ ހުރަސްކޮށް، މެދު ގޭތެރެއިންލާފައި، ބޭރުގޭތެރޭގެ ބޮޑުކޮޓަރިންލާފައި، މެދުފެންޑާއިން ބޭރު ފެންޑާއިން ގޯތި ތެރެއަށް ނުކުމެ، ގޯތި ތެރެއިން ގޮސް ގޭގެ މައި ދޮރާށްޓާ ދިމާއަށް ނުކުންނަން އޮންނަ މަގެއް ކަހަލަ ތަނަށް ނުކުމެއްޖެއެވެ. ހަމަ ދިމާކުރިމަތިން، ގޭގެ ބޭރުމައިދޮރާށި ދޮށަށް މަޑުކޮށްލަފައި އޮތް ރޭވް4 ޖިޕުން ފޭބި މީހުންފެނިފައި ގާނިތުގެ މޫނުމަތިން އުފާވެރިކަމުގެ އެތައް ކުލައަކާއެކު ހިނިތުންވުމެއް ފާޅުވެގެން ދިޔައެވެ.\nޝާމިންމެންގެ ދެމަފިރިންނާއި ކުދިންގެ އިސްތިގުބާލުގައި މައިދޮރާށި ކުރިމަތީ އޮތް ގޯތިތެރޭގައި އާއިލާގެ އެންމެ އިސް މީހުން ތިއްބެވެ. ހާއްސަކޮށް ޝިޔާމާ އާއި ސަމާހާ ހިމެނެއެވެ.\n"ތިއްތިބޮޑުމަންމަ ކޮބާ........؟" ސަމާހާގެ ކަންފަތްދޮށުގައި ސިއްރުސިއްރުން ޝާމިން އަހައިލިއެވެ.\nދެކުދިން އުރާލުމަށް މަންމަ ދިއްކޮށްލި އަތަށް ޝާމިން އޭނާގެ ދެއަތުގެ ހިމާޔަތުގައި ތިބި ދެކުދިން ދިނެވެ. ނިދީގައި ދެކުދިންގެ ތެރެއިން އަންހެން ކުއްޖާ ހީނލި ވަގުތު ފިރިހެން ކުއްޖާ ނިދީގައި އަނގަ ކާލިއެވެ. ދެފަހަރަކު ބުއްބޮވައިގެން ހަދާގޮތަށް އަގަ ކާލަމުން މުށްކަވާފައި އޮތް ކުޑަ އަތްތިލަ އަރުވަފައި ހުރި އަންގިއާއެކު އަގައާ ދިމާއަށް ގެންގޮސް އަގަޔަށް ލިއެވެ. މިމަންޒަރު ފެނުމުން ޝިޔާމާއަށް ބޭއިހުތިޔާރުގައި އެކުއްޖާގެ މޫނުގައި ބޮސްދެވުނެވެ.\n"ހަމަ ބައްޕަ.... ޝާމިންވެސް ތުއްތު އިރު މިގޮތަށް އަގައަށް އަތްލައި އުޅޭނެ.... ވަރަށް ބަނޑުހައި ވާނެ.... މިހާރު ބުއްބޮވައިގަތީ ކަންނޭނގޭ...."\nޝިޔާމާއާއި އެހެނިހެން މީހުންނާއެކު ޝާމިން ހިނގައިގަތީ، ބީރައްޓެހިވެފައި، ނުކެރިފައި ހުރި ޝައުފާގެ އަތުގައި ހިފައިގެންނެވެ.\nމެދުގޭތެރޭގައި ހުރި މަސަންދުގައި ވެޑުވިގެން އިން ދޮންދީދީގެ ތޫނު ނަޒަރު ހުއްޓިފައި ހުރީ ބޭރުން މެދުގޭތެރެއަށް ވަންނަން ހުރި ދޮރާ ދިމާއަށެވެ.


Geythere Disinfect Kuraa Spray Enmme Heyo Agugai New Edition In - Vaguthu\n1 ހަފްތާ ކުރިން ( މެއި 20, 2021 )\nމިއަދުގެ ކޮވިޑް-19ގެ ހާލަތާއި ގުޅިގެން ޑިސްއިންފެކްޓް ކުރާ ސްޕްރޭއަށް މިވަނީ އިންތިހާއަށް ބޭނުންޖެހިފައެވެ. އަދި ރާއްޖެއިން ލިބެން ހުރި ޑިސްއިންފެކްޓް ކުރާ ސްޕްރޭތަކަށް ބަލާލާއިރު ފާހަގަކޮށްލެވެނީ، ބާޒާރުގައި އެންމެ ހެޔޮގައުގައި ޑިސްއިންފެކްޓް ސްޕްރޭ ލިބެންހުރީ ރާއްޖެއަށް ކޮލެޓީ ޕްރޮޑަކްޓްތައް ޑިސްޓްރިބިއުޓް ކުރަމުން އަންނަ ނިއު އެޑިޝަނުންނެވެ. ނިއު އެޑިޝަނުން ވިއްކަމުން ދަނީ ގްރީންވާރލްޑް ޑިސްއިންފެކްޓް ކުރާ ސްޕްރޭއެވެ.\nނިއުއެޑިޝަނުން މި ބްރޭންޑްގެ ޑިސްއިންފެކްޓް ސްޕްރޭ ހެޔޮއަގުގައި ފޯރުކޮށްދެމުންދާއިރު، މި ސްޕްރޭއަށް ބޮޑުތަރުހީބެއް ލިބެމުންދާކަން ފާހަގަކޮށްލަން ޖެހެއެވެ.\nގްރީންވޯލްޑް ޑިސްއިންފެކްޓް ސްޕްރޭއަކީ ކޮންމެ ގެއަކަށްވެސް މިހާރު އެހާމެ މުހިންމު ޕްރޮޑަކްޓެކެވެ. ގިނަ ޢާއިލާތަކުގައި މިހާރު ކޮވިޑަށް ފައްސިފެވައިވާ ކޮންމެ މެމްބަރަކު ހުރެއެވެ، ނުވަތަ ކަރަންޓީނުވެފައިވާ ކޮންމެވސް ބޭފުޅަކު ހުރެއެވެ، އަދި މިހެނުވުމާއެކު ގޭތެރެ އާއި ބޭނުންކުރާ ތަކެތި ފަސޭހައިން ޑިސްއިންފެކްޓް ކުރުމަކީ އިންތިހާޔަށް މުހިންމު ކަމެކެވެ.\nނިއު އެޑިޝަނުން މައުލޫމާތުދޭގޮތުގައި މިސްޕރޭގެ އަގު ހެޔޮވުމާއިއެކު، މިސްޕްރޭގެ ހިމެނޭ ހާއްސަ ކަންތައްތަކުގެ ސަބަބުން ކުޑަދުވަސް ބޮޑު މަޤުބޫލުކަމެއް ލިބެމުންދާކަމަށެވެ.\nމިސްޕްރޭ ކޮންމެ ތަނެއްވެސް ޑިސްއިންފެކްޓް ކޮށްލެވެއެވެ. އޭގެ ތެރޭގައި ބިންމަތި، ލަކުޑި، ފޮތި، ޓައިލްސް، ޕްލާސްޓިކް، ދަގަނޑު އަދި ވައިގެތެރެވެސް ޑިސްއިންފެކްޓުކުރެވެއެވެ.\nމިސްޕްރޭ އޭސީތެރެވެސް ޑިސްއިންފެކްޓް ކޮށްލެވެއެވެ. އަދި ކާރުތެރޭގައި އާއި ކޮޓަރި، ލްފްޓް ފަދަ ތަންތަން ވެސް ޑިސްއިންފެކްޓް ކުރެވެއެވެ. ވެހިކަލްގައި އޭސީ ޖެއްސައިގެން ތިން ސިކުންތައް ސްޕްރޭ ކޮށްލައިގެން ވެހިކަލްގެ ވައިވެސް ޑިސްއިންފެކްޓް ކުރެވެއެވެ.\nމިސްޕްރޭގެ ބޮޑު ތިން ސައިޒެއްގެ ފުޅި ހުރެއެވެ. އަދި ގިނަދުވަހަށް ގެންގުޅެވޭއިރު، ފުޅީގެ އަގުތައްވެސް ރަނގަޅެވެ.\n400އެމްއެލް – 60ރ\n300އެމްއެލް – 50ރ\n250އެމްއެލް – 45ރ\nނިއު އެޑިޝަނުން ޑިސްއިންފެކްޓް ކުރާ ސްޕްރޭ އޯޑަރު ކުރެއްވުމަށް ގުޅުއްވާނީ 9972727 ނޫނީ 7483120، 9672727 އަށެވެ.\nނިއު އެޑީޝަނައް އޯޑަރު ދެއްވުމުން ހިލޭ ގެއަށް ޑެލިވަރީ ކޮށްދެއެވެ.\nނިއު އެޑިޝަނުން ބުނެފައިވަނީ، ނިއު އެޑީޝަން ހޯލް ސެންޓަރުން ޑިސްއިންފެކްޓް ސްޕްރޭ މިހާރު ހޯލްސޭލްކޮށް ގަންނަން ބޭނުން ފަރާތްތަކަށް ޙާއްސަ އަގުތަކެއްގައި އެފުރުސަތުވެސް ހުޅުވާލާފައެވެ އަދި ހޯލްސޭލް ކަސްޓަމަރުންނަށް ބޯޓަށް ހިލޭ ޑެލިވަރީ ކޮށްދެއެވެ\nމެއި 20, 2021 17:57\nވަ ރަނގަޅު ޕްރޮޑަކްޓެއް\nމެއި 20, 2021 21:10\nރަށުގަ އެބަހުރި ވަރަށް ބޭނުންތެރި އެއްޗެއްމީ


Raees Hadi dhurah, Yemen ge verikan riyaasee council akaa havaalu koffi - vNews.mv\nޔަމަނުގެ ވެރިކަން ހަވާލުކުރެވުނު ކައުންސިލްގެ ވެރިޔާ ޑރ. ރަޝާދު އަލް-އާލިމީ:\nރައީސް ހާދީ ދުރަށް، ޔަމަނުގެ ވެރިކަން ރިޔާސީ ކައުންސިލަކާ ހަވާލުކޮށްފި\nސައިފް އަޒްހަރު 07 April 2022, 16:20\nޔަމަނުގައި އޮތް ބައިނަލްއަގްވާމީ މުޖުތަމައު ގަބޫލުކުރާ ސަރުކާރުގެ ރައީސް އަބްދް-ރައްބު މަންސޫރު ހާދީ ވެރިކަމުގެ ހުރިހާ ބާރުތައް ދޫކުރައްވައި، ރިޔާސީ ކައުންސިލަކާ ވެރިކަން ހިންގުން ހަވާލު ކުރައްވައިފިއެވެ.\nމަންސޫރު ހާދީވަނީ، އޭނާގެ ނައިބްގެ މަގާމުގައި ހުންނެވި އަލީ މުހްސިން އަލް-އަހްމަރުވެސް މަގާމުން ވަކިކުރައްވައި، ނައިބް ރައީސްގެ ބާރުތައްވެސް ރިޔާސީ ކައުންސިލާ ހަވާލު ކުރައްވާފައެވެ.\nޔަމަނުގެ އިންފޮމޭޝަން މިނިސްޓަރ މުއައްމަރު އަލް-އިރްޔާނީ ވިދާޅުވީ، ޔަމަނުގެ ސިޔާސީ، އަސްކަރީ އަދި ސަލާމަތާ ގުޅޭ ހުރިހާކަމެއް ވަގުތީގޮތުން ހިނގަމުންދާނީ ރައީސް ހާދީ އަލަށް އުފެއްދެވި ރިޔާސީ ކައުންސިލުން ކަމަށެވެ.\nޔަމަނުގެ ރައްޔިތުންގެ މަސްލަހަތު ހިމެނޭ، ޔަމަނުގެ މިނިވަންކަމާއި އިސްތިގްލާލު ރައްކާތެރިކުރާ އަދި ވަކި ފަރާތަކަށް ނުޖެހޭ ޚާރިޖީ ސިޔާސަތެއް އައު ކައުންސިލުން އެކަށައަޅާނެ ކަމަށްވެސް އިންފޮމޭޝަން މިނިސްޓަރ ވިދާޅުވިއެވެ.\nޔަމަނުގައި ވެރިކަންކުރަން އަލަށް އުފެއްދި ރިޔާސީ ކައުންސިލްގެ ވެރިޔަކަށް އިސްކުރައްވާފައިވަނީ ޑރ. ރަޝާދު އަލް-އާލިމީއެވެ.\nއޭނާގެ އިތުރުން، އިތުރު7ބޭފުޅުން ކައުންސިލްގައި ހިމެނިވަޑައި ގަންނަވައެވެ.\nމި ހުރިހާ ބޭފުޅުން މިއަދުވަނީ ސައުދީ އަރަބިއްޔާގައި ސައުދީ ވަލީއަހުދު މުހަންމަދު ބިން ސަލްމާންއާ ބައްދަލު ކުރައްވާފައެވެ.\nޑރ. ރަޝާދު އަލް-އާލިމީ، ސައުދީ ވަލީއަހުދު މުހަންމަދު ބިން ސަލްމާންއާ ބައްދަލު ކުރައްވަނީ:\nޔަމަނުގައި ރައީސްކަމުގައި ހުންނެވި މަންސޫރު ހާދީ، ރިޔާސީ ކައުންސިލެއް އުފައްދަވައި ވެރިކަން މި ހަވާލުކުރެއްވީ، ސައުދީގައި ބޭއްވުނު ވާހަކަތަކަށް ފަހުގައެވެ.\nރިޔާސީ ކައުންސިލަކާ ޔަމަނުގެ ވެރިކަން ހަވާލު ކުރުމާއެކު ޔަމަނަށް އެތައް3ބިލިއަން ޑޮލަރުގެ އެހީ އިއުލާންކޮށް، ހަނގުރާމަ ނިމުމަކަށް ގެނައުމަށް ޔަމަނުގެ ހޫޘީންނާ ވާހަކަ ދައްކަން ފެށުމަށް ސައުދީ އަރަބިއްޔާއިން ވަނީ ކައުންސިލުގައި އެދިފައެވެ.\n2014 ވަނަ އަހަރުން ފެށިގެން ޔަމަނުގެ ވެރިރަށް ސަންއާގެ އިތުރުން، ޔަމަނުގެ ބިމުގެ ބޮޑުބައެއްގައި ވެރިކަން ކުރަމުންދަނީ ހޫޘީ ޖަމާއަތުންނެވެ.\nހޫޘީން ވެރިރަށް ހިފުމުން ރައީސް ހާދީ މަންސޫރު ހާދީ ފިއްލަވައިގެން ޔަމަނުގެ ދެކުނަށް ވަޑައިގެންނެވިއެވެ. ހާދީއާއި އޭނާގެ ސަރުކާރުގެ ވެރިންނަށް ހިމާޔަތް ދިނީ ޖެހިގެންއޮތް ސައުދީ އަރަބިއްޔާއިންނެވެ. ހާދީގެ ސަރުކާރު ދުނިޔެ ބަލައިގަތީ ސައުދީގެ މަސައްކަތުންނެވެ.\nޔަމަނުން ހުޘީން ފައްސާލުމަށް 2015 ވަނަ އަހަރުން ފެށިގެން، އަރަބި ބައެއް ގައުމުތަކާ ގުޅިގެން ސައުދީން ޔަމަނަށް އެއްގަމާއި ވައިގެ މަގުން ހަމަލާދީ މުޅި ގައުމު ސުންނާފަތި ކޮށްލި އިރުވެސް ޔަމަނުން ހޫޘީން ބޭރުކޮށެއް ނުލެވުނެވެ.\nސައުދީ އަރަބިއާ ދުނިޔެ


ވާހަކަ - އެންމެފަސް\n12 ޑިސެންބަރ 2020\nހިތްގައިމު އުޑުމަތި ސާފު ވައިމަޑު ދުވަހެކެވެ. އަސުރުގެ ހިތްގައިމު ވަގުތެވެ. ޒިޔާން ދަތުރުކުރަމުން އައި ލޯންޗު ރަށުގައި ބަނދަރުކުރަނީއެވެ. އާދައިގެ މަތީން ރަށުގެ ގިނަ ބަޔަކު ބަނދަރަށް އެއްވެފައި އޮތެވެ. ލޯންޗުން އަންނަ ގާތްތިމާގެ މީހުންނާއި ރައްޓެހިންގެ އިސްތިގުބާލުގައެވެ. ލޯންޗު ބަނދަރު ކޮށްލުމާއެކު މީހުންތައް ފައިބަންފެށިއެވެ. ކޮންމެ މީހަކު ފ\nފަރިކަމަނާގެ މަންމާފުޅު ޢަމަލުކުރެއްވި ގޮތުގެ ސަބަބުން ލިބުނު ހައިރާންކަމާއި، އުދާސްތައް ފިލާ ނުދެއެވެ. މަންމާފުޅުގެ ހިތް ނިޔަތް ހޯދުމަށް ކޮންމެހެން ވެސް ބޭނުންވިއެވެ. އެހެނީ އެކަމަކީ އަހުރެންގެ އުންމީދުތައް ކަމުގައިވާ ބުލްބުލް ވެސް ލިބުމާއި ނުލިބުން ގުޅިފައި ވާތީއެވެ. މަންމާފުޅުގެ މަޤުޞަދަކީ ކޮބައިތޯ ބަލަން ކުޅަ މަސައްކަތުގެ ތެރެއިން ވަރަށް �\nރަސްމީ މަސައްކަތްތަކުގައި އަވަދިނެތިކޮށް އުޅެމުން ވެސް ދަނޑުވެރިކަމަށް ސަމާލުކަން ދިނީމުއެވެ. އެގޮތުން ދަނޑުގައި އިންދި ފަތްކެޔޮގަސްތަކާއި، އަލަގަސްތަގާއި، އަނބުގަސްތައް ވަރަށް ރީތިވެއްޖެއެވެ. އަދި މިމަންޒަރުފެނި އިތުރު އެހެންމީހުން ވެސް ޝައުޤުވެރި ވެއްޖެއެވެ. އަދި އެކުގައި ދަނޑަށްދާނެ ބައިވެރިން ވެސް ލިބެންފަށައިފިއެވެ. ހުސްވަގުތަކީ މިހާރު\nޖެހިގެން އައި ހަފުތާގެ އާދީއްތަ ދުވަހުގެ ހެނދުނުގެ ވަގުތެވެ. އޮފީހަށް ދިއުމަށްޓަކައި ބައިސްކަލު ހޯދާހޯދާ ނުފެނުނެވެ. އެހެންނަމަވެސް އެއްވެސް މީހަކަށް ދުއްވާކަށް ވެސް ނުދޭކަން ޔަޤީނެވެ. އަދި ގޭގެ ބޭރުފެންޑާއަށް ބައިސްކަލު ވެއްދިކަން ވެސް ޔަޤީނެވެ. މިވީ ގޮތެއް ނޭނގުނެވެ. އޮފީހަށް ގަޑިޖެހިދާނެތީ ހިނގާފައި ދިޔައިމެވެ. ކުއްލިއަކަށް ލިބުނީ ވަރަށް ވެ�\nހަވީރުގެ އެންމެ ހިތްގައިމު ވަގުތުގައި ދަތުރުކުރަމުންދިޔަ ބޯޓު ހށ. ދުފަންދޫގެ ބޭރުމައްޗަށް ބަނދަރުކުރިއެވެ. ރަށުގެ ކުދިބޮޑު އެންމެން ކަހަލަގޮތަކަށް އަތިރިމަތީ އިސްތިޤުބާލަށް ތިބި ކަހަލައެވެ. އެވަގުތު އަހުރެންނަށް ވަރަށް ތަފާތު އިޙުސާސްއެއް ކުރެވުނެވެ. ދެއަހަރު ދުވަހުގެ ފަހުން އަނެއްކާ ވެސް އަމިއްލަ ރަށަށް، އަމިއްލަ ވަޒަނަށް އާދެވުނީއެވެ. މައިނ�\nދުވަހަކީ އަނެއްކާވެސް ޙަޔާތުގައި މުހިންމު ސިޓީއެއް ލިޔަންޖެހޭ ދުވަހެކެވެ. އެންމެފުރަތަމަ ލިބުނު ސަރުކާރު ވަޒީފާއިން އިސްތިއުފާ ދިނުމަށް ލިޔާސިޓީއެވެ. އެހެނީ ވަގުތީ ވަޒީފާއެއްވީމައި، ވަޒީފާ ބަދަލުކުރާ އުޞޫލެއް ނޯވެއެވެ. އަޅުގަޑަށް ވިސްނުނު އެންމެރަގަޅު ގޮތަކީ ސިޓީއަކުން އެވާހަކަދެންނެވުމެވެ. އެދުވަހު އޮފީހަށް ސޮއިކުރުމަށްފަހު، އެންމެފުރަތަމ�\nމޫސުމީ ރީތި ރޭގަޑެކެވެ. ފަޑު ފަޑު މިލަ ހަނދުވަރެއް ދުނިޔޭގެ މެދުއުޑުގައި ދަތުރު ކުރަމުންދާ ހަނދުން ދުނިޔެއަށް ދެމުންދިޔައެވެ. ހިމޭން ވެފައިވާ ދުނިޔޭގެ ވައިރޯޅީގެ ތެރެއިން ގޮނޑުދޮށަށް ބިއްސާލާ ރާޅުތަކުގެ މޫސީޤީ އަޑު ފިޔަވާ އެހެން އެއްވެސް އަޑެއް މި ދުނިޔޭގައި ނެތް ކަހަލައެވެ. ހަނދު އަދިވެސް ނޫ އުޑުގައި މިނިވަންކަމާއި އެކު ވިލާރޯޅިގެ ބީހިލުމެއް ނ�\nނަވީން ތުނޑިއަށް އަރާ ރަގަޅަށް ބަލައިލިއެވެ. އޭނާ ވެސް ޖެހިލުންވާގޮތްވިއެވެ. ނަމަވެސް ހިތްވަރު ކޮށްލާފައި ރީތިކޮށް އެދިމާއަށް ބަލާލިއެވެ. އަންހެންކުއްޖެކެވެ. އޭނާ އޮތީ ނިދާފައެވެ. އެރީތި ރީތި މޫނުގައި ކަރުނައިގެ ނިޝާންތައް ފެންނަން ހުއްޓެވެ. އޭނާ އެކުއްޖާގެ ކައިރީ މަޑުމަޑުން އިށިއިނެވެ. ދެން އެކުއްޖާގެ ތަނބިކަށްޓަށް ވަރަށް ފަރުވާ ތެރިކަމާއެކު ބ�\n" ކަލޭ ހަމަ ކާމިޔާބީ ... ދާކޮންމެރަށަކުންވެސް ... އަންހެންކުދިން ކަލެއާ ހެދި މަރުދެނީ .... " ޙަސަންބެ ހީހީ ހަލާކުވަނީއެވެ. އެކުދިން ކޮފީ ހަދައިގެން އައިސް ބޭރު ޖޯލިފަތީ ތިބި ނަވީން އަށާއި ޙަސަންބެއަށް ކޮފީ ދިނެވެ. އަދި އެކުދިންވެސް އެތާ ތިބެގެން މަޖާ ކުރަމުން ކޮފީ ބޮމުންދިޔައެވެ. ނަވިންވެސް އެކުދިންގެ މަޖަލުގައި ރަގަޅަށް ބައިވެރިވިއެވެ. " އޭ ... ދެން�\nއިބްރާހިމް މުޙައްމަދު / ލިޔާގެ ބ. ތުޅާދޫ | 15 މާރޗު 2020\nއޭގެ ފަސްދުވަސްފަހެވެ. ފަޒްލާ އާ ކުޑަމީހާ ހޮސްޕިޓަލުން ދޫކޮށްލައިފިއެވެ. އެމީހުން ހޮސްޕިޓަލްގެ ގޭޓާއި އަރާހަމަވިއިރު ޢާދިލު ސައިކުން ފައިބަނީއެވެ. " އޭ ކޮބާ! ދޫކޮށްލީތަ؟ " " ހޫނ ... " " ކޮންގެއަކަށް ތިދަނީ " " އަދި ހަމަ ނިކުތީ .... " " އަހަރެން ހުންނާނީ ކޮޓެރި ތައްޔާރު ކޮށްފައި ... ހިނގާދަމާދޯ! " " އާނ! ހިނގާދަމާ ދޯ! މާދަމާރޭ ބޯޓުން ރަށަށް ދާންވަންދެން\nއިބްރާހިމް މުޙައްމަދު / ލިޔާގެ ބ. ތުޅާދޫ | 12 މާރޗު 2020\nފަތިސް ހަނދުވަރުގެ ރިހި އަލިން މުޅި މޫދާއި ފަޒާ ޖަރީވެފައިވެއެވެ. ނަވީން އާއި އޭނާގެ ބައިވެރިން ރަށުގެ ގޮނޑުދޮށުގައި ހިނގަމުން ދިޔައީ ވަކިމަޤުޞަދެއްގައެވެ. އެއީ ރަށަށް ވެލައެއް އަރާފައި އޮތްތޯ ބަލާލުމެވެ. ވެލައެއް ނުލިބުނިއްޔާ ބިސްކޮޅެއްވިޔަސް ލިބިދާނެކަމަށެވެ. އެމީހުން ހިނގަމުން ދިޔައިރު ދެކެވެމުންދަނީ މިރަށުގެ ނާމާން ކަމުގެ ވާހަކައެވެ. ” އ�\nއިބްރާހިމް މުޙައްމަދު / ލިޔާގެ ބ. ތުޅާދޫ | 24 ފެބުރުއަރީ 2020\nމަޑުމަޑު ތެތް ފިނިކަމެއް ޖައްވަށް ފެތުރިފައިވެއެވެ. ފަތިހުގެ މިއުފާވެރި ވަގުތުގައި ކޮންމެވެސް މިހެއްގެ މަޑު މަޑު ރުއިމުގެ އަޑު އިވެންފަށައިފިއެވެ. އަހަރެން މަޑުމަޑުން އަޑުއަންނަ ދިމާއަށް ހިނގައިގަތީމެވެ. ކުޑަކޮށް ބިރުވެސް ގަތެވެ. މިގަޑީގައި މިހިސާބަށްއަންނާނީ ކާކުހެއްޔެވެ. އެކަމަކުވެސް ވަލުތެރަށް ވަދެފީމެވެ. އަނެއްފަރާތު ހޭޅިއާ ދިމާއިން އެއަ�\nނަވީން ޙަސަންބެއާއިއެކު ދޯންޏަށް ދިޔަމަގުމަތީ ޙަސަންބެ ކައިރިން ރައުނާ އާއި އެގޭމީހުންނާއި ބެހޭ ވަރަށް ގިނަވާހަކަ ތައް އޮޅުންފިލުވިއެވެ. ޙަސަންބެވެސް އޭނާއަށް ރައުނާ އާ ބެހޭ މަޢްލޫމާތުތައް އޮޅުންފިލުވާދިނެވެ. އަދި ރައުނާއަކީ ވަރަށް ނިކަމެތި ކުއްޖެއްކަންވެސް ހާމަކޮށްދިނެވެ. ދޯންޏަށް ދިޔުމުން އެމީހުން އައިލެއް ލަސްކަމުން ދޯނިކުދިންތައް ޝަކުވާ �\nވިދާލާ ވިދުވަރުން ލޯތައް ތަރަ ތަރަ ޖަހައިގެން ދެއެވެ. ގުގުރާލާ ކޮންމެ ފަހަރަކު އޭނާގެ ދެއަތުން ކަންފަތުގައި ފިސާރަ ބާރަށް އަތްއަޅައެވެ. އެއާއެކު ދުވަހަކުވެސް ނުހުޅުވާނަމޭ ހިތާ އެރީތި ދެލޯ މަރާލައެވެ. ވެހޭ ވާރެއާ ޖެހޭ ވައިގެ ފިނި ގަދަ ރޯޅީގެ ފިނިކަން އޭނާގެ ހުރިހާ ނާރުތަކަށް އަސަރު ކުރުވަމުން ދަނީއެވެ. އޭނާގެ މޭގެ ތެރޭގައިވާ ގަޑު ލޭކޮޅެއްފަދަ ހިތ�\nވައިބާރުކަމުން ހީވަނީ އެހެންކަމެއްހެންނެވެ. ޖެހޭ ފިނި ވައިރޯޅިތަކާއިއެކު ، ވެހެމުންދާ ވާރޭގެތެރޭގައި އޭނާ ހުންނަތާ މިހާރު ދެގަޑިއިރު ވެދާނެއެވެ. ކުރިމަތިން ރަށެއްގެ ނިޝާނެއްވެސް ފެންނާކަށްނެތެވެ. ދޯނީގެ ހުރިހާއެންމެންވެސް އެތިބީ ނިދާފައެވެ. އޭނާ ފޯނުހުޅުވާލާފައި ގަޑިބަލާލިއެވެ. މެންދަމުންއަލިވެ ، ތިނެއްޖެހީއެވެ. އިރުއަރަން އަދި ތިންގަޑިއިރު �\nގަދަ ދަގަނޑު ދަބަރަށް ވެދޭ ގަދަ ހިލަ އަނދާ ރޫޅިދޭ ދަބަރު ގަނޑަކުން ރީސައިކަލް ކޮށްގެން ހަދައިފައިވާ ދަގަނޑު ގަނޑެއްނަމަ ، ދަބަރު ނުޖަހާންވީ އެއްވެސް ހުއްޖަތެއް ނެތެވެ. ކިތައްމެ ވަރަކަށް ދަބަރު ތެޅިޔަސް ދަބަރު ހުސް ނުވާނެއެވެ. 2020ވަނަ އަހަރު ފެށިގެން އައި ރޭ ، އައު އަހަރު ފާހަގަ ކުރުމަށް ކުޅެމުންދިޔަ ނ ޗަރަންގީ ގެ ކުލަވަރު ފަޑު\nރަށުގެ އުތުރު ފަރާތުން އަތިރިމައްޗާއި މާދުރުނޫން ހިސާބެއްގައި ހުރި ކުޑަ ތާރީޚީ ޒިޔާރަތެއް ހުރެއެވެ. ކާބަފައިން ކިޔާ އުޅުނީ ކޮންމެވެސް އަރަބި ބޭކަލެއް ވަޅުލެވިފައިވާ ތަނެއް ކަމަށެވެ. އޭރު ގިނަ ބަޔަކު ނަދުރު ބުނެ ނުހަނު ރަގަޅަށް ބަލަހައްޓަމުން އައިސްފައިވާ ތަނެކެވެ. އެހެނަސް މިޒަމާނުގައި އެފަދަ ތަންތަނުގެ ހަޤީޤަތް އެނގެން ފެށުނު ހިސާބުން މާބޮޑު �\nފަތިހުގެ ހިތްގައިމު ވަގުތު ރަށުގެ އުތުރު ފަރާތު އަތިރިމަތިން ދެވެލި ބެދުނު ހިސާބުން ހިނގަމުން އަންނަނީ ޖައުފަރެވެ. މުސްކުޅި އުމުރަށް އެޅިފައި ހުރުމުގެ ސަބަބުން މިހާރު މަސައްކަތްކޮށް ނޫޅޭތީވެ، ފަތިހުގެ މިވަގުތުގައި ކޮންމެ ދުވަހެއް ވައްޓާލުމެއް ނެތި ހިނގާލަން ނުކުތުމަކީ، ޖައުފަރުގެ އާދައެކެވެ. ހިނގަމުން އަންނައިރު މާހައުލުގެ ޤުދުރަތީ ހިތްގައިމ�\nސައިކަލުގައި މާލެއިން ގެއަށް ( ހުޅުމާލެ ) ދިއުމަށް ދަތުރު ފެށީމެވެ ، ބުރިޖަށް އެރުތަނާހެން ވާރޭ ހަބޭހަށް ވެހެންފަށައި ފިއެވެ. ހިޔާވާނެ ހަމައެއްވެސް ގޮތެއްނެތެވެ . ގުގުރު މާއެކު އެކިއެކި ތަންތަނަށް ހޮނު އަޅަން ފަށައި ފިއެވެ. ބުރިޖުމަތިން ދާއިރު މަންޒަރު ވަރަށް ސާފުކޮށް ފެނެއެވެ . ބުރިޖުމަތިން ގެއަށް އައީ ތެމި ފޯވެގެންނެވެ ފޯނު ހަލަކުވެ ، ވޮލެޓްގ\nއަންހެނުންގެ ދުވަސް- ގެވެހި އަންހެނެއްގެ 24 ގަޑި އިރު..\nހިތާދޫ އޮންލައިން | 08 މާރޗު 2016\nމިއަދު މިފާހަގަ ކުރެވޭ ބައިނަލް އަގުވާމީ އަންހެނުންގެ ދުވަހުގެ ތަހުނިޔާއާއި ހެޔޮއަދުންތައް ދިވެހި ހުރިހާ އަންހެން ކަނބަލުންނާ ދުނިޔޭގެ އެންމެހާ އަންހެނުންނަށް އަރިސް ކުރަމެވެ. އަންހެނުންގެ ދުވަހެއް ފާހަގަ ކުރަމުންދާ އިރު އަންހެނުންނާ މެދު ކޮންމެވެސް އެއްޗެއް ދަންނަވާލަން ޖެހޭކަމަށް ދެކެމެވެ. އިންސާނީ ދަރިފަސްކޮޅު ފެށިގެން އައީ ފިރިހެނެއްގެ\nޢަބްދުލް ޙަމީދު ޢަބްދުއްﷲ | 28 އޮކްޓޯބަރ 2014\nމިއީ ހަމަ އެޖޯލިފައްޗެވެ. އެވަގުތެވެ. އަސުރުގެ ހިތްގައިމު ވަގުތެވެ. ލޯބީގެ ފެށުން އައި ތަނެވެ. މިއަދާ ޖެހެންދެންވެސް ކޮންމެ ދުވަހަކުހެން އަސުރު ވަގުތު އެތަނުގައި ހުރުމަކީ ރާއިޝްގެ އާދައެކެވެ. މިއަދެކޭ އެއްފަދައިން އެދުވަހުވެސް މާހައުލު ފަޅުފިލުވާ ދެނީ ޖޯލިފަތީގެ ދެފަރާތުގައި ހައްދާފައި ހުރި އެކިކުލައިގެ އަސުރުމާ ގަސްތަކުން ފޮޅިފާހުރި އަސުރުމާތ


Minister Imran covid ah positive vejje\nހޯމް މިނިސްޓަރު އިމްރާން އަބްދުﷲ: ކޮވިޑް-19 އަށް ވަނީ ޕޮޒިޓިވްވެފައި -- އަވަސް ފޮޓޯ\nހޯމް މިނިސްޓަރު އަދި އަދާލަތު ޕާޓީގެ ރައީސް އިމްރާން އަބްދުﷲ ކޮވިޑް-19 އަށް ޕޮޒިޓިވްްވެއްޖެ އެވެ.\nއެ މިނިސްޓްރީން ވަނީ އެކަން ޔަގީން ކޮށްދީފައިވެއެވެ. އިމްރާން ކޮވިޑަށް ޕޮޒިޓިވްކަން އެނގިވަޑައިގެންނެވީ ބަލީގެ އަލާމަތްތައް ހުރުމުން އެ ބައްޔަށް ޓެސްޓް ކުރެއްވުމުންނެވެ. ނަތީޖާ ލިބި ކޮވިޑަށް ޕޮޒިޓިވްވިކަން އެނގިވަޑައިގެންނެވީ އިއްޔެ އެވެ.\nއިމްރާން ކޮވިޑަށް ޕޮޒިޓިވްްވެފައި ވަނީ ބަލީން ދިފާއުވުމަށް ޖަހަން ޖެހޭ ވެކްސިންގެ ދެ ޑޯޒް ފުރިހަމަކޮށްފައިވަނިކޮށެވެ.\nރާއްޖޭގައި ކޮވިޑްގެ ހާލަތު ވަރަށް ބޮޑަށް ގޯސްވެ އެތައް ހާސް ބަޔަކަށް ބަލި ޖެހިފައިވަނިކޮށް ބަަލީގެ ހާލަތު މިހާރު ދަނީ ރަނގަޅުވަމުންނެވެ. ޕޮޒިޓިވް ނަންބަރު ކޮންމެ ދުވަހަކުހެން ދަނީ ދަށަށެވެ. ނަމަވެސް އިމްރާން ނިސްބަތްވާ މ. ކޮޅުފުށިން އިއްްޔެ ވަނީ 12 މީހަކު ޕޮޒިޓިވްވެ ރަށް ބަންދުކޮށްފައެވެ. އަދި ރ، ދުވާފަރުގައި ބަލީގެ ހާލަތު ގޯސްވެ އެތައް ބަޔަކަށް ވަނީ ބަލިޖެހިފައެވެ.\nރާއްޖޭގެ ކޮވިޑް ނަންބަރު ވަނީ 77،202 އަށް އަރާފަ އެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 2،541 މީހުންނެވެ. މިހާތަނަށް 74،429 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 14 މީހަކަށް ދަނީ ފަރުވާ ދެމުންނެވެ. ނަމަވެސް ހުޅުމާލެ މެޑިކަަލް ފެސިލިޓީގައި އެކަކުވެސް ނެތެވެ. ދަރުމަވަންތަ ހޮސްޕިޓަލްގައި ދެ މީހަކަށް ފަރުވާ ދެމުންދާއިރު އެ މީހުންގެ ހާލު ރަނގަޅެވެ.\nއަދާ ހަމައަށް 220 މީހަކު ވަނީ ކޮވިޑް ބަލީގައި މަރުވެފަ އެވެ. އެންމެ ފަހުން މީހަކު މަރުވީ އިއްޔެ އެވެ. އަދި އަންގާރަ ދުވަހުވެސް މީހަކު މަރުވިއެވެ. އެއީ ރ. ދުވާފަރުން މަރުވި ދެ މީހެކެވެ.\nއަދާލަތު ޕާޓީ އިމްރާން އަބްދުﷲ މިނިސްޓްރީ އޮފް ހޯމް އެފެއާޒް + ކޮރޯނާ ވައިރަސް ކޮވިޑް-19\nރައްކާތެރިކަން ނަގާލުމަކީ މިނިވަންކަމެއް ނޫން\nޖަލުން ނެގި ހުރިހާ ސާމްޕަލް ނެގެޓިވް\nމާފުށީ ޖަލުގައި ބަލީގެ ނުރައްކަލެއް ނެތް\nރަށްރަށަށް މީހުން ފޮނުވުމުގައި އާ ވިސްނުމަކަށް


ޗައިނާ ސަރުކާރުން ޗައިނާ މުސްލިމުންގެ ވަގުފާރީގައި – Haftha\nSun,5July, 2020, 3:30 am\nޗައިނާ ސަރުކާރުން ޗައިނާ މުސްލިމުންގެ ވަގުފާރީގައި\nޗައިނާ ސަރުކާރުން އުރިގޫރު މުސްލިމުން ޖަލަށް ލައިގެން ސިކުނޑި ދޮވުމަށް ކުރާ މަސައްކަތުގެ އެއްބުރު ނިންމުމަށްފަހު އަށްޑިހަ ހާސް މުސްލިމުން ވަނީ ފެކްޓްރީތަކުގައި މަސައްކަތް ކުރުވުމަށް ކުއްޔަށް ދޫކޮށްފައެވެ. މި ފެކްޓްރީތަކަކީ ދުނިޔޭގެ ބޮޑެތި ކުންފުނިތަކަށް ބޮޑުއަގުގައި މުދާ އުފައްދާ ފެކްޓްރީތަކެވެ. މިކަން ހާމަކޮށްފައިވަނީ އޮސްޓްރޭލިއަން ސްޓްރެޓެޖިކް ޕޮލިސީ އިންސްޓިއުޓްއިން އެކުލަވާލި ރިޕޯޓެއްގައެވެ.\nޝީޖިއާންގައި މުސްލިމުން ޖަލަށްލާ އުނގަންނައިދޭ މަރުކަޒުތަކުން 2017އިން ފެށިގެން މީހުން ދޫކުރެއެވެ. މީހުން ދޫކުރުމުގެ މި ޕްރޮގްރާމަށް ކިއަނީ ޝީޖިއާންގ އެއިޑްގެ ނަމުން ހިންގާ ޕްރޮގްރާމެކެވެ. އޮސްޓްރޭލިއާގެ އިންސްޓިއުޓުން މިކަން ހާމަކޮށްފައިވަނީ އާންމުކޮށް ލިބެން ހުރި މައުލޫމާތާއި ސެޓެލައިޓްގެ މަންޒަރުތަކާއި މީޑިއާ ރިޕޯޓްތައް ބޭނުންކޮށްގެންނެވެ.\nމި މަޢްލޫމާތުގެ އަލީގައި ފެންނަނީ ގަދަކަމުން މީހުން ލައްވައި މަސައްކަތް ކުރުވާކަމެވެ. އަދި މީހުން ވަކި ޔުނިޓްތަކުގައި ގެންގުޅޭ ކަމެކެވެ. މިގޮތަށް ގެންގުޅޭ މުސްލިމުންނަށް ޗައިނާގެ މެންޑެރިން ބަސް ކިޔަވައިދެއެވެ. އަދި ސިކުނޑި ދޮވެ، ބޮލުގައި ސިޔާސީ ފިކުރު އިންދުމަށްޓަކައި ޗައިނާގެ ސިޔާސަތަށް މިމީހުންގެ ސިކުނޑި ހޭނުވުމުގެ މަސައްކަތްވެސް މިތާގައި ހިނގައެވެ. ދީނީ އެއްވެސް ހަރަކާތެއް ހިންގުމަކީ މިތާގައި މަނާކަމެކެވެ. މިމަރުކަޒުގައި އުޅޭ ކޮންމެ މީހަކުވެސް ހުންނަނީ އޭނާއަށް ނަސޭހަތްތެރިވެ މަގު ދައްކާނެ މީހަކާ އެއްކޮށްފައެވެ. މީހާއަށް ތަންތަނަށް ގޮސް އުޅުމުގައި ހުރަސްތަކެއް ކަނޑައަޅާފައި ވެއެވެ.\nދުނިޔޭގެ ބޮޑެތި ކުންފުނިތަކަށް ތަކެތި އުފައްދާ މި ކާރުޚާނާތަކަކީ، ބޮޑެތި 83 ބްރޭންޑަށް މުދާ އުފައްދާ ތަންތަނެވެ. މިތަންތަނުން ޚިދުމަތްތައް ލިބިގަންނަ ކުންފުނިތަކުގެ ތެރޭގައި ނައިކީއާއި އެޕަލްއާއި ވޯލްކްސްވޭގަންފަދަ ބޮޑެތި ނަންތައް ހިމެނެއެވެ.\nމުސްލިމުންނާއި މެދު ޗައިނާއިން ގެންގުޅޭ ސިޔާސަތުން ޗައިނާއަށް ފާޑުކިޔުންތައް އަމާޒުވެފައިވެއެވެ. ޗައިނާ ސަރުކާރުން ދޮޅު މިލިއަން މީހުންގެ ސިކުނޑި ދޮވެލުމަށްޓަކައި މި މަރުކަޒުތަކަށް ފެންގިސް ބަންދުކޮށްފައިވާކަމަށް ރިޕޯޓްކޮށްފައި ވެއެވެ. ޗައިނާ ސަރުކާރުން ބުނާ ގޮތުގައި މިމަރުކަޒުތަކަކީ މަސައްކަތާއި ހުނަރު ދަސްކޮށްދޭ ތަންތަނެވެ. އަދި މިއީ މީހުން އަމިއްލައަށް އެދިގެން ތަމްރީންވާން އަންނަ މަރުކަޒުތަކެވެ. ޗައިނާ ސަރުކާރުން ބުނެފައިވަނީ މިފަހުން މިފަދަ މަރުކަޒުތަކުން ވަރަށް ގިނަ ކުދިން ތަމްރީންވެގެން ގްރެޖުއޭޓްވެފައިވާކަމަށެވެ.\nއޮސްޓްރޭލިއާ އިންސްޓިއުޓުން ރިޕޯޓްކޮށްފައިވާ ގޮތުގައި މިތަންތަނުން މީހާ ދަސްވެނިވިނަމަވެސް އެމީހާ ހުންނަނީ އަބަދުވެސް ސަރުކާރުގެ ފާރަލުމެއްގެ ދަށުގައެވެ. ގަދަކަމުން ވަގުފާރިއަށް ނަންވާގޮތަށް މީހުން ފެކްޓްރީތަކަށް ކުއްޔަށް ދިނުމުގެ ނަމުގައި 80 ހާސް މީހުން އެކިތަންތަނަށް ދީފައިވާނެކަމަށް ބެލެވެއެވެ.\n“އުރިގޫރު ދަރިކޮޅުގެ މީހުން ނީލަމުގައި”ގެ ނަމުގައި ތައްޔާރުކޮށްފައިވާ ރިޕޯޓްގައި ވަނީ ޗިންޑާއޯގެ ތައިކޮންގ ފައިވާން ހަދާ ފެކްޓްރީއަކީ ނައިކީއަށް ފައިވާން ހަދައިދޭ ކާރުޚާނާއެއްކަމުގައެވެ. މިތާގައި މަސައްކަތް ކުރާ އަންހެނުންނަކީ އުރިގޫރު ދަރިކޮޅުގެ މީހުންނެވެ. މިމީހުންނަށް ރޭގަނޑު ކިލާސްތައް ނަގާދީފައި ވެއެވެ. މިކިލާސްތަކަކީ ސިކުނޑި ދޮވެލުމަށް ބަންދުކޮށްގެން ގެންގުޅޭ މުސްލިމު ފިރިހެނުންނަށް ކިޔަވައިދޭ ތަކެތި އުގަންނައިދޭ ކިލާސްތަކެކެވެ.\nސަރުކާރުގެ އިޢްލާނަކުން އަންގައިފައިވަނީ ރޭގަނޑު ހިންގާ “އަންނާރު އޮށް ކިލާހަށް” އެންމެން ދާން ޖެހޭނެ ކަމުގައެވެ. މިކިލާހަށް ނަންދެވިފައިވަނީ ޗައިނާއިން ހިންގާ އަންނާރު އޮށުގެ ސިޔާސަތަށް ބިނާ ކޮށެވެ. މިއީ ޖަމާއަތުގެ ހުރިހައި އަފްރާދުން އަންނާރެއްގެ އޮށްގޮތަށް އެކަކު އަނެކަކާ ބަދަހި ގުޅުމަކުން ގުޅިފައި ހުރުމަށް ބާރުއަޅާ ސިޔާސަތެކެވެ. އަންނާރު އޮށް ކިލާހުގައި މެންޑެރިންއާއި ޗައިނާގެ ގައުމީ ސަލާމާއި ގައުމީ ލޯބި ޖައްސާފަދަ ތަކެތި އުގަންނައި ދެވެއެވެ. މިމީހުންނަށް ވަޒީފާދީގެން އުޅޭ ފަރާތްތަކުން އެމީހުން ގެންގުޅޭ އުރިގޫރު މުސްލިމުންގެ ވިސްނުން ހުންނަ ގޮތާމެދު ސަލާމަތީ ފަރާތްތަކަށާއި ސަރުކާރުގެ މަސްއޫލު އިދާރާތަކަށް އެ އޮންނަ އުސޫލަކުން ރިޕޯޓްތައް ފޮނުވަން ޖެހެއެވެ.\n“ސަރުކާރުން އުފައްދާފައިވާ އުރިގޫރު ލޭބަރުން” މި ސުރުޚީގެ ދަށުން އޮންލައިން މީޑިއާގައި އިޝްތިހާރުތައް ދޭތެރޭ ދޭތެރޭން ފެންނަކަމަށް މި ދިރާސާ އެކުލަވާލި މީހުން ބުނެފައި ވެއެވެ. އެއް އިޝްތިހާރެއްގައި ބުނެފައިވަނީ، “ޝީޖިއާންގެ ލޭބަރުން ވަޒީފާގައި ގެންގުޅުމުން ވާ ފައިދާއަކީ، ސިފައިން ކަންކަން ހިންގާ ގޮތަށް ކަން ހިންގަން އެނގި، އުނދަގޫ ހާލަތަށް ހޭނިފައި ވާ މީހުން ލިބުމެވެ. މީހާ ގެއްލިގެން ނުދާނެއެވެ. 100 މީހުންނަށްވުރެން މަދު އަދަދެއްގެ އޯޑަރު ބަލައެއް ނުގަނެވޭނެއެވެ.” މިހެންނެވެ.\nރިޕޯޓް ލިޔުނު ފަރާތްތަކުން ވަނީ މުވައްޒަފުން ގެންގުޅުމުގެ ގަވާއިދުތަކާ ޚިލާފްނުވާކަން ސާބިތުކޮށްދިނުމަށާއި ހިއުމަން ރައިޓްސްގެ އޮޑިޓެއް ހެދުމަށް މިތަންތަނަށް ޒިޔާރަތްކުރުމަށް ޗައިނާ ސަރުކާރުން ފުރުސަތު ދޭންވާނެކަމަށް ބުނެފައެވެ. މީހުންގެ ހައްގަށް އަރައި ނުގަންނަކަން ސާބިތުކޮށްދީ މިމައްސަލައަށް ސަމާލުކަން ދިނުމަށްވެސް ވަނީ ގޮވާލާފައެވެ.\nއެޕަލް ކުންފުނިން ބުނެފައިވަނީ އެއީ މުވައްޒަފުންގެ ހައްގަށް ރިއާޔަތްކުރާ ކުންފުންޏެއްކަމުގައެވެ. ނައިކީ ކުންފުނިން ބުނެފައިވަނީ އެ މީހުންގެ ބޫޓުތައް އުފައްދާ ފެކްޓްރީގެ 7100 މުވައްޒަފުންގެ ތެރޭން 600 އަކީ އުރިގޫރު މީހުން ކަމުގައެވެ. އަދި މިމީހުން ގެނެސްފައިވަނީ މުވައްޒަފުން ލިބުގައި ދިމާވެފައިވާ ދަތިހައްލު ކުރުމަށެވެ.


ދަރިވަރުންގެ ނާސްތާގައި ފުޅަ ހުރި ކަމަށް ބުނެ ފަތުރާފައިވަނީ ދޮގު ޚަބަރެއް: އެޑިއުކޭޝަން – Haftha\nދަރިވަރުންގެ ނާސްތާގައި ފުޅަ ހުރި ކަމަށް ބުނެ ފަތުރާފައިވަނީ ދޮގު ޚަބަރެއް: އެޑިއުކޭޝަން\nމިދިޔަ ހޯމަ ދުވަހު ގދ. ފަރެސް މާތޮޑާގެ ހުވަދޫ ސްކޫލުގެ ދަރިވަރުންނަށް ނާސްތާއަށް ފޯރުކޮށްދިން ތަކެތީގައި އެއްވެސް މައްސަލައެއް ނެތްކަމަށާއި ދަރިވަރުންގެ ދަރިވަރުންގެ ނާސްތާގައި ފުޅަ ހުރި ކަމަށް ބުނެ ފަތުރާފައިވަނީ ދޮގު ޚަބަރެއް ކަމަށް އެޑިއުކޭޝަން މިނިސްޓްރީން ބުނެފި އެވެ.\nމިނިސްޓްރީން މިހެން ބުނެފައިވަނީ، އެ ސުކޫލުގެ ދަރިވަރުންނަށް ދިން ނާސްތާ ޕެކަކުން ފުޅައެއް ފެނިއްޖެ ކަމަށްބުނެ މީޑިއާގައި ރިޕޯޓް ކޮށްފައިވާ ހަބަރަކާއި ގުޅޭ ގޮތުން އެޑިއުކޭޝަން މިނިސްޓްރީން ނެރެފައިވާ ބަޔާނެއްގައެވެ. އެބަޔާނުގައި މިނިސްޓްރީން ބުނެފައިވަނީ އެ ހަބަރު ލިބުމާއި ގުޅިގެން މިނިސްޓްރީގެ ޓީމަކުން އެކަން ހިނގާދިޔަ ގޮތް ބަލާފައިވާ ކަމަށެވެ.\nއެބަޔާނުގައި އިތުރަށް ބުނެފައިވަނީ އެތަކެތީގައި މައްސަލައެއް ނެތް ކަމަށާއި އެ ނާސްތާ ފޯރު ކޮށްދޭން ތަކެތި ސަޕްލައި ކޮށްފައިވަނީ ހެނދުނު 6:35 ގައި ކަމަށެވެ. އަދި އެ ތަކެތި ސަޕްލައި ކުރުމުން ދަރިވަރުންނަށް ނާސްތާ ފޯރުކޮށްދިނުމުގެ އުސޫލާއި އެއްގޮތަށް ކަމަށެވެ.\nއެ ބަޔާނުގައި ބުނެފައިވާ ގޮތުގައި ދަރިވަރުން ނާސްތާ ނަގާފައިވަނީ 7:25 ގަ އެވެ. ނާސްތާ ނަގާ ނިމުމުން ނާސްތާ ފޯރުކޮށްދޭން ކޮންޓްރެކްޓަރު ބޭނުންކުރި ތަކެތި އެދުވަހުގެ 7.45 ގައި ވަނީ އަނބުރާ ގެންދިޔަ އެވެ. އިތުރުން، ސްކޫލްގެ ދަރިވަރުންގެ ނާސްތާ އާއި ގުޅޭ ވީޑިއޯއެއް ކަމަށް ބުނެ ދައުރުވަމުންދާ ވީޑިއޯއަކީ އެ ސްކޫލްގެ ދަރިވަރުންގެ ހެނދުނުގެ\nއަދި ނާސްތާ ނިމުމަށްފަހު ސްކޫލްގެ ބައެއް މުވައްޒަފުން ހެނދުނުގެ ނާސްތާ ނަގަމުންދިޔަ ވަގުތު އެ ފަރާތްތައް ނާސްތާއަށް ބޭނުންކުރަމުން ދިޔަ ތަކެތީގެ ތެރެއިން ނަގާފައިވާ ވީޑިއޯއެކެވެ.


މޫދަށް ކުނިއެޅުން، މައްސަލަ ސީރިޔަސް!\nމޫދަށް ކުނިއެޅުމުން އޭދަފުށީ ގޮނޑުދޮށް ކުނިބުނިން ތަޣައްޔަރުވެފައި. ރަށުގައި ކުނީގެ މައްސަލަ އަދިވެސް ސިރިއަސް\nއޭދަފުށީގައި މޫދަށް ޕްލާސްޓިކް ކޮތަޅު ތަކާއެކު ކުނި އުކާލާ މަންޒަރު ފެނި އެކަމާ ކޮންބޮޑުވެގެން، މީހަކު ފޮޓޯ ނަގައި، ސޯސަލު މީޑިގައި އާއްމުކުރުމާއެކު ކަމާ ބެހޭ ފަރާތްތަކުގެ ސަމާލުކަމަށް އެކަން ވަނީ އައިސްފަ އެވެ.\n“އީޓީ”ން ބެލި ބެލުމުން ގޭ ބިސީތަކުގެ ބަދިގެތަކުން ނެރޭ ބާކީވާ ކާބޯތަކެތި ޕްލާސްޓިކް ކޮތަޅުތަކާއެކު އެގޮތަށް މޫދަށް އެޅުމަކީ އާއްމު ކަމެކެވެ. މިގޮތަށް އެތަކެތި އުކާލާއިރު ދަޅު ފުޅިފަދަ ތަކެތި ވަކި ނުކޮށް ބަދިގެތަކުންނެރޭ ތަކެއްޗާއެކު އުކާލާކަންވެސް ވަނީ ފާހަގަ ކުރެވިފަ އެވެ. ނަތީޖާއެއްގެ ގޮތުން ރަށުގެ ގޮނޑުދޮށް މިހާރު އޮތީ ކުނި ބުނިން ތަޣައްޔަރުވެފަ އެވެ.\nއެންވަޔަރްމެންޓް ޕްރޮޓެކްޝަން އެޖެންސީ (އީޕީއޭ)ން ބުނި ގޮތުގައި މިއީ ސީރިޔަސް މައްސަލައެކެވެ.\n“މިއީ އާދައިގެ ކަންކަމެއް ނޫން. އޭދަފުށީ ކަހަލަ ރަށެއްގައި ސަރުކާރުން އެހާ ރަނގަޅަށް ކަންތައްތައް ކުރާއިރު އެހާ ނުކިއްސަރުގޮތަކަށް އެކަންތައްތައް ކުރަމުން ގެންދާތީ ކަންބޮޑުވޭ،” އީޕީއޭގެ ޑިރެކްޓަ ޖެނެރަލް މުހައްމަދު ނައީމް “އީޓީ” އަށް ވިދާޅުވި އެވެ.\nމިދިޔަ ހަފްތާގައި ކުނި އެކުމަށް ބޭނުންކުރާ ޕިކަޕެއްގަިއ މޫދަށް ކުނި އަޅާ މަންޒަރު މީހަކު ފޮޓޯ ނަގާފައި\nއޭދަފުށީ ދެކުނު ފަރާތު މޫދާ ދިމާލަށް އުކާލާފައިހުރި ކުނި ކޮތަޅުތަކެއް– ފޮޓޯ: ޒިޔާދު\nނައީމު ވިދާޅުވީ އޭދަފުއްޓަކީ ބ. އަތޮޅުގެ ބަޔޮސްފިއާގެ ވެރިރަށް ކަމަށްވާއިރު މިރަށުން ނަމޫނާ ދެއްކެން ޖެހޭނެ ކަމަށެވެ.\n“މިހާރު މިކަހަލަ ކަންތައްތައް މި ފެންނަނީ. އޭދަފުއްޓަކީ ކުރިން ވަރަށް ރަގަޅު ލީޑަ ޝިޕެއް އޮތް ނަމޫނާ ރަށެއް،”\nވޭސްޓް މެނޭޖްމަންޓް ސެންޓަރެއް ގާއިމްކޮށް، ކޮންމެ ގެއަކުން 100 ރުފިޔާގެ ފީއެއް ނެގުމަށްފަހު، މިގޮތަށް މޫދަށް ކުނި އަޅާނީ ގިނަ ބައެއްގެ ފާޑުކިޔުންތައްވެސް ކައުންސިލަށްވަނީ އަމާޒުކޮށްފަ އެވެ. އަދި މިކަމާ ގުޅިގެން ކައުންސިލުން ޖަވާބުދާރީވެފައިވަނީ ވަރަށް ޒިންމާދާރުކަން ކުޑަ ގޮތަކަށް ކަންވެސް ގިނަ ބަޔަކު ފާހަގަ ކުރެއެވެ.\nސޯޝަލް މީޑިއާގައި ދައުރުވަމުންދިޔަ ފޮޓޯތަކަކީ ހަގީގަތެއް ނޫން ކަމަށާއި އެކަން އެގޮތަށް ކޮށްފައިވަނީ ޒާތީ މައްސަލައަކާ ގުޅިގެން ކަމަށް ކައުންސިލުގެ މެންބަރު ރިޒާ ވަނީ ވިދާޅުވެފަ އެވެ.\n“ކޮން ރަށެއްގައިތޯ މޫދަށް ޕްލާސްޓިކް ކޮތަޅު ނާޅަނީ؟ ޕްލާސްޓިކް ކޮތަޅު މޫދަށް އަޅަން ބޭނުންނުވާ ނަމަ ޕްލާސްޓިކް ކޮތަޅު ރާއްޖެ އެތެރެނުކުރަންވީ ނޫންތޯ؟” ރިޒާ ވިދާޅުވި ކަމަށް ވީ ނިއުސްގަިއ ރިޕޯޓްކޮށްފައިވެ އެވެ.\nރިޒާ ވިދާޅުވި ގޮތުގައި މިކަމަށް ބޭނުންވާ ފަންނީ މުވައްޒަފުންނާއި ރަގަޅު އާލާތްތައް ލިބިގެން ނޫނީ މިކަމަށް ހައްލެއް ނުލިބޭނެ އެވެ.\nރިޒާ މިގޮތަށް ވިދަޅުވި އިރު، މިކަމަށް ބޭނުންވާ މުވައްޒަފުންވަނީ ރާއްޖެ އާއި ރާއްޖެއިން ބޭރުންވެސް ތަމްރީންކޮށްދީފަ އެވެ. އަދި އިތުރަށް މުވައްޒަފުން ތަމްރީނު ކުރަން ބޭނުންވާނަމަ، ކަމާބެހޭ ފަރާތްތަކުން އެކަން ކޮށްދޭން ތައްޔާރަށް އޮތް ކަމަށް އޭދަފުށި ކައުންސިލަށް ތަކުރާރުކޮށް ދަންނަވާފައިވާކަން ވެސް އެނގިފައިވެ އެވެ. އަދި ކުނި މެނޭޖުކުރުމުގައި މުޅި ރާއްޖެއަށްވެސް ނަމޫނާ ދައްކަމުން އަންނަ މިރަށާ ކައިރީގައި އޮތް މާޅޮހު ކައުންސިލުންވެސް މިކަމަށް މީހުން ތަމްރީން ކޮށްދޭން އޮތީ ތައްޔާރަށެވެ.\nއީޓީ އަށް އެނގިފައިވާ ގޮތުގައި މިގޮތަށް މިކަން މި ކުރަނީ ކުރިން ރައްޔިތުންނާ މައުލޫމާތުދިން ގޮތާވެސް ޚިލާފަށެވެ. ކައުންސިލުން ކުރިން ބުނީ ވޭސްޓް މެނޭޖްމަންޓް ސެންޓަރު ގާއިމުކޮށް ކުނި ނައްތާލާއިރު ބަނދިގެތަކުން ނެރޭ ބާކީވާތަކެތި ބޭނުންކުރާނީ ކާދު ހެދުމަށް ކަމަށެވެ.\nތިމާވެއްޓާބެހޭ ގާނޫނުގެ ދަށުން މިގޮތަށް މޫދަށް ކުނި އެޅުމަކީ މަނާ ކަމެކެވެ. މިގާނޫނާ ހިލާފުވާ ފަރާތްތަކުން މައްސަލައިގެ ކުޑަބޮޑުމިނަށް ބަލައި 100 މިލިޔަން ރުފިޔާއާ ހަމައަށް ޖޫރިމަނާ ކުރެވޭނެކަމަށް ގާނޫނުގައި ވެއެވެ. އެކަމަކު މިކަންކަމަށް ފިޔަވަޅު އެޅެނީ ވަރަށް މަދު ފަހަރަކު އެވެ.\nފެބްރުއަރީ 24, 2017 at 12:01 am\nKudeymen Kahala thandhoru nudhanna meehun thikahala magaamthakuga hureemaa raajjeyge emmen kurimathee rashuge agu vetti ziyaan jeelu halaakuvedhaane. Ladhukobaatho.\nފެބްރުއަރީ 24, 2017 at 12:03 am\nފެބްރުއަރީ 23, 2017 at 9:11 am\nފުރަތަމަ އެވާ ފޮޓޯ އަކީ ވަރަށް ކުރީގެ ފޮޓޯއެއް، އޭދަފުށީ އަތިރިމަތީގައި އެކާލާ އެއްވެސް އެއްޗެއް ނޯންނާނެ، އެކަމަކު މާކުރީގެ ފޮޓޯތަކެއް ލައިގެން މިގޮތަށް ޙަބަރު ތައް ލިޔެ ސާއިރުކުރިއަސް އަޅުގަނޑުމެންނަށް އެއްވެސް މައްސަލައެއް ނެތް.


މަޢުލޫމާތު – Haftha Online\nAuthor މިންހަތް މުހައްމަދުPosted on September 16, 2019 Categories މަޢުލޫމާތުLeaveacomment on އަހިވައް: ގިނަ ފައިދާތަކެއް، އެކަމަކު ގިނައިން ބޭނުން ކުރުމުން ގެއްލުން ބޮޑު\nވަރަށް ގިނަ ބަޔަކު ކުރާ ޝަކުވާއެއް އޮވެއެވެ. އެއީ އުމުރުން ދުވަސްވާ ވަރަކަށް މީހާގެ ގައިގައި މަސްޖަހާ ފަލަވާ ވާހަކައެވެ. ނަމަވެސް މިއީ ކިހިނެތްވާ ކަމެއް ކަމެއް ގިނަ ބަޔަކަށް ނޭނގެއެވެ.\nގިނަ ބަޔަކު ކުރަމުންދާ މިސުވާލަށް މިހާރު މިވަނީ ޖަވާބެއް ހޯދާފައެވެ. ފަހުގެ ދިރާސާއަކުން ދައްކާ ގޮތުގައި، އުމުރުން ދުވަސްވާ ވަރަކަށް އެއްވަރެއްގައި ކެޔުން ބެހެއްޓި ކަމުގައި ވީނަމަވެސް މީހާ ފަލަވަނީ ހަށިގަނޑުގައި ހިމެނޭ ފެޓް ސެލްގެ ބާރު ދައްވާތީއެވެ.\nފެޓް ސެލްއަކީ ހަށިގަނޑަށް އެތެރެވާ ފެޓްގެ ބައިތައް ހަށިގަނޑުގެ ތެރެއަށް ގަރުގު ކުރުމަށް އެހީތެރިވާ މާއްދާއެކެވެ. ނަމަވެސް އުމުރުން ދުވަސްވާ ވަރަކަށް މިމާއްދާތަކުގެ ބާރު ކެނޑެއެވެ. އެހެންވެ ހަށިގަނޑުގައި ފެޓްގެ މާއްދާތައް އިތުރުވެއެއެވެ.\nމިހެންކަމުން އުމުރުން ދުވަސްވާ ވަރަކަށް ކުރާ ކަސްރަތުގެ މިންވަރު އިތުރު ކުރަން ޖެހެއެވެ.\nAuthor މިންހަތް މުހައްމަދުPosted on September 16, 2019 Categories މަޢުލޫމާތުLeaveacomment on އުމުރުން ދުވަސްވާ ވަރަކަށް ފަލަވަނީ ކީތްވެގެންކަން އެނގޭތަ؟\nAuthor .Posted on September 16, 2019 Categories މަޢުލޫމާތުLeaveacomment on ހަންގަނޑު ރީތިކޮށް ބެހެއްޓުމަށް ކަޅުސައި ވަރެއްނެތް\nAuthor .Posted on September 7, 2019 Categories މަޢުލޫމާތު2 Comments on އަނބިމީހާގެ ފަރާތުން މި ސިފަތަށް ފެންނަނަމަ ފިރިން ވަރަށް އަވަހަށް ފޫހިވެދާނެ!\nAuthor .Posted on August 24, 2019 Categories މަޢުލޫމާތުLeaveacomment on ބޮލުގެ ރިހުމާއި ނިދިނައުންފަދަ މައްސަލަތަކަށް ހައްލު\nAuthor .Posted on August 20, 2019 Categories މަޢުލޫމާތުLeaveacomment on އިސްތަށިގަނޑަށް ހޯދައިދެވޭ ތަބީއީ އެންމެ ރަގަޅު ކާނާ އަކީ ކާށި ތެޔޮ\nAuthor .Posted on August 17, 2019 Categories featured 2, މަޢުލޫމާތުLeaveacomment on މުޅި ދުވަހު ވަރުބަލިނުވެ ތާޒާކަމާއެކު ހުރުމަށް ޕީޗް\nހިތުގެ ބަލިތަކާއި ސްޓްރޯކް ޖެހުމުން ރައްކާތެރިވާނީ ކިހިނެތް؟\nހިތުގެ ބަލިތަކާއި ސްޓްރޯކް ޖެހުން ފަދަ ކަންކަމަކީ ގިނަ ފަހަރު ދިރިއުޅުމުގައި ގެންގުޅެވޭ އާދަތަކެއްގެ ސަބަބުން ކުރިމަތި ވެދާނެ ކަންތައްތަކެވެ. އެހެންކަމުން ހިތުގެ ބަލިތަކާއި ސްޓްރޯކް ޖެހުމުން ރައްކާތެރިވުމަށް އެންމެ މޮޅު އެއް ގޮތަކީ އެފަދަ ބަލިތައް ޖެހުމަށް މަގުފަހިކުރުވާ ކަންތައްތަކާއި ދުރުހެލިވުމެވެ.\nމިގޮތުން ދުންފަތުގެ އިސްތިއުމާލު ނުކުރުން، ހަށިގަނޑަށް ފައިދާހުރި ކާނާގެ ބާވަތްތައް ބޭނުންކުރުން އަދި ބަރާބަރަށް ކަސްރަތު ކުރުން ފަދަ ކަންތައްތައް ކުރެވިދާނެ އެވެ. އަދި ކެއުމުގައި ލޮނު ބޭނުން ކުރުން މަދު ކުރުމަކީ ވެސް އެފަދަ ބަލިތަކުން ރައްކާތެރިވުމަށް ކުރެވިދާނެ ކަމެކެވެ.\nމީގެ އިތުރުން ލޭގެ ޕްރެޝަރާއި ހަށިގަނޑުގައި ހަކުރު ހުރި މިންވަރާއި ކޮލެސްޓުރޯލް ހުރި މިންވަރު ދޭތެރެ ދޭތެރެއިން ޑޮކްޓަރަށް ދައްކައިގެން ޗެކް ކުރުން ވަރަށް މުހިންމެވެ.\nއެއީ ލޭގެ ޕްރެޝަރާއި ކޮލެސްޓްރޯލް އަދި ހަކުރުބަލި (ޑައިބެޓިކްސް)އަކީ ރަނގަޅު މިންވަރެއްގައި ކޮންޓްރޯލް ނުކުރެވިއްޖެނަމަ ހަށިގަނޑުގެ ނާރުތަކާއި ގުނަވަންތަކަށް އެކަމުގެ ވޭން ފަހުން ތަހައްމަލު ކުރަންޖެހިދާނެ ކަމެކެވެ. އެހެންކަމުން އެއިން އެއްވެސް ކަމެއް ތަބީއީ ނޫން ސިފައެއްގައި ވާނަމަ އެކަމަށް ލަސްނުކޮށް ފަރުވާ ހޯދުމަކީ ބުއްދި ވެރިކަމެކެވެ.\nއަދި ހަފްތާއަކު ތިނެއް ނުވަތަ ހަތަރު ދުވަހު އެންމެ މަދުވެގެން 30 ވަރަކަށް މިނިޓް ކަސްރަތު ކުރަން އާދަކުރާށެވެ. ހަށިގަނޑު މާބޮޑަށް ބަރުހެލި ވިޔަ ނުދޭށެވެ. ”ބޮޑީ މާސް އިންޑެކްސް” ހުންނަން ވާނީ 18.5 އާއި 25 އާ ދެމެދުގައެވެ.\nAuthor .Posted on August 15, 2019 Categories މަޢުލޫމާތުLeaveacomment on ހިތުގެ ބަލިތަކާއި ސްޓްރޯކް ޖެހުމުން ރައްކާތެރިވާނީ ކިހިނެތް؟\nAuthor މުޙައްމަދު އިބްރާހިމްPosted on August 14, 2019 Categories މަޢުލޫމާތުLeaveacomment on އާއިލާ އެކުގައި ކާނަމަ ދަރިންގެ އުޅުމަށާއި ސިއްހަތަށް ގިިނަަ ފައިދާއެއް ކުރޭ\nAuthor ނަސްވާ ހަސަންPosted on August 9, 2019 Categories މަޢުލޫމާތުLeaveacomment on ހަލާކުވާ ތަންތަން އަވަހަށް ރަނގަޅުކޮށް ދޭ ބައެއް ކާނާ\nAuthor .Posted on August 6, 2019 Categories މަޢުލޫމާތުLeaveacomment on މާބަނޑު ދުވަސްވަރު އާދަޔާ ޚިލާފަށް ހޫނުއިހްސާސްވަނީ މިހެންވެ


ލާދީނީ ފިކުރަށް ޖާގަ ދިނީ ދިވެހިންގެ އަމިއްލަ އަތުން: މުއިއްޒު | | Sangu News\nލާދީނީ ފިކުރަށް ޖާގަ ދިނީ ދިވެހިންގެ އަމިއްލަ އަތުން: މުއިއްޒު\nތުލުސްދޫގައި ބޭއްވި ޖަލްސާގައި މުއިއްޒު ވާހަކަދައްކަވަނީ. ފޮޓޯ: ޓުވިޓާރ\nލާދީނީ ފިކުރަށް ޖާގަދެވުނީ ދިވެހިންގެ އަމިއްލަ އަތުންކަމަށް ޤަބޫލުކުރަންޖެހޭ ކަމަށް ޕީޕީއެމްގެ ނައިބު ރައީސް ޑރ.މުޙައްމަދު މުއިއްޒު ވިދާޅުވެއްޖެއެވެ.\nޕްރޮގްރެސިވް ކޮންގްރެސްއިން މާލެ އަތޮޅުގެ ބައެއް ރަށްރަށަށް ކުރައްވަމުންގެންދަވާ ދަތުރުގެ ތެރެއިން ތުލުސްދޫއަށް ކުރި ދަތުރުގައި ރޭ ބޭއްވި ރަސްމިއްޔާތުގައި ވާހަކަދައްކަވަމުން މުއިއްޒު ވިދާޅުވީ މިހާރު ގައުމުން މި ފެންނަމުންދާ ކަންކަމާއި މެދު ރައްޔިތުން ވަރަށް ފުންކޮށް ވިސްނަން ޖެހޭ ކަމަށެވެ. އަދި މިއީ އަމިއްލަ އަތުން ގައުމަށް ކުރިމަތި ކުރުވި ކަމެއްކަން އެންމެންވެސް ޤަބޫލުކުރަންޖެހޭ ކަމަށް އޭނާ ވިދާޅުވިއެވެ.\nމިދިޔަ އަހަރުބޭއްވި ރިޔާސީ އިންތިހަބާއި ދިމާކޮށް ކުރީގެ ރައީސް އަބްދުﷲ ޔާމީން ކުރެއްވި ދަތުރުފުޅުތަކުގައި، ޤައުމުގެ މުސްތަގުބަލް ބިނާކުރުމަކީ ރައްޔިތުންގެ އަތްމަތީގައި އޮތް ކަމެއްކަން ތަކުރާރުކޮށް ހަނދާންކޮށްދީފައިވާނެ ކަމަށްވެސް މުއިއްޒު ވިދާޅުވިއެވެ.\n"މިގައުމަށް ލާދީނީ ފިކުރުތަކާއި، މި ޤައުމުގެ ޤައުމިއްޔަތު ވެއްޔާ މޮޑެލުމުގެ ފިކުރުތަކާއި ބާރުތަކެއް އެބައުޅޭ. އެކަންކަމަށް ފުރުސަތުދިނުމާއި ނުދިނުމުގެ ބާރު އޮތީ އަހަރެމެންގެ އަތްމަތީގައި. މިހާރުދެން ކަންކަން ވެދިޔަ ގޮތަކަށް އެ ވެދިޔައީ" މުއިއްޒު ވިދާޅުވިއެވެ.\nމުއިއްޒު ވިދާޅުވީ އޭރު ދެއްކި ވާހަކަތައް ހަޤީޤަތަކަށް ވެގެންދާ މަންޒަރު ފެންނަމުންދާ ކަމަށެވެ. ނޫސްތަކުން ކޮންމެ ދުވަހަކު އެފަދަ ހަބަރުތަށް ފެންނަމުންދާކަމަށް މުއިއްޒު ވިދާޅުވިއެވެ.\n"ކޮންމެވެސް ބަޔަކު ނެރޭ ރިޕޯޓަކުން، ނޫނިއްޔާ ދައްކާ ވާހަކަޔަކުން، ސޯޝަލް މީޑިއާއިންވެސް ފެންނަނީ އަހަރެމެން އަތުން މި ކުރި ކަންކަމާއި އެކީ، ޤައުމަށް ނުރައްކާވަމުންދާތަން މި ފެންނަނީ." މުއިއްޒު ވިދާޅުވިއެވެ.\nޤައުމުގެ ކަންކަން ނިންމުމުގެ ބާރު ރައްޔިތުންގެ އަތްމަތީގައި އޮންނައިރު މިއީ ދައްކަންޖެހޭ ވާހަކައެއް ކަަމަށް މުއިއްޒު ވިދާޅުވިއެވެ. ލޯކަލް ކައުންސިލް އިންތިޚާބު ބޯމަތިވަމުން އަންނަކަން ފާހަގަކުރައްވާ މުއިއްޒު ވިދާޅުވީ ރައްޔިތުންނާއި އެންމެ ގާތުން ކަންކަން ނިންމުމުގެ ބާރަކީ އެއީ ކަމަށެވެ. މިހާރު ސަރުކާރުން މިހިންގާ ގޮތްނޭގޭ ޤައުމިއްޔަތާއި ދުރު ސިޔާސަތުތަކަށް މި ސަރުކާރު ޖަވާބު ދާރީ ކުރުވުމަށް ލިބޭނެ ފުރުސަތަކީ ކައުންސިލް އިންތިހާބު ކަމަށް އޭނާ ވިދާޅުވިއެވެ.\nމިގޮތް ބަދަލުކުރުމަށް ލޯކަލް ކައުންސިލް އިންތިހާބުގައި ޕްރޮގްރެސިވް ކޮންގްރެސް ފިކުރަށް ވޯޓު ދިނުމަށް މުއިއްޒު ވަނީ ގޮވާލައްވާފައެވެ. މުއިއްޒު ވިދާޅުވީ ކައުންސިލް އިންތިހާބުގެ މެޖޯރިޓީ ޕީޕިއެމްއަށް ނުލިބިއްޖެނަމަ ހަބަރުތަކުގެ ސުރުހީތަކުގެ ބަދަލުގައި ކަންކަން ފެންނާނީ ލޯކުރިމަތިން ކަމަށެވެ.\nމިމޭރުމުން މުއިއްޒު ވާހަކަދެއްކެވިއިރު ރާއްޖޭގައި އިސްލާމްދީން އޮތް ގޮތުގެ މައްޗަށް ކަމަށް ބުނެ، މޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓްގައި އިސްލާމްދީނާ، މާތް ރަސޫލާށް ނިސްބަތްކޮށް ވަނީ ފުރައްސާރަކޮށްފައެވެ. އެ ރިޕޯޓުގައި ރާއްޖޭގެ ސްކޫލް ދަރިވަރުންނަށް ކިޔަވައިދޭ ކަރިކިއުލަމްގައި ދީނީ ގޮތުން ކުދިން ހައްދުފަހަނައަޅައި ދިއުމަށް މަގުފަހިވާ ކަހަލަ ފިލާވަޅުތައް އެބަހުރި ކަމަށް ވަނީ ބުނެފައެވެ. އަދި ކީރިތި ރަސޫލާ އިސްރާއާއި މިއުރާޖަށް ވަޑައިގެންނެވި ދަތުރާ ގުޅޭ ގޮތުން އެރިޕޯޓުގައި ވަނީ ސުވާލު އުފައްދާފައެވެ.


SunOnline: Lonadhoohuttaa Haadhisaa: Baru ceiling dhashuve Firushan vee ''kudhikudhi''\nލޮނަދޫހުއްޓާ ހާދިސާ: ބަރު ސީލިންގުގެ ދަށުވެ ފިރުޝާންވީ "ކުދިކުދި"\nނަޖާހު މަސްއޫދު 07 Feb 2021, 08:17\nގދ. ގައްދޫ، މުހައްމަދު ފިރުޝާން، 17އ.: ސީލިންގެއް ގައިމައްޗަށް ވެއްޓި އޭނާއަށް ބޮޑެތި އަނިޔާތަކެއް ވެފައިވޭ --\nހޮނިހިރު ދުވަހު ހެނދުނު 6:30 އެހާކަންހާއިރު މުހައްމަދު ފިރުޝާން، 17، އާއި އޭނާގެ ގާތް ރައްޓެހިންތަކެއް ގދ. ގައްދޫއިން ނައްޓާލީ އެ ރަށް ކައިރީގައި އޮންނަ ލޮނަދޫހުއްޓާއަށް މަޖާކޮށްލަން ދިޔަ ދަތުރެއްގަ އެވެ. އެއީ އެ މީހުންނަށް އާ ކަމެއް ނޫނެވެ. އެފަދަ އެތައް ދަތުރެއް މީގެ ކުރިން އެ މީހުން އެ ރަށަށް އަޅާފައިވެ އެވެ.\nބޮޑުމިނުގައި އަށް ހެކްޓަރު ހުންނަ ލޮދޫހުއްޓާއަކީ 2005 ވަނަ އަހަރު ރިޒޯޓު ތަރައްގީ ކުރަން ދޫކޮށްފައިވާ ރަށެކެވެ. 35 އަހަރުގެ މުއްދަތަކަށް އެ ރަށް ދޫކުރީ ވަން އެންޑް ހާފް ޑިގްރީ މޯލްޑިވްސް އަށެވެ. ނަމަވެސް، މަޝްރޫއުގެ މެދުތެރެއިން މަސައްކަތް ހުއްޓާލިތާ މިހާރު އަހަރުތަކެއް ވެއްޖެ އެވެ. ނުނިމި ހުރި ވޯޓާ ވިލާތައް އެ ރަށުގެ ފަޅު ތެރޭގައި ވީރާނާވަމުންދެ އެވެ.\nރަށު ތެރޭގައި މަޖާ ނަގަމުން ގޮސް ފިރުޝާންއާއި އިތުރު ހަތަރު ކުދިން ވަނީ ނުނިމި ހުރި ވޯޓާ ވިލާއަކަށެވެ. އޭރު ދެ ކުއްޖަކު ވީ އެހެން ކަމެއްގައި ރަށު ތެރެއަށް ގޮހެވެ. އެ ވޯޓާ ވިލާ ތެރޭގައިވެސް އެ މީހުން އުުޅުނީ ވަރަށް ސަކަރާތް ޖަހައި މަޖާކޮށެވެ.\nރިޒޯޓެއް ތަރައްގީ ކުރުމަށް ދޫކޮށްފައިވާ ލޮނުދޫހުއްޓާ: އެ ރަށުގެ މަސައްކަތް ހުއްޓާލާފައި އޮންނަތާ އަހަރުތަކެއް ވެއްޖެ --\nއެހެން އުޅުމުގެ ތެރޭގައި، އެ ވޯޓާ ވިލާގެ ފާހާނާގެ ތެރޭގައި ސަޕޯޓަށް ޖަހާފައި ހުރި ލަކުޑިގަނޑެއްގައި ފިރުޝާން ތަޅަން ފެށި އެވެ. ހަމަ މަޖަލަކަށެވެ.\n"މަޖާ ނަގަމުން ގޮސް، ދަތުރު މަޖާ ނަގަމުން ގޮސް، ސަކަރާތް ޖަހަމުން މަޖަލަކަށް ތަނބުގަ ތަޅާލީ،" ފިރުޝާންއާއެކު ދަތުރު ދިޔަ ރައްޓެއްސަކު ކިޔައިދިނެވެ.\nލަކުނޑިގަނޑުގައި ފިރުޝާން ތަޅަން ފެށުމުން އޭތި ބިނދި ކުއްލިއަކަށް ސީލިން އަރިއަޅާލައި އޭނާ ގައިމައްޗަށް ވެއްޓުނެވެ.\nސީލިންގް ފިރުޝާންގެ ގައިމައްޗަށް ވެއްޓުނު ކަމެއް ނޫނީ އެތަނުގެ ދަށުގައި ހުރި މެއިންޓަނެންސް ފޮށިތެރެއަށް ވަދެ ރައްކާތެރިކަން ހޯދީ ކަމެއް ރައްޓެހިންނަކަށް އޭރު ޔަގީނެއް ނޫނެވެ. ފުރަތަމަ އޭނާއަށް ސަލާމަތްވެވުނުތޯ ބަލަން ރައްޓެހިން އޭނާއަށް ގޮވައި ހެދި އެވެ. އެކަމަކު ހިލަމެއް ނުވި އެވެ.\nދެން އޭނާ ހޯދަމުން ދަނިކޮށް ފެނުނީ ސީލިންގް ދަށުވެފައި އޮއްވަ އެވެ. އޭނާގެ ރައްޓެއްސަކު ބުނި ގޮތުގައި ފެންނަން އޮތީ ހަމައެކަނި އޭނާގެ ބޮލުން ތަންކޮޅެކެވެ.\nއެތާ ތިބި ހަތަރު ކުދިން ވެގެން ފިރުޝާންގެ ގައިމައްޗަށް ވެއްޓިފައި އޮތް ސީލިންގް ހިއްލާލެވުނީ ހަމަ ކިރިޔާ އެވެ. އެކަކު ފިރުޝާން ދަމައި ނެގި އިރު އަނެއް ތިން މީހުންނަށް ސީލިންގް ހިއްލާލައިލެވުނީ ބައި އިންޗި ވަރަށެވެ.\n"ހުރިހާ އެންމެންވެގެން އުޅުނީ ސީލިންގް ނަގަން. އެއީ ވަރަށް ބަރު ސީލިންގެއް. އޭތި އިނީ ދަނގަޑުން ހަދާފައި އިން ފްރޭމެއްގަ ވީމަ ވަރަށް ބަރުވާނެއެއްނުން،" ދަތުރުގެ ބައިވެރިއަކު ކިޔައިދިނެވެ.\n"ހުރިހާ އެންމެންވެގެން ހަމަ ކިރިޔާ ހިއްލާލެވުނީ. އޭނަ އެތާ ތާށިވެފައި އޮތީމަ ހަމަ ކިރިޔާ ނެގޭ ވަރަށް ހިތްލާލެވުނީ. ދެން ނަގައިގެން ވަކިން އޭނަ ބޭއްވީ ތަނެއްގައި،"\nމުހައްމަދު ފިރުޝާންގެ ގައިމައްޗަށް ވެއްޓުނު ސީލިންގެ ބައެއް: އެއީ ދަގަނޑު ފްރޭމަކުން ހަދާފައިވާ ސީލިންގެއް --\nސީލިންގް ދަށުން ފިރުޝާން ނެގުމަށްފަހު އޭނާ އަރިމައްޗަކަށް ރިކަވަރީ ޕޮޒިޝަންގައި ބޭއްވި އެވެ. އަދި ޖާޒީތަކާ އެއްޗެހިން ލޭ އަންނަމުން ދިޔަ ތަންތަނުގައި އެއްސި އެވެ. އޭރުވެސް ފިރުޝާންގެ ހޭ ހުއްޓެވެ. އޭނާ ވާހަކަވެސް ދެއްކި އެވެ.\nއޭނާގެ ކަނާތު އަތާއި ފައި ހުރީ އެއް ތަނަށް ވުރެ ގިނަ ތަނުން ބިންދައިގެން ގޮސްފަ އެވެ. ބޮލުގެ ފަހަތާއި ނިތްކުރި ހުރީ ފަޅައިގެން ގޮސްފަ އެވެ.\n"ކަށި ހުރި މަސްގަނޑު ފަޅާލާފަ ބޭރަށް ފެންނަން ހަމަ. ކަކޫ ހުޅު ކައިރިންނާއި ކުޑަ ހުޅު ކައިރިން،" ފިރުޝާންގެ ރައްޓެއްސަކު ކިޔައިދިނެވެ.\nވޯޓާ ވިލާގައި ތިބި ކުދިން އެންމެ ފުރަތަމަ ގުޅީ ގައްދޫ ފުލުހުންނަށެވެ. އޭރު ނަސީބަކުން ބައެއް ފުލުހުން ތިބީ ލޮނަދޫހުއްޓާ ޖެހިގެން އޮންނަ ފަޅު ރަށް، ލޮނުދޫގަ އެވެ. އެހެންކަމުން އެ ފުލުހުންނަށް ޑިންގީގައި އައިސް އަވަހަށް އެހީފޯރުކޮށްދެވުނެވެ.\nނަަމަވެސް، އެ ކުދިން ގައްދޫގެ ސީއެމްބިއުލާންސަށް ގުޅުމުން ފޯނު ނަގާފައެއް ނުވެ އެވެ. އެކަމާ ހެދި 15 ވަރަކަށް މިނެޓު ލަސްވި ކަމަށް ކުއްޖަކު ބުންޏެވެ.\n"ފުރަތަމަ ފަހަރު ނުނަގާ ގުޅީމަ. ދެވަނަ ފަހަރުވެސް ނުނަގާ ގުޅީމަ. ތިން ވަނަ ފަހަރު ގުޅީ ގައްދޫ ހެލްތު ސެންޓަރާ ހަވާލުވެގެން ހުންނަ އިސްވެރިޔާއަށް،" ކުއްޖަކު ކިޔައިދިނެވެ.\nހާދިސާ ހިނގިތާ ގަޑިއެއްހާ އިރު ތެރޭގައި ސީއެމްބިއުލާންސްގައި ފިރުޝާން ގައްދޫ ސިއްހީ މަރުކަޒަކަށް ގެންދިޔަ އެވެ. އެތަނުގައި އޭނާގެ ގައިގައި ބެންޑޭޖު އަޅައި ހެދި އެވެ. ނަމަވެސް، އިތުރަށް ފަރުވާ ދެވޭނެ ގޮތެއް ނެތުމުން ފުރުވާލީ ގދ. ތިނަދޫ އަބްދުއްސަމަދު މެމޯރިއަލް ހޮސްޕިޓަލަށެވެ.\nއަބްދުއްސަމަދު މެމޯރިއަލް ހޮސްޕިޓަލުގައި ފިރުޝާންގެ އޮޕަރޭޝަންތަކެއް ކުރި އެވެ. ނަމަވެސް، އިތުރު ފަރުވާއަށް މިހާރު އޭނާ މާލެއަށް ވަނީ ފުރުވާލާފަ އެވެ. އޭނާގެ ފުރާނައަށް ނުރައްކަލެއް ނެތް ކަމަށްވެ އެވެ.\nފިރުޝާންއަކީ ސްކޫލު ނިންމާލުމަށްފަހު ގައްދޫ މަސް ދޯންޏަކުން މަހަށްދާ ކުއްޖެކެވެ. ފިރުޝާންގެ ރައްޓެހިން ބުނާ ގޮތުގައި އޭނާ އަކީ ވަރަށް މަސައްކަތްތެރި، ހީވާގި، އަދި މަޖާ މިޒާޖެއްގެ ކުއްޖެކެވެ.


Mees Media Ge Sababun Kuda Kudhinnah Libey Gehlun - Vaguthu\nރިޕޯޓު , އީވަގުތު , ޓެކްނޮލޮޖީ\nމީސްމީޑިޔާގެ ސަބަބުން ކުޑަކުދިންނަށް ލިބޭ ގެއްލުން\n10 މަސް ކުރިން ( ފެބުރުއަރީ 28, 2018 )\nތަހުޒީބް ވެފައިވާ މި ޒަމާނުގައި އެންމެ ދުވަސްވީ މީހުނުން ފެށިގެން އެންމެ ތުއްތު ކުއްޖާ ވެސް މިހާރު ފޯނެއް ނުވަތަ ޓެބްލެޓެއް ގެންގުޅެއެވެ. މި ކުޑަ ކުޑަ ދިވެހި ރާއްޖޭގައި ވެސް ހާލަތު އޮތީ މިހެންނެވެ. ކުއްޖާގެ އުމުރުން3ނުވަތަ4އަހަރު ވާއިރު ކުއްޖާއަށް ކޮންމެވެސް އަގުބޮޑު ފޯނެއް ނުވަތަ ޓެބްލެޓެއް މައިންބަފައިން ގަނެދޭނެއެވެ. އަދި ކުއްޖާ ކުރޭޑް5ނުވަތަ6އަށް ދާ ހިސާބުން އެކުއްޖާގެ ފޯނުން ނުވަތަ ޓެބްލެޓުން މީސްމީޑިޔާއަށް ވަންނަން ފަށައެވެ. މައިންބަފައިންނަށް އެނގިގެންނާއި ނޭނގި އެވެ. އޭގެ ސަބަބުން ވާ ގެއްލުން މައިންބަފައިންނަށް ނޭނގި ކަމަށްވެސް ވެދާނެއެވެ. ނޫނީ ކުއްޖާ ފިލާވަޅު ހެދުވުމަށް ނުވަތަ ގޭހައި ގިނަ ވަގުތު ހޭދަކުރުމަށް ފަސޭހަކަށްވެސް ވެދާނެއެވެ.\nވިސްނާލަމާ ހިނގާށެވެ. އަހަރެމެން ހުރިހާ މައިންބަފައިންނަކީނވެސް މިޒަމާނުގައި މީސްމީޑިޔާގެ ކޮންމެވެސް ވަސީލަތެއް ބޭނުންކުރާ މަންމައަކާއި ބައްޕައެކެވެ. ޓްވީޓާ ނުވަތަ ޓިންޑާ ނުގެންގުޅޭނަމަ ފޭސްބުކް ނުވަތަ ވައިބަރ ބޭނުންކުރާނެއެވެ. މި ވަސީލަތް ތަކުގައި މާތްވެގެންވާ އިސްލާމްދީނާ ބީރައްޓެހި ނުހަނު ގިނަ ތަފާތު އެކި އެކި ލިޔުންތަކާއި ފޯޓޯތަކާއި ވީޑިޔޯ ދައުރުވަމުންދެއެވެ. އެއްވެސް ހިފެހެއްޓުމެއް ނެތި ކުޑަކުދިންނާއި ނުގުޅޭ މަންޒަރުތަށް އަބަދުމެހެން ފެތުރެމުން ދެއެވެ. މިކަން އަހަރުމެން އެންމެނަށްވެސް ފާހަގަ ވާނެއެވެ. ވީއިރު އަޅުގަނޑުމެންގެ ތުއްތު ދަރިން އެވަސީލަތްތަށް ބޭނުންކުރަން ދޭނީތޯއެވެ.\nކުއްޖާ ހެދި ބޮޑުވަމުން އަންނަ ދުވަސްވަރަކީ ކުއްޖާ އެންމެ ފަސޭހައިން މަގުފުރެދޭ ދުވަސްކޮޅެވެ. އެދުވަސްކޮޅުގައި ކުއްޖާއަށް ފެންނަ މަންޒަރުތަކާއި އިވޭ އަޑު ތަކަކީ ކުއްޖާ އެންމެ ފަސޭހައިން ގަބޫލްކުރާނެ އެއްޗިއްސެވެ. މީސްމީޑިޔާގައި އެހެން ދީންތަކަށް ހިތްވަރުދޭ އެކި އެކި ޕޭޖް ތަކާއި ބްލޮގް ތަށް ބައިވަރު އޮވޭމެއެވެ. އަދި ދެރަ ކަމަކީ މަގުފުރެދިފައިވާ ބައެއް ދިވެހިން އަހަރެމެންގެ ދިވެހި ބަހުންވެސް އެފަދަ ލިޔެކިޔުންތަކާއި އިސްލާމް ދީން ނޫން އެހެން ދީންތަކަށް ބާރުއަޅާ ލިޔުންތަށް ފޭސްބުކް ކަހަލަ އެންމެން ހެން ބޭނުންކުރާ ވަސީލަތެއްގައި ލިޔަމުންގެންދާކަމެވެ. މިފަދަ ލިޔުންތަށް އެކުދިންނަށް ފެނުމަކީ މާތްވެގެންވާ އިސްލާމް ދީން އެކުދިން ހަދާން ނައްތާލައި އެހެން ދީންތަކަށް ދިޔުމަށް ކުއްޖާއަށް ފަސޭހައިން މަގުފަހުވެގެންދާނެ ކަންތަކެއެވެ.\nމަންމަ އާއި ބައްޕަ އާއި ދެމީހުން ގިނަވަގުތު ވަޒީފާގައި ހޭދަ ކުރާއިރު ކުއްޖާ ގިނަވަގުތު ގޭގައި ހުންނާނީ ފޯން ނުވަތަ ޓެބްލެޓް ހިފައިގެންނެވެ. މައިންބަފައިންނަށް ކުއްޖާ އެކުރަނީ ކީއްކަންވެސް ނޭންގޭނެއެވެ. އެތަށް މިލިއަން މީހުން ބޭނުންކުރާ މީސްމީޑިޔާގައި އެތަށް ޒާތެއްގެ މީހުން ވާނެއެވެ. ކިތަންމެ މީހެއް އެކުދިންނާއި ވާހަކަ ދައްކާނެއެވެ. ގިނަ ފަހަރު ވާހަކަ ދައްކަން ފަށާނީ ކޮންމެވެސް ރަނގަޅު މީހަކަށް ވެގެން ރަގަޅު ނަސޭހަތެއް ލައިދީފައެވެ. ކުއްޖާގެ އިތުބާރު ހޯދުމަށްޓަކައެވެ. ދެން ވާހަކަދެއްކުން އިތުރުކޮށް ލޯބީގެ ވާހަކަ އާއި ސަހުވާނީ ވާހަކަ ދައްކަންފަށާނެއެވެ. ކުއްޖާގެ ފުރާވަރުގެ ދުވަސްވަރުކަމުން އެފަދަ ވާހަކަތަކަށް ވަރަށް ސައުގުވެރިވާނެއެވެ. އަދި ހިސާހިތަކު އެމީހަކު ދެކެ ލޯބި ވެވުނީކަމަށް އެކުއްޖާ ނިންމާނެއެވެ.\nއެހިސާބުން އެ ހަލާކު ކޮށްލެވުނީ އެކުއްޖާގެ މުސްތަގުބަލެއެވެ. އެކި އެކި ފޮނި ބައިސާ ކަޑައިގެން ކުދިން ހައްލުވާލަން ނުލާހިކު ކުޅަދާނަ މީހުން މި މުޖުތަމައުގައިވެސް އެބަ އުޅެއެވެ. ސިއްރުން ލޯބީގެ ގުޅުން ފޯނުން ހިންގުމަށްފަހު ބޭރަށް ދިޔުމަށް ދައުވަތު ދޭނެއެވެ. އޭގެ ފަހުން ކުއްޖާގެ އިއްޒަތާ އަބުރު ނަގާލުމަށް ފަހު އެކުއްޖާއާއި ގުޅުން ކަނޑާލައެވެ. ބައެއްފަހަރު އެކުއްޖާގެ ލަދުވެތި ގުނަވަން ތަށް ހިމެނޭހެން ފޮޓޯ ނަގައި އެއްކަލަ ބޮޑު މީސްމީޑިޔާ ތެރެއަށް އެމީހުން ދޫކޮށްލައެވެ. އެހިސާބުން އެކުއްޖާގެ މުސްތަގުބަލު ދިޔައީއެވެ. މައިންބަފައިން ކުރި ބުރަ މަސައްކަތް ބޭކާރުވީއެވެ. މީސްމީޑިޔާގައި އެފަދަ ފޮޓޯތަށް ދައުރުވާން ފެށުމުން އެކަމާ ލަދުން ނުވަތަ މައިންބަފައިންނަށް ބިރުން އެކަމުން ސަލާމަތް ވުމަށްޓަކައި އަމިއްލަ ހަށިގަނޑަށް އަނިޔާކޮށް އަމިއްލަ އަށް މަރުވާން ވެސް މަސައްކަތް ކުރެއެވެ. މި ދިވެހި ރާއްޖެގައިވެސް މިފަދަ ހާދިސާތަށް ގިނައިން ހިގާފައި އެބަހުއްޓެވެ.\nމީގެ އިތުރުންވެސް މީސްމީޑިޔާގެ ޒަރިއްޔާއިން ކުއްޖާއަށް ލިބިދޭ ނުރަނގަޅު އެތަށް ކަމެއް އެބަހުއްޓެވެ. މީސްމީޑީޔާ ބޭނުން ކުރުމަކީ ދެވިހިފާ ކަމެކެވެ. މިކަމުގެ ސަބަބުން ކުއްޖާގެ ކިޔެވުމަށް ނޭދެވޭ އެތަށް އަސަރު ކުރެއެވެ. ފިލާވަޅު ހެދުމާއި ފޮތް ކިޔުމުގެ ބަދަލުގައި ކުއްޖާ އަބަދުވެސް އުޅޭނީ އަބަދުވެސް ފޯން އަތަށް ލައިގެންނެވެ. މީސްމީޑިޔާގެ ބޭނުން ކުރަން ފެށުމުން ކިޔެވުމަށް ދޭ ސަމާލުކަން ގެއްލުވާލައެވެ. ވަގުތެއް ވެއްޖެ ނަމަ އުޅޭނީ އަބަދުވެސް ފޯނުން ނުވަތަ ޓެބްލެޓުން ކޮންމެވެސް އެހެން ކަމެއް ކުރާށެވެ.\nކުއްޖާ ފުރާވަރަށް އެޅި ހެދިބޮޑުވަމުން އަންނަ ދުވަސްވަރަކީ އެކުއްޖާ އެންމެ ގިނަ އެއްޗެހި ދަސްކުރާ ދުވަސްވަރެއެވެ. މިފަދަ ދުވަސްވަރެއްގައި ކުއްޖާ އަބަދުހެން ނުވަތަ ގިނަވަގުތު މީސްމީޑިޔާގައި ހޭދަކުރާ ނަމަ އޭނާއަށް ދަސްވާނީ އޭގެން ފެންނަ އެއްޗެއްސެވެ. ކުއްޖާގެ ވިސްނުމާއި ފިކުރަށް އޭގެ ސަބަބުން ނޭދެވޭ އެތަށް އަސަރެއް ކުރާނެއެވެ. ކުއްޖާގެ އުމުރާ ނުގުޅޭ ލިޔުންތަކާއި މަންޒަރާ ވީޑިޔޯ ފެނުން އެއީ އެދުވަސްވަރު ކުއްޖާ ހަލާކުގެ ތެރެއަށްވަނުން އެންމެ ފަސޭހަ މަގެއެވެ. ހެދިބޮޑުވަމުންދާ ދުވަސްވަރުގައި ކުއްޖާއަށް އެންމެ ގިނައިން ފެންނަ އެއްޗަކީ އެންމެ ރަނގަޅު ގޮތް ކަމަށް ކުއްޖާއަށް ވިސްނެއެވެ. މައިން ބަފައިން މަސައްކަތުގައި އަވަދި ނެތި އުޅެން ޖެހުމުގެ ސަބަބުން ހެދިބޮޑުވަމުން އަންނަ ކުއްޖާއަށް ކިޔާދޭން ޖެހޭ ތަކެތި ކިޔައި ނުދެވުމުގެ ސަބަބުން އެކުއްޖާ އެވާހަކަތަށް ހިއްސާ ކުރާނީ އެއްކަލަ މީސްމީޑިޔާއިން އޭނާ އާއި ވާހަކަ ދައްކާ ނުދަންނަ މީހުނާއެވެ. އެހިސާބުން އެ ނުދަންނަ ފަރާތުން ހިއްސާ ކުރާ މައުލޫމާތު އެކުއްޖާއަށް ގަބޫލް ކުރެވޭނެއެވެ. އަދި އެހިސާބުން އެކުއްޖާ ކަންތަށްތަކުގައި ގަބޫލްކުރާ ގަބޫލްކުރުން ތަފާތުވެ މައިންބަފައިންގެ އަޑުނޭހުން ނުވަތަ މައިންބަފައިން ބުނާ އެއްޗެހި ގަބޫލްކުރަން އުދަގޫވެއެވެ.\nއެއްވެސް މަންމަ އަކާއި ބައްޕައަކު އެމީހުންގެ ދަރިންނަށް ދެރަގޮތެއް ވާކަށް ނެދޭނެއެވެ. ވީއިރު މިފަދަ ކަންކަމަށް މައިން ބަފައިން ވަރަށް ވިސްނަން ޖެހޭނެއެވެ. ހާއްސަކޮށް މިފަދަ ޓެކްނޮލޮޖީ ކުރިއަރައި މޯބައިލް ފޯނާއި އިންޓަނެޓަށް އެންމެން ބަރޯސާވާން ޖެހިފައިވާ ޒަމާނެއްގައެވެ. މަސައްކަތް ކިތަންމެ ބުރަޔަސް ކުއްޖާ ކުރަނީ ކޮން ކަންތައްތަކެއްތޯއާއި ކުއްޖާގެ އުޅުން މޮނިޓާ ކުރަން ޖެހޭނެއެވެ. ހުރިހާ ވަގުތަކީ ކުއްޖާއަށް ފޯން ނުވަތަ ޓެބްލެޓް ބޭނުން ކުރެވޭ ވަގުތަކަށް ވެގެން ނުވާނެއެވެ. ކުއްޖާ ބޭނުން ކުރާ ފޯން މައިންބަފައިންނަށް ބެލެން ޖެހޭނެއެވެ.\nމި ޒަމާނުގައި ޕޭރަންޓަލް ކޮންޓްރޯލް ކޮށްފައި ކުއްޖާއަށް ފޯން ނުވަތަ ޓެބްލެޓް ދެވިދާނެއެވެ. އޭރުން ކުއްޖާ އޭގެން ކުރާ ހުރިހާ ކަމެއް މައިން ބަފައިންނަށް ދެނެގަނެވޭނެއެވެ. އަދި ކުއްޖާ އަށް އޭތި ބޭނުން ކުރުން މައިން ބަފައިން ބޭނުން ގޮތަކަށް ކޮންޓުރޯލް ކުރެވޭނެއެވެ. އެފަދަ ތައުލީމެއް ނެތް ބައިންބަފައިން ނަމަ ކުއްޖާ މަންމަ، ބައްޕަ ނުވަތަ އައިލާގެ ކޮންމެވެސް ބޮޑުމީހަކާއި އެކު ފޯން ނުވަތަ ޓެބްލެޓް ބޭނުން ކުރަން ދެވިދާނެއެވެ. އަދި އެ ބޭނުން ކުރުމުގައި ވަކި ވަގުތުތަކެއް ކަޑަ އެޅިދާނެއެވެ.\nކުއްޖާ ބޭނުން ކުރަން ދޭ ފޯން ނުވަތަ ޓެބްލެޓްތަކުން އިސްލާމްދީނާއި ދުރު މައުލޫމާތާއި ފޮޓޯ އެކުލެވޭ ވެބް ސައިޓް ތަށް ބޮލޮކް ކުރުންވެސް އެއީ ކުއްޖާ މަގު ކައްސާލައިގެން ދިޔުން ހުއްޓުވުމަށް އެޅިދާނެ ފިޔަވަޅެކެވެ. ކުއްޖާގެ ރައްޓެހިންނަކީ ކޮންބައެއްކަން ދެނެގަނެ އޭގެ ތެރެއިން ގޯސް ކުދިން ނުވަތަ ކުއްޖާގެ އުމުރާ ނުގުޅޭ ބޮޑެތި މީހުން އެކުއްޖާގެ މީސްމީޑީޔާގެ ވަސީލަތްތަކުންވެސް ބޮލޮކް ކުރެވިދާނެއެވެ. މީސްމީޑިޔާ އަކީ އޭގެ ބޭނުން ރަނގަޅު ގޮތުގައި ހިފައިފި ނަމަ ކުއްޖާ ކުރިއަރާދާނެ ވަސީލަތެއްވެސްމެއެވެ. ވީމާ އަބަދުވެސް ކުއްޖާ އާއި ވާހަކަ ދައްކާ އެފަދަ ވަސީލަތްތަކުގެ ގޯސް ފަރާތާއި ރަނގަޅު ފަރާތް ކިޔައިދީ ރަނގަޅު ފަރާތް ހިޔާރު ކުރުމުން ލިބޭ ފައިދާ ކުއްޖާއަށް ވިސްނައިދޭން ވާނެއެވެ. އޮންލައިންކޮށް ދިމާވާ މީހުނާ ކުއްޖާގެ ޒާތީ ވާހަކަތަށް ކިޔައި ނުދިނުމަށާއި އެމީހުނަށް އިތުބާރު ނުކުރުމަށް ބުނެ މަންމަ ބައްޕަ ނުވަތަ ގާތްތިމާގެ މީހަކަށް ކުއްޖާގެ ޒާތީ ވާހަކަތަށް ކިޔައިދިނުމަށް ކުއްޖާއަށް ވިސްނައިދޭން ވާނެއެވެ.\nމާޗް 2, 2018 - 12:44\nމާޝާﷲ ރަނގަޅު ލިޔުން


"Bhool Bhulaiyaa 2" adhives feshey gotheh nuve\n"ބޫލް ބުލައްޔާ 2" އަދިވެސް ފެށޭ ގޮތެއް ނުވޭ\nކޮރޯނާވައިރަހުގެ ސަބަބުން އިންޑިޔާ ލޮކްޑައުން ކުރުމުން ފިލްމުތަކުގެ މަސައްކަތް ވެސް ކުއްލިއަކަށް ހުއްޓާލަން ޖެހުމުން ޕްރޮޑިއުސަރުންނަށް ވަރަށް ބޮޑެތި ގެއްލުމާ ވަނީ ކުރިމަތިވެފަ އެވެ. އަލުން ފިލްމުތައް ޝޫޓް ކުރުމުގެ ހުއްދަ ލިބުނަސް ވަރަށް ގިނަ ޕްރޮޑިއުސަރުންނަށް އަދިވެސް އެމީހުންގެ ފިލްމުތައް ފެށޭނެ ގޮތެއް ވަނީ ނުފެނިފަ އެވެ.\nފިލްމުތަކުގެ މަސައްކަތް ހުއްޓާލިއިރު ވަރަށް ގިނަ އަގު ބޮޑު ސެޓުތައް ބައެއް ފިލްމުތައް ޝޫޓްކުރުމަށްޓަކައި ތައްޔާރު ކޮށްފައި ވެއެވެ. ނަމަވެސް ރަނގަޅަށް ނުބަލަހައްޓާ ގިނަ ދުވަސްތަކެއް ވުމުގެ ސަބަބުން މި ސެޓުތައް މިހާރު ވަނީ ވީރާނާ ވެފަ އެވެ.\nބައެއް ސެޓުގައި ބިނާ ކޮށްފައި ހުރީ ކުއްޔަށް ބިން ނަގައިގެން ކަމަށް ވާތީ ކުއްޔަށް ނެގި މުއްދަތު ހަމަވެ ވެރިފަރާތުން ކުލީގެ މުއްދަތު އިތުރުކޮށްދޭން އެއްބަސް ނުވުމުގެ ސަބަބުން ވެސް ބައެއް ޕްރޮޑިއުސަރުންނަށް ދަތިތަކާ ކުރިމަތި ވެފައި ވެއެވެ.\nކާރްތިކް އާރްޔަން އާއި ކިއާރާ އަދުވާނީ ލީޑް ރޯލު ކުޅޭ "ބޫލް ބުލައްޔާ 2" ގެ ޝޫޓިންގް ވެސް ލަކަނޫގައި ކުރިޔަށް ދަނިކޮށް ކުއްލިއަކަށް ހުއްޓާލަން ޖެހި ފިލްމު ކުރޫ އެނބުރި މުމްބައި އަށް އަންނަން ޖެހުނެވެ. މިހާރު އަލުން މި ފިލްމުގެ ޝޫޓިން ފަށަން ތައްޔާރުވަމުން ދާއިރު ލަކަނޫގައި ތައްޔާރުކުރި ސެޓު ވަނީ މަރާމާތުކުރަން ޖެހިފަ އެވެ.\nޑައިރެކްޓަރު އަނީސް ބަޒްމީ ބުނި ގޮތުގައި އަލަށް ފަށާ ޝެޑިއުލް ކުރިޔަށް ގެންދާނީ މުމްބައިގަ އެވެ. އެގޮތުން މުމްބައިގެ ކޮންޓްރޯލްޑް އޭރިޔާގައި އިތުރު ސެޓުތަކެއް ތައްޔާރުކުރަން ހަމަޖެހިފައިވާ ކަމަށް އޭނާ ބުންޏެވެ.\nމުމްބައިގައި ފަށާ ޝޫޓިންގްގައި ފުރަތަމަ ނިންމަން ހަމަޖެހިފައިވަނީ އިންޑޯ ޝޫޓް ތަކެވެ. އަދި އެންމެ ފަހުގެ ޝެޑިއުލް ފުރިހަމަކުރާނީ ލަކަނޫއަށް ގޮސް ކަމަށް ޑައިރެކްޓަރު ބުންޏެވެ.\nޑައިރެކްޓަރު ބުނި ގޮތުގައި ކުރިން ތައްޔާރުކުރި ސެޓާ އެއްގޮތަށް ސެޓެއް ތައްޔާރުކުރާނެ ބިމެއް މުމްބައި އިން ހޯދުމަކީ މިހާރު އުނދަގޫ ކަމަކަށް ވަނީ ވެފަ އެވެ. ސަބަބަކީ ހުރިހާ ފިލްމުތަކެއް ކަހަލަ ގޮތަކަށް މުމްބައިގައި ޝޫޓް ކުރާތީ ބިން ލިބުން ދަތިވުމެވެ. އަދި އޮކްޓޯބަރުގެ ނިޔަލަށް ވެސް އެއްވެސް ބިމެއް ލިބެން ނެތް ކަމަށާއި ހުރިހާ ތަނެއް ބުކް ކޮށްފައިވާ ކަމަށް އޭނާ ބުންޏެވެ. އެހެންވެ އެންމެ ކުރިން އިންޑޯގެ 15 ދުވަހުގެ ޝެޑިއުލް އެއް ކުރިޔަށް ގެންދަން މިހާރު ޑައިރެކްޓަރު ވަނީ ނިންމާފަ އެވެ.\nލޮކްޑައުން އަށް ފަހު ފިލްމުތައް ފެށުމުގެ ހުއްދަ ދީފައިވީ ނަމަވެސް "ބުލް ބުލައްޔާ 2"ގެ ބަތަލު ކާރްތިކް އާރްޔަން އަދި އެއްވެސް ފިލްމެއްގެ މަސައްކަތް ފަށާފައެއް ނުވެ އެވެ. އޭނާ ބުނި ގޮތުގައި ލޮކްޑައުންގެ ކުރިއްސުރެ އޭނާ އެއްގޮތަކަށް ވެސް ގެއިން ބޭރަށް ނުވެސް ނުނިކުމެ އެވެ. އޭނާ ގެއިން ބޭރަށް ނުދަނީ އަމިއްލަ ރައްކާތެރިކަމަށް ވުރެ ބޮޑަށް އެހެން މީހުންގެ ރައްކާތެރިކަން ޔަގީންކުރަން ބޭނުންވާތީ ކަމަށް ކާރްތިކް ބުނެފައި ވެއެވެ.


Singapore Ge Konme Meehakah Bonus Ge Gothugai Faisaa Dhenee! - Vaguthu\nސިންގަޕޫރުގެ ކޮންމެ މީހަކަށް ބޯނަސްގެ ގޮތުގައި ފައިސާ ދެނީ!\nސިންގަޕޫރުގެ ދައުލަތް ހިންގުމަށް 2017 ވަނަ އަހަރު ކަނޑައެޅި ބަޖެޓު ސާޕްލަސްވުމާ ގުޅިގެން، އެޤައުމުގެ 21 އަހަރުން މަތީގެ ކޮންމެ ރައްޔިތަކަށް ބޯނަސްގެ ގޮތުގައި ފައިސާ ބެހުމަށް ނިންމައިފިއެވެ.\nއިރުމަތީ އޭޝިޔާގެ ޤައުމުތަކުގެ ޚަބަރުތައް ގެނެސްދޭ "ޗެނަލް ނިއުސް އޭޝިޔާ" އިން ބުނެފައިވާގޮތުގައި ކޮންމެ ރައްޔިތަކަށް 100 ޑޮލަރާއި 300 ޑޮލަރާ ދެމެދުގެ ފައިސާ ލިބޭނެކަމަށާއި، އެކަން ކަނޑައަޅާނީ އެމީހެއްގެ އާމްދަނީއަށް ރިއާޔަތްކުރުމަށް ފަހުގައިކަމަށެވެ.\nނޫސްތަކުން އިތުރަށް ބުނެފައިވާގޮތުގައި، މިދިޔަ އަހަރުގެ ބަޖެޓުން ގާތްގަނޑަކަށް 10 ބިލިޔަން ޑޮލަރު ސާޕްލަސްވެފައިވެއެވެ. އަދި، މިއީ އެޤައުމުގެ ސަރުކާރުތަކުން މީގެކުރިން ކޮށްފައިވާ ތަރައްޤީގެ މަސައްކަތްތަކުގެ ނަތީޖާކަމަށްވެސް ނޫސްތަކުން ބުނެފައިވެއެވެ.\nމީގެއިތުރުންވެސް، މައުލޫމާތު ލިބިފައިވާ ގޮތުގައި، ސާޕްލަސްވި ފައިސާ އާއްމުންނަށް ބެހުމަށްފަހު، އެޤައުމުގެ ރޭލު ދަތުރުފަތުރުގެ ނިޒާމު ހަރުދަނާކުރުމަށްވެސް ބޭނުންކުރާނެއެވެ. ހަމައެހެންމެ، އިސް ރަށްވެހިންގެ އިންޝުއަރެންސް ސްކީމަކަށްވެސް މި ފައިސާ ބޭނުންކުރާ ގޮތަށްވަނީ ހަމަޖެހިފައެވެ.\nބަޖެޓު ސާޕްލަސްކަމަށް ބަލާނީ ކުރަން ޖެހޭ ޚަރަދުތަކަށްވުރެ ލިބުނު އާމްދަނީ އިތުރުވުމެވެ.\nއެހެންކަމުން، ސިންގަޕޫރު މިއީ ނަމޫނާ ޤައުމެއް ނޫން ހެއްޔެވެ؟\nއެމެރިކާ އާއި ޗައިނާގެ ދެމެދުގައި އިގުތިސާދީ ހަނގުރާމައެއް ފެށިއްޖެ\nއެފްރިކާ ބައްރުގެ އެންމެ ބާރަށް ކުރިއަރަމުން އަންނަ ގައުމަކަށް އިތިއޯޕިއާ\nސީރިޔާއަށް ހަމަލާ ދޭނެކަމުގެ އިންޒާރާއެކު ތެލުގެ އަގު އުފުލިއްޖެ\nފެބުރުއަރީ 21, 2018 17:06\nދިވެހި ހުރިހާ ސަރުކާރެއްވެސް ތިހެންވާނަމަ ގައުމު ރަނގަޅުވީސް\nފެބުރުއަރީ 22, 2018 11:18\nއެހެން ހެދެނީ އެ ގައުމުގެ ކުރީގެ ސަރުކާރުތަކުން ރަނގަޅަށް އަމަލު ކޮށްފާހުރުމުން. ދަރަނި ނުނަގާ އަދި ރަނގަޅު ރިޒާވް އެއް އޮތުމުން. ސިނަގަޕޯރަކީ އެމީހުންގެ ރިޒާވް ފައިސާގަ އެތައްބިލިއަން ހުރި ގައުމެއް. ދުނިޔޭގެ ނިސްބަތުން އންމެ ރިޒާވް ބޮޑު އެއްގައުމު.ގައުމު އޮތީ ތަރައްގީވެފަ .ކުރަންޖެހޭ ކަމެއްނެތޭ ބުނެވޭވަރަށް ގައުމވަނީ މައްޗަށް ގެންގޮއްސާ . ވީމާ ބޯނަސް ދެވިދާނެ.\nފެބުރުއަރީ 22, 2018 12:32\nވަގުން ނުމަޅާނަމަ ރާއްޖޭގައިވެސް މިހެން ވެދާނެ ތޯޗެ!\nފެބުރުއަރީ 22, 2018 19:41\nޜާއްޖެވެސް އެހިސާބައް ދާނެ. ފަޔައް ހިނިއަރައިގެން ނުތެޅި ކެތްކޮލަބަލަ ކެތްތެރިވާންވާނެ\nފެބުރުއަރީ 23, 2018 10:50\nޔާމީނު ވެރިކަމުން ދުރުކޮށް އުގޭލް ވެރިކަމައް އިންތިހާބު ކުރަންވީ، މިހާރު ރާއްޖެއައްކުރިމަތިވާ ކަންކަމުން އަރައިގަނެވޭނީ ސިޔާސީ ބޭފުޅުން އެއްފަރާތް ވެގެންކަމައް ދެކެން\nފެބުރުއަރީ 23, 2018 12:19\nﷲ އިރާދަފުޅުކުރެއްވިއްޔާ ދެންވާނެ


އަލީ ޔާމިން 24 ސެޕްޓެމްބަރ 2020\nއައިޖީއެމްއެޗުގެ ލެބޯރެޓަރީން 100،000 ކޮވިޑް 19 ޕީސީއާރު ޓެސްޓު ހަދާފައިވާ ކަމަށް އެ ހޮޮސްޕިޓަލުން ބުނެފިއެވެ.\nއައިޖީއެމްއެޗުން މިރޭ ނެރުނު ނޫސް ބަޔާނެއްގައި ބުނީ އެ ހޮސްޕިޓަލުން ކޮވިޑުގެ ޕީސީއާރު ޓެސްޓުކުރަން ފަށާފައިވަނީ ފެބުރުއަރީ 29 ވަނަ ދުވަހު ކަމަށާއި މާޗު ހަތްވަނަ ދުވަހު ރާއްޖެއިން ކޮވިޑް 19ގެ ފުރަތަމަ ކޭސް ފެނުނު ހިސާބުން ފެށިގެން، އެ ހޮސްޕިޓަލުގެ ލެބޯރެޓަރީން 24 ގަޑިއިރު މެދުނުކެނޑި ކޮވިޑް ޕީސީއާރު ހެދުމުގެ މަސައްކަތް ކުރަމުން އަންނަ ކަމަށެވެ.\nއައިޖީއެމްއެޗުން ބުނީ، އެ ހޮސްޕިޓަލުން ޕީސީއާރު ޓެސްޓުކުރަން ފެށީ އެންމެ ތިން މުވައްޒަފުން ހިމެނޭ ޓީމަކުން ކަމަށާއި ނަމަވެސް ކޮވިޑުގެ ކޭސްތައް އިތުރުވާން ފެށުމުން އެ ޓީމުގައި ހިމެނޭ މުވައްޒަފުންގެ އަދަދު އިރުކޮށްފައިވާ ކަމަށެވެ. އެގޮތުން ކޮވިޑް ޕީސީއާރު ޓެސްޓު ހެދުމުގައި މިހާރު 22 މުވައްޒަފުން މަސައްކަތް ކުރަމުން އަންނަ ކަމަށް އެ ހޮސްޕިޓަލުން ބުންޏެވެ.\nމީގެ އިތުރުން އައިޖީއެމްއެޗުން ބުނީ، އެ ހޮސްޕިޓަލުގެ ލެބުގެ ކެޕޭސިޓީއަކީ ކޮންމެ 24 ގަޑިއިރަކު 1500 ޕީސީއާރު ޓެސްޓު ކަމަށެވެ.\n"މިއީ ސާމްޕަލް އެކްސްޓްރެކްޓު ކުރުމުގައި ޒަމާނީ މެޝިންތަކާއި ޕީސީއާރު މެޝިންތައް އަދި ހަމައެހެންމެ އިތުރު މުވައްޒަފުން ތަމްރީނު ކުރުމުގެ ނަތީޖާ،" އައިޖީއެމްއެޗުގެ ބަޔާނުގައި ބުންޏެވެ.\nއެ ބަޔާނުގައި އައިޖީއެމްއެޗުން ވަނީ، ލެބޯރެޓަރީ މުވައްޒަފުންނަކީ ކޮވިޑް 19އާ ގުޅިގެން އެންމެ ކުރީ ސަފުގައި ހިދުމްތަދޭ ފަރާތްތައް ކަން ފާހަގަކޮށް، ލެބޯރަޓަރީ ހުރިހާ މުވައްޒަފުންނަށް ޝުކުރު އަދާކޮށްފައެވެ.\nއަރުޝީފަށް ނެގީ 24/09/2020 02:07\nއެންމެފަހުން އަޕްޑޭޓްކުރީ 24/09/2020 02:07\nހިންދު ތައުފީޤް 21 މިނެޓު ކުރިން